އޮކްޓޯބަރު މަހު ފްލައިމީގެ އިތުރު މަތިންދާބޯޓެއް ގެންނަނީ އޮކްޓޯބަރު މަހު ފްލައިމީގެ އިތުރު މަތިންދާބޯޓެއް ގެންނަނީ\nއޮކްޓޯބަރު މަހު ފްލައިމީގެ އިތުރު މަތިންދާބޯޓެއް ގެންނަނީ\nފްލައިމީގެ މަތިންދާ ބޯޓެއް / ފޮޓޯ: ފްލައިމީ\nވިލާ އެއަރއިން އޮޕަރޭޓްކުރަމުންދާ އެއަރލައިން، ފްލައިމީއަށް އިތުރު މަތިންދާބޯޓެއް އަންނަ އޮކްޓޯބަރު މަހުތެރޭ ގެނައުމަށް ހަމަޖެހިފައިވާކަމަށް އެއަރލައިނުން ބުނެފިއެވެ.\nމިފަހަރު ފްލައިމީގެ ފްލީޓަށް އިތުރުކުރުމަށް ހަމަޖެހިފައިވަނީ އޭ.ޓީ.އާރު 72-600 މަރުކާގެ ބޯޓެކެވެ. މިބޯޓުގައި 72 އިކޮނޮމީ ސީޓު ހިމެނޭއިރު ފްލައިމީން މިހާރު ދަތުރުކުރާ ހުރިހާ މަންޒިލްތަކަށް މިބޯޓު ދަތުރުކުރާނެކަމަށް ފްލައިމީން ބުނެއެވެ. އަދި އަލަށް ގެނައުމަށް ހަމަޖެހިފައިވާ މިބޯޓާއެކު ފްލައިމީގެ ޚިދުމަތްތައް ފުޅާވެގެންދާނެކަމަށް އެ އެއަރލައިނުން ބުނެއެވެ.\nފްލައިމީއަކީ ރާއްޖޭގައި އެތެރޭގެ އުދުހުންތަކަށް ޚާއްސަކޮށްގެން ދަތުރުކުރަން ފެށި އެންމެ ފުރަތަމަ އެއަރލައިނެވެ. ފްލައިމީން ބ.ދަރަވަންދޫއާއި އދ.މާމިގިއްޔަށް ޝެޑިއުލް ދަތުރުތައް ކުރަމުން އަންނައިރު އަލަށް ގެންނަ ފްލައިޓާއެކު ފްލައިމީގެ މަތިންދާބޯޓުގެ އަދަދު 04އަށް އަރާނެއެވެ.\nފްލައިމީއިން ދަނީ އެއް އަހަރުން އަނެއް އަހަރަށް އެއަރލައިންގެ ޚިދުމަތް ފުޅާކުރަމަށް މަސައްކަތް ކުރަމުންނެވެ. އެގޮތުން ވަރަށް އަވަހަށް އެއަރލައިންއިން ރާއްޖޭގައި ރިސޯޓްތަކަށް ސީ-ޕްލޭންގެ ޚިދުމަތްތައް ފަށާނެއެވެ. ފްލައިމީން މީގެ ކުރިން ބުނެފައިވަނީ ވެލާނާ އިންޓަނޭޝަނަލް އެއަރޕޯޓުގައި ތަރައްޤީކުރާ ސީ-ޕްލޭން ޓަރމިނަލްގެ މަސައްކަތް ނިމުމުން ފްލައިމީގެ ސީ-ޕްލޭން އޮޕަރޭޝަންތައް ފަށާނެކަމަށެވެ.\nފްލައިމީން ސީ-ޕްލޭންގެ ޚިދުމަތް ފެށުމަށް ތައްޔާރުވަމުންދާއިރު ރާއްޖޭގައި މިހާރު ސީ-ޕްލޭންގެ ޚިދުމަތްދެނީ ޤައުމީ އެއަރލައިން މޯލްޑިވިއަންއާއި ޓީ.އެމް.އޭއިންނެވެ. މީގެ އިތުރުން އެންމެފަހުން ރާއްޖޭގައި އެތެރޭގެ އުދުހުމުގެ ޚިދުމަތް ފެށި މަންޓާ އެއަރއިންވެސް ދަނީ ސީ-ޕްލޭންގެ ޚިދުމަތް ފެށުމަށް ތައްޔާރުވަމުންނެވެ.


7 މަސް ދުވަހުގެ މުއްދަތަށް ކުރިއަށްގެންދާ މި ކޯހަކީ މާފުށީ ޖަލާއި އިންސްޓިޓިއުޓް ފޯރ ޤުރްއާން އެންޑް ސުންނަތާއި ގުޅިގެން ކުރިއަށްގެންދާ ޕްރޮގްރާމެކެވެ. މި ކޯހުގައި ބައިވެރިވެވޭނީ ޤިރާއަތު ލެވެލް2ފުރިހަމަކޮށްފައިވާ ޤައިދީންނަށެވެ.\nޖުމްލަކޮށް 131 ޤައިދީން މި ފަސް ބެޗްގައި ބައިވެރިވެފައިވެއެވެ. މިގޮތުން ބެޗް6ގައި 19 އަންހެން ޤައިދީން ބައިވެރިވެފައިވާއިރު، ބެޗް7އާއި9ގައި 28 ޤައިދިން ބައިވެރިވެފައިވެއެވެ. އަދި ބެޗް 8 ގައި 29 ޤައިދީންނާއި ބެޗް 10 ގައި 27 ޤައިދީން ބައިވެރިވެފައިވެއެވެ.\nޤިރާއަތު ކޯހުގެ ލެވެލް3ނިމޭއިރު ކީރިތި ޤުރްޢާންގެ 30 ވަނަ ފޮތް ތަޖުވީދުމަގުން ހިތުން ކިޔަން އެނގިގެން ދާނެއެވެ. އަދި އަރަބި ހުރިހާ އަކުރެއްގެ މަޚްރަޖާއި ސިފަތައް ބުނެދޭން އިނގުމުގެ އިތުރުން، މަޚްރަޖު ތަކަށް ބޭނުންވާ ބައިތަކާއި އެބައި ތަކުގެ ތަފްސީލް އަދި ތަޖްވީދުގެ އާންމު ހުރިހާ ޤަވައިދެއް އެނގިގެންދާނެއެވެ. އަދި، އަޙްލާޤީ ރިވެތި ސިފަތައް ވެސް މި ކޯހުގައި އުންގަންނައި ދެވޭނެއެވެ.\nމި ކޯސް ފުރިހަމަ ކުރާ ޤައިދީންނަށް ސެޓްފިކެޓް4އިން ޤިރާތް ކޯސް ހެދުމުގެ ފުރުޞަތު ލިބިގެން ދާނެއެވެ.


Geri bakari aai jamaluge nisoabu\nގެރިބަކަރިއާއި ޖަމަލުގެ ނިޞާބު\nބަކަރީގެ ފުރަތަމަ ނިޞާބަކީ ސާޅީހެވެ.\nހުއްދަ ގޮތުގައި ގެންގުޅެވޭ ގަހަނާއިން ޒަކާތްދިނުން ވާޖިބެއް ނޫނެވެ.\nކ. މާލެ | 24 މެއި 2018 | ބުރާސްފަތި 18:57 | 6,427\nވާމުން ޒަކާތް ދިނުން ވާޖިބުވެގެންވަނީ ޝަރުޠުތަކަކާ އެކުއެވެ. - މުހައްމަދު ޝަރުހާން\n(21 މެއި 2018 ވަނަ ދުވަހު ޝާއިޢުކޮށްފައިވާ ލިޔުމާ ގުޅޭ(\nގެރިބަކަރިއާއި ޖަމަލުގެ ނިޞާބުތައް:\nޖަމަލުގެ ފުރަތަމަ ނިޞާބަކީ ފަހެކެވެ. އޭގެ ޒަކާތަށް ނެރުން ވާޖިބުވެގެންވަނީ ބަކަރިއެކެވެ. ދިހަ ޖަމަލު ހަމަވުމުން ދެބަކަރިއެވެ. ފަނަރަ ޖަމަލުން ތިން ބަކަރިއެވެ. ވިހި ޖަމަލުން ހަތަރު ބަކަރިއެވެ. މިބުނި ނިޞާބުތަކުގެ ޒަކާތަށް ނެރޭން ކަމުދާނީ އެއްއަހަރު ފުރިގެން ދެއަހަރަށް އަޅައިގެންފައިވާ ކަންބަޅި ބަކަރިއެވެ. ނުވަތަ ދެއަހަރުވެފައިވާ އާދައިގެ ބަކަރިއެވެ.\n25 ޖަމަލު ހަމަވުމުން ވާޖިބުވަނީ އެއްއަހަރު ފުރިގެން ދެއަހަރަށްދާ އަންހެން ޖަމަލެއް ދިނުމެވެ. 36 ޖަމަލުން ދޭންވާނީ ދެއަހަރުވެފައިވާ އަންހެން ޖަމަލެކެވެ. 46 ޖަމަލުން ދޭންވާނީ ތިން އަހަރުވެފައިވާ އަންހެން ޖަމަލެކެވެ. 61 ޖަމަލުން ދޭންވާނީ ހަތަރު އަހަރުވެފައިވާ އަންހެން ޖަމަލެކެވެ. 70 ޖަމަލުން ދޭންވާނީ ތިންއަހަރު ވެފައިވާ އަންހެން ދެޖަމަލެވެ. 91 ޖަމަލުން ދޭންވާނީ ތިންއަހަރުވެފައިވާ އަންހެން ދެޖަމަލެވެ. 121 ޖަމަލުން ދޭންވާނީ ދެއަހަރުވެފައިވާ އަންހެން ތިންޖަމަލެވެ. މިއަށްވުރެ ގިނަވެއްޖެނަމަ ހުރި ކޮންމެ ސާޅީހަކުން ދެއަހަރުވެފައިވާ އަންހެން ޖަމަލެއް ކޮންމެ ފަންސާހަކުން ތިންއަހަރުވެފައިވާ އަންހެން ޖަމަލެއްގެ މަގުން ހަމަޖައްސަމުން ގެންދާނީއެވެ.\nގެރީގެ ފުރަތަމަ ނިޞާބަކީ 30 ގެރިއެވެ. އެއިން ޒަކާތަށް ނެރުން ވާޖިބުވެގެންވަނީ އެއްއަހަރު ފުރިގެން ދެއަހަރަށްދާ ފިރިހެން ގެރިއެކެވެ. އެޢުމުރުގެ އަންހެން ގެރިއެއް ދިނަސް ފުދެއެވެ. 40 ގެރީން ވާޖިބުވަނީ ދެއަހަރުފުރިގެން ތިންއަހަރަށްދާ އަންހެން ގެރިއެކެވެ. އެއްއަހަރުފުރިގެން ދެއަހަރަށްދާ ދެގެރި ދިނަސް ފުދެއެވެ. މިއަށްވުރެ އިތުރުވެއްޖެނަމަ، ކޮންމެ 30 އަކުން ދެއަހަރަށްދާ ގެރިއެއް ކޮންމެ ސާޅީހަކުން ތިންއަހަރަށްދާ ގެރިއެއް ދެމުން ގެންދާނީއެވެ.\nބަކަރީގެ ފުރަތަމަ ނިޞާބަކީ ސާޅީހެވެ. އެއިން ވާޖިބުވަނީ ބަކަރިއެވެ. 121 ބަކަރީން ވާޖިބުވަނީ ދެބަކަރިއެވެ. 201 ބަކަރީން3ބަކަރިއެވެ. 400 އިން ހަތަރު ބަކަރިއެވެ. މިއަށްވުރެ ގިނަވެއްޖެނަމަ ކޮންމެ 100 އަކުން ބަކަރިއެއް އިތުރުކުރަމުންގެންދާނީއެވެ. މިއިން ކޮންމެ ނިޞާބަކުންމެ ޒަކާތަށްނެރުން ކަމުދަނީ އެއްއަހަރު ފުރިގެން ދެއަހަރަށްދާ ضأن އެކެވެ. ނުވަތަ ދެއަހަރުފުރިގެން ތިންއަހަރަށްދާ معـز އެކެވެ. ضأن އަކީ ކަންބަޅިއެކެވެ. معـز އަކީ އާދައިގެ ބަކަރިއެކެވެ.\nކުރީގައި ބަޔާންކުރެވުނު ނިޞާބުތަކުގެ ތެރެއިން ކޮންމެ ދެނިޞާބެއްގެ ދެމެދުގައިވާ ތަން އޮންނާނީ ޢަފޫކުރެވިފައެވެ. އެއިން ޒަކާތް ވާޖިބެއް ނޫނެވެ. ނަމަވެސް މިޙުކުމް ހިނގަނީ ހަމައެކަނި ގެރިބަކަރިއާއި ޖަމަލުގެ ޒަކާތުގައެވެ.\nރަންރިހީގެ ތެރެއިން ސިއްކަޖެހިގެން ފައިސާއެއްގެ ގޮތުގައި ގެންގުޅެވޭ ތަކެތީންނާއި އެގޮތުގައި ނުގެންގުޅޭވޭ ތަކެތީން ޒަކާތްދިނުން ވާޖިބެވެ. ހުއްދަ ގޮތުގައި ގެންގުޅެވޭ ގަހަނާއިން ޒަކާތްދިނުން ވާޖިބެއް ނޫނެވެ.\nރަނާއި، ރިހި ނުވަތަ ރިއްސާއި އެހެން މަޢުދަނެއް އެއްކޮށްގެން ހަދާފައިވާ ފައިސާއިން ޒަކާތްދިނުން ވާޖިބުވާނި އޭގެހުރި ޚާލިޞް ރަނުގައި ނުވަތަ ޚާލިޞް ރިހީގައި ނިޞާބު ހަމަވުމުންނެވެ. އެފަދަ ތަކެތީން ޒަކާތަށްނެރުން ވާޖިބުގެންވާ މިންވަރު ހަމަކުރުމުގައިވެސް ބަލާންވާނީ އޭގައިވާ ޚާލިޞްރަން، ނުވަތަ ޚާލިޞްރިއްސެވެ. ރަންރިހި ނޫން އެހެން މަޢުދަނަކުން ޒަކާތްދިނުމެއް ނެތެވެ. އަލިމަސް ޔާޤޫތު ފަދަ އަގުހުރި ޖަވާހިރުންވެސް ޒަކާތްދިނުމެއް ނެތެވެ.\nރަންރިހީގެ ޒަކާތް ވާޖިބުވުމުގެ ޝަރުޠު:\nރަނުގެ ނިޞާބަކީ ވިހިމިޘްޤާލެވެ. އިނގިރޭސި ފައުނުން ނިޞާބު ހަމަވަނީ ބާރަފައުނާއި، ފައުނެއްގެ އަށްބައިކުޅަ އެއްބައިގެ ރަނުގައެވެ.\nރިހީގެ ނިޞާބަކީ 200 ދިރުހަމެވެ.\nރަނާއި ރިހީގެ ނިޞާބުހަމަވުމުން ޒަކާތަށް ނެރުން ވާޖިބުވެގެންވަނީ ދިހަބައިކުޅަ އެއްބައިގެ ހަތަރުބައިކުޅަ އެއްބައެވެ. އެއީ ސާޅީސް ބައިކުޅަ އެއްބައެވެ. ރަނުގެ ވިހި މިސްޤާލުން ނެރޭންވާނީ މިސްޤާލެއްގެ ދެބައިކުޅައެއްބައެވެ. ރިހީގެ 200 ދިރުހަމުން ނެރެންވާނީ 05 ދިރުހަމެވެ.\nނިޞާބަށްވުރެ ގިނަވެއްޖެނަމަ އެގިނަވީ ތަނެއްގެ ޒަކާތް ކުރީގައި ބުނެވިދިޔަ ނިސްބަތުން ނެރުންވާޖިބެވެ.\nގޮވާމާއި މޭވާގެ ޒަކާތް:\nގޮވާމުގެ ތެރެއިން ޒަކާތްވާޖިބުވަނީ ގޮދަން، ހިމަގޮދަން، ހަނޑޫ، މުގު، ޒުވާރި، ސަނާމުގު، ދުކުން، ބިންބި، އުރާ، ކުދިބަތް، އަދި މިނޫނަސް ބަޑުކޭމެއްގެ ގޮތުގައި ގެންގުޅޭވޭ އޮއްޓަރުންނެވެ. މޭވާގެތެރެއިން ޒަކާތްވާޖިބުވަނީ ހަމައެކަނި ދެބާވަތަކުންނެވެ. އެއީ ކަދުރާއި، މޭބިސްކަދުރެވެ. މިނޫން އެހެން އެއްވެސް މޭވާއަކުން ޒަކާތް ވާޖިބެއްނޫނެވެ.\nގަސްގަހުގައި އަޅާތަކެއްޗާއި، ބިމުގެތެރެއަށް ފައިބާ ކައްޓަލަ އަލުވި ފަދަ ތަކެތީގެ ތެރެއިން މިބުނި ބާވަތްތައް ނޫން އެހެން އެއްޗަކުން ޒަކާތް ދިނުމެއްނެތެވެ.\nގޮވާމުން ޒަކާތް ވާޖިބުވުމުގެ ޝަރުޠުތައް:\nގޮވާމުން ޒަކާތް ދިނުން ވާޖިބުވެގެންވަނީ އަންނަނިވި ޝަރުޠުތައް ހަމަވުމުންނެވެ.\nގޮވާންކޮށްގެން ހެއްދި ތަކެތި ކަމުގައިވުން.\nރައްކާކޮށްފައި ބެހެއްޓޭ އެއްޗެއް ކަމުގައިވުން.\nމޭވާއިން ޒަކާތް ވާޖިބުވުމުގެ ޝަރުޠުތައް:\nމޭވާއިން ޒަކާތް ދިނުން ވާޖިބުވެގެންވަނީ އަންނަނިވި ޝަރުޠުތައް ހަމަވުމުންނެވެ.\nނޯޓު: މިލިޔުމަކީ، ތަޢުލީމުއްދިޔާ3ގައި ފަޟީލަތުއްޝައިޚް މުޙައްމަދު ޖަމީލު ލިޔުއްވާފައިވާ ލިޔުމުގެ ނަކަލެކެވެ.


އެމެރިކާގައި ރާއްޖެ އިޝްތިހާރު ކުރާނެ ބަޔަކު ހޯދަނީ\nއެމެރިކާގައި ރާއްޖެ އިޝްތިހާރު ކުރުމުގެ މަސައްކަތް ކުރާނެ ޕީއާރް ކުންފުންޏެއް ހޯދަން އިއުލާނުކޮށްފި އެވެ. މި އުލާންކޮށްފައި ވަނީ މޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރުސީ) އިންނެވެ.\nއެމްއެމްޕީއާރުސީން ކުރި އިއުލާނުގައި ބުނީ 1 އަހަރުގެ މުއްދަތަށް އެމެރިކާގައި ރާއްޖެ އިޝްތިހާރު ކުރުމުގެ މަސައްކަތުގައި ހަރަކާތްތެރިވާނެ ޕީއާރް ކުންފުންޏަށް ވުމަށް ޝައުގުވެރިވާ ފަރާތަކުން މިމަހުގެ ނުވަވަނަ ދުވަހުގެ ކުރިން ޕްރޮޕޯސަލް ހުށަހަޅަން ޖެހޭނެ ކަމަށެވެ.\nފާހަގަކޮށްލަންޖެހޭ ގޮތުގައި، ދުނިޔޭގެ އެކި ހިސާބުތަކަށް ރާއްޖެ އިސްތިހާރު ކުރުމަށް އެ ކުންފުނިން ދަނީ ގިނަ މަސައްކަތްތަކެއް ކުރަމުންނެވެ. އެގޮތުން، މީގެ ކުރިން އެމްއެމްޕީއާރްސީއިން ވަނީ ޔޫރަޕުގެ ބައެއް ގައުމުތަކަށް ހާއްސަކޮށް ޕީއާރް ކުންފުނިތައް ހޯދަން ވެސް އިއުލާނުކޮށްފަ އެވެ. މީގެ ތެރޭގައި، އެންމެ ފަހުން އިއުލާނުކޮށްފައިވަނީ އިޓަލީގައި ހަރަކާތްތެރިވާނެ ކުންފުންޏެއް ހޯދާށެވެ.\nއެ ކުންފުނިން ދަނީ ރާއްޖެ މާކެޓްކުރުމަށް ގިނަ ފެއާތައް ވެސް އެކި ގައުމުތަކުގައި ބާއްވަމުންނެވެ.\n5 ޖެނުއަރީ 2019


މިއަހަރުގެ ފިތުރު ޒަކާތް މިއަދު ބަލައިގަންނަން ފަށައިފި | Landhooinfo\nއިސްލާމީ މަރުކަޒުގައި މިދިޔަ އަހަރު ފިތުރު ޒަކާތް ބަހަނީ / ފޮޓޯ: ހަވީރު\nމިއަހަރުގެ ފިތުރު ޒަކާތް ރާއްޖޭގައި މިއަދު ބަލައިގަންނަން ފަށައިފި ކަމަށް އިސްލާމިކް މިނިސްޓްރީން ހާމަކުރައްވައިފިއެވެ.\nއެ މިނިސްޓްރީގެ މުޝްރިފް މުސާއިދު، މުސާ އަންވަރު ހަސަން މިއަދު މީޑިއާގައި ވިދާޅުވެފައިވަނީ ފިތުރު ޒަކާތް ބަލައިގަންނާނީ ކޮންމެ ދުވަހެއްގެ ހެނދުނު 9:00 ފެށިގެން 12:00 ހަމައަށް ކަމަށެވެ. އަދި ރޯދަ މަހުގެ 26 ވަނަ ދުވަހާ ހަމައަށް ބަންދު ނޫން ކޮންމެ ދުވަހަކު ޒަކާތް ބަލައިގަންނާނެ ކަމަށެވެ.\nމި އަހަރު މާލޭގައި ޒަކާތުގެ ގޮތުގައި ބޮލަކަށް އާދައިގެ ހަނޑުލުން ދައްކަންޖެހޭނީ 10ރ. ކަމަށާއި ތައިލެންޑު ހަނޑުލުން ނަމަ ބޮލަކަށް 36ރ. ކަމަށެވެ. ބާސްމަތީ ހަނޑުލުން ނަމަ ބޮލަކަށް 56ރ. އެވެ.\nމިއަދަދުތައްރާއްޖެތެރޭގައި ބަދަލުވެގެންދާނެއެވެ. އެއީ އެރަށަކުން ހަނޑޫ ގަންނަން ލިބެން ހުންނަ އަގަކަށް ނިސްބަތްކޮށް ސަރުކާރުން ހަމަޖައްސަވާ ރޭޓެކެވެ.\nއިސްލާމިކް މިނިސްޓްރީން ހާމަކުރައްވާ ގޮތުގައި މާލޭގެ ރައްޔިތުންނާއި މާލޭގައި ދިރިއުޅޭ އެހެން ރަށްރަށުގެ މީހުންގެ ޒަކާތް ބަލައިގަންނަނީ އިސްލާމިކް މިނިސްޓްރީންނެވެ. ހުޅުމާލޭގައި ދިރިއުޅޭ މީހުންގެ ޒަކާތް ހައުސިން ޑިވެލޮޕްމަންޓް ކޯޕަރޭޝަނަށެވެ. ވިލިމާލޭގައި ޒަކާތް ބަލައިގަންނާނީ އަވަށު އޮފީހަށެވެ.\nއިސްލާމިކް މިނިސްޓީން ވިދާޅުވެފައިވަނީ އަތޮޅުތަކުގެ ރަށްރަށުން ފައިސާ ބަލައިގަންނަމުންދަނީ އެ ރަށެއްގެ ކައުންސިލު އިދާރާތަކުންނެވެ. އެހެންނަމަވެސް އަދި މިހާތަނަށް ޒަކާތް ބަލައިގަންނަން ފަށާފައިވަނީ ވަރަށް މަދު ރަށެއްގައެވެ.\nލަންދޫގަ ޒަކާތްަ ބަލައިގަންނަން ފަށާނީ ރޯދަމަހުގެ 15 ގެ ފަހުން އެއީ ކޮންމެ އަހަރަކު ވެސް ހަދާގޮތް އެހެން ހެދީމަ ރަގަޅެއްނޫން. އަސްލު ހަމަ ރޯދަމަހު ފުރަތަމަ ދުވަހުން ފެށިގެން އެހެން ރަށްރަށުގައިވެސް ބަލައިގަންނަ ފަދައިން ބަލައިގަންނަން ޖެހޭނެ. ސަބަބަކީ ސަރުކާރުން އެގޮތަށް އަމަލު ކުރުމަށް އަންގާފައޮތުމާއި، އަދި ރޯދަމަހުގެ ފުރަތަމަ 15 ގައި ރަށުގައި ހުރިމީހަކު ފަހު 15 ގައި ޖެހިދާނެ ކޮންމެވެސް ތާކަށް ދާންވެސް އެހެރަކަހަލަ ކަންކަން ހައްލުކުރުމަށް ކައުންސިލުން ޖެހޭނެ ވިސްނަން. އަނެއްކާ މިހާރު ކައުންސިލް އިދާރާގައި ސަޓަޔަށް މީހުން އެބަތިބި. ކުރީގައި ޔޫބެ އެކަނި ހުއްޓަސް މިހާރު އެބަތިބި ކަމެއްނެތިފައި ތިބޭ ބައިވަރު މީހުން.


Beryun libunu furusathaa eku Nizambe dhekemun ai huvafen hageegathakah\nމުަހައްމަދު ނިޒާމް (ނިޒާމްބެ)\nބޭރުން ލިބުނު ފުރުސަތާއެކު ނިޒާމްބެ ދެކެމުން އައި ހުވަފެން ހަގީގަތަކަށް\nނިޒާމްބެ އެންމެ ފުރަތަމަ ކޯޗުކޮށްދިނީ އައިލޭންޑް ފުޓުބޯޅަ ކްލަބަށް\nއެންމެ ފަހުން ހުރީ ގައުމީ 16 އަހަރުން ދަށުގެ ޓީމުގެ ހެޑް ކޯޗަކަށް\nފާއިތުވެދިޔަ ދެ އަހަރު ރާއްޖޭގެ އެންމެ މޮޅު ކޯޗުކަން ހޯދާފައިވޭ\nކ. މާލެ | 1 ނޮވެންބަރ 2019 | ހުކުރު 12:21 | 4,911\nމުަހައްމަދު ނިޒާމް (ނިޒާމްބެ) - އެފްއޭއެމް\nރާއްޖޭގައި 2023 ވަނަ އަހަރު ބާއްވާ އިންޑިއަން އޯޝަން އައިލޭންޑް ގޭމްސްއަށް އަމާޒުކޮށް، ޓީމެއް ތައްޔާރުކުރުމުގެ ޒިންމާ މި އަހަރު ތެރޭގައި މުހައްމަދު ނިޒާމް (ނިޒާމްބެ) އާ ހަވާލުކުރިއެވެ. އެގޮތުން ގައުމީ 16 އަހަރުން ދަށުގެ ޓީމާ ހަވާލުވެ ނިޒާމްބެ އައީ އެޓީމަށް ކުރިއެރުންތައް ހޯދައިދެމުންނެވެ. ނަމަވެސް އެ ޒިންމާއާ ނިޒާމްބެ ހަވާލުވިއިރުވެސް ދެކެމުން އައި ހުވަފެނެއް އޮތެވެ. އެއީ ބޭރު ލީގެއްގައި ކޯޗުކޮށްދިނުމެވެ.\nދެކެމުން އައި ދިގު ހުވަފެން ހުވަފެން ހާގީގަތަކަށްވުން\nއަންނަ ޑިސެމްބަރ މަހު ފަށާ ބަންގްލަދޭޝް ޕްރިމިއަރ ލީގުގައި ވާދަކުރާ ސައިފް ސްޕޯޓިން ކްލަބުގެ ކޯޗުކަމަށް ނިޒާމްބެ ހަމަޖެއްސުމާއެކު އޭނާ ދެކެމުން އައި ދިގު ހުވަފެން ވަނީ ހަގީގަތަކަށްވެފައެވެ.\nރާއްޖެއެމްވީއަށް މައުލޫމާތު ދެމުން ނިޒާމްބެ ބުނީ، ޓީސީ ސްޕޯޓްސް ކްލަބުގެ ކޯޗުކަމުން ވަކިވުމަށްފަހު ހުވަފެނަކަށް ވެފައި އޮތީ ބޭރު ލީގެއްގައި ކޯޗުކޮށްދިނުން ކަމަށާއި، އެ ހުވަފެން މިއަދު ހަގީގަތަކަށްވުމުން ވަރަށް އުފާވާ ކަމަށެވެ.\nނިޒާމްބެ ބުނީ، ގައުމީ 16 އަހަރުން ދަށުގެ ޓީމުގެ ކޯޗުކަން ދޫކޮށްލީ އެފްއޭއެމްގެ ރައީސް ބައްސާމް އަދީލް ޖަލީލުއާ ވާހަކަ ދެއްކުމަށް ފަހު ކަމަށެވެ. އެގޮތުން ނިޒާމްބެ ބުނީ، ބައްސާމް ދެކިވަޑައިގަންނަވާ ގޮތުގައި މި ފުރުސަތަކީ ދިވެހި ފުޓުބޯޅައަށް ލިބޭ ފުރުސަތެއް ކަމަށާއި، މީގެ ސަބަބުން ދިވެހި ފުޓުބޯޅައަށް ކުރިއެރުންތަކެއް ލިބޭނެ ކަމަށެވެ.\nއަބަދުވެސް ދެކޭ ހުވަފެނެއް ބޭރު ކްލަބެއްގައި ކޯޗު ކޮށްދިނުން. ޓީސީގެ ކޯޗުކަމުން ވަކިވުމަށްފަހު ވިސްނުން ހުރީ އެގޮތަށް. ފުރުސަތަކަށް އިންތިޒާރުކޮށް ކޮށް ހުރީ. ފުރުސަތު ލިބުމުން އުފާވި. 16 އަހަރުން ދަށުގެ ޓީމުން ވަކިވާން ނިންމީ ބައްސާމްއާ ވާހަކަ ދައްކާފައި. ބައްސާމް ދެކޭ ގޮތުގައި މިއީ ދިވެހި ފުޓުބޯޅައަށްވެސް ލިބޭ ފުރުސަތެއް. އަޅުގަނޑު ގަބޫލުކުރާ ގޮތުގައި މީގެ ސަބަބުން ސަރައްދުގައި ރާއްޖެއަށް ކުރިއެރުންތަކެއް ހޯދޭނެ.\n~ މުހައްމަދު ނިޒާމް (ނިޒާމްބެ)\nކުޅިވަރުގެ ތެރެއިން ނިޒާމްބެ ފުރަތަމަ ފެނިގެންދިޔައީ ފުޓުބޯޅަ ކުޅުންތެރިޔެއްގެ ގޮތުގައި:\nފުޓުބޯޅަ ކުޅުންތެރިޔެއްގެ ގޮތުގައި ނިޒާމްބެ ކުޅުންތެރިޔެއްގެ ގޮތުގައި ކެރިޔަރު ފެށީ 1991 ވަނަ އަހަރު ލެގޫންސްއިންނެވެ. އެއަށްފަހު ނިއުރޭޑިއަންޓް ސްޕޯޓްސް ކްލަބަށް ކުޅެފައިވާއިރު، ޔޫތު ސްޕޯޓްސް ކްލަބް، ވެލެންސިއާއަށްވެސް ނިޒާމްބެ ވަނީ ކުޅެފައެވެ. ކުޅުންތެރިއެއްގެ ގޮތުގައި ކެރިޔަރު ނިންމާލީ އައިލޭންޑް ފުޓުބޯޅަ ކްލަބުގައެވެ.\nގައުމީ ސްކޮޑުގައި ނިޒާމްބެ ދެފަހަރު ހިމަނާފައިވާއިރު، އަނިޔާގެ މައްސަލަތަކާ ގުޅިގެން ނިޒާމްބެއަށް ގައުމީ ޖޯޒީގައި މާ ރަނގަޅަށް ނުކުޅެވެއެވެ. ނަމަވެސް ނިޒާމްބެ ވަނީ އިންޑިއާ އަދި ސްރީލަންކާއާ ދެކޮޅަށް ރާއްޖެއިން ނިކުތް ރަހުމަތްތެރިކަމުގެ މެޗެއްގައި ކުޅެފައެވެ.\nކުޅުންތެރިޔެއްގެ ގޮތުގައި ނިޒާމްބެ ވެލެންސިއާއާއެކު ކާމިޔާބީ ހޯދި\nއެންމެ ފުރަތަމަ ކޯޗުކޮށްދިނީ ކެރިޔަރު ނިންމާލި އައިލޭންޑް ފުޓުބޯޅަ ކްލަބުން:\nނިޒާމްބެ ކޯޗެއްގެ ގޮތުގައި އެންމެ ފުރަތަމަ ފެނިގެންގޮސްފައިވަނީ އެންމެ ފަހުން ކުޅުނު އައިލޭންޑް ފުޓުބޯޅަ ކްލަބުންނެވެ. އެއަށްފަހު އއ.ރަސްދޫ ޓީމާ ހަވާލުވެފައިވާއިރު، އެޓީމަށް އަތޮޅު ޗެމްޕިއަންކަން އަދި ޒޯން ޗެމްޕިއަންކަން ނިޒާމްބެ ހޯދައިދިނެވެ. އެއަށްފަހު ގުރައިދޫ ޒުވާނުންގެ ޖަމިއްޔާގެ ކޯޗުކަމާ ނިޒާމްބެ ވަނީ ހަވާލުވެ، އެޓީމު ދެވަނަ ޑިވިޝަނުން ފުރަތަމަ ޑިވިޝަނަށް ގެންގޮސްދީފައެވެ. އަދި އެޓީމު އެފްއޭ ކަޕްގެ ސެމީ ފައިނަލާ ހިސާބަށްވެސް ނިޒާމްބެ ގެންގޮސްދިނެވެ.\nގުރައިދޫގެ ކޯޗުކަން ދޫކޮށްލުމަށްފަހު ވިޔަންސާއާ ނިޒާމްބެ ހަވާލުވިއެވެ. ނިޒާމްބެ ވަނީ އެޓީމުވެސް ދެވަނަ ޑިވިޝަނުން ފުރަތަމަ ޑިވިޝަނަށް ގެންގޮސްދީފައެވެ. އަދި އެޓީމުގެ ކޯޗުގެ ގޮތުގައި ހުރެ ނިޒާމްބެ ވަނީ ގައުމީ 19 އަހަރުން ދަށުގެ ފިރިހެން ފުޓުބޯޅަ ޓީމުގެ ކޯޗުކަންވެސް ކޮށްފައެވެ. ނިޒާމްބެގެ އިރުޝާދުގެ ދަށުން ޒުވާން ޓީމު އެފަހަރު ވަނީ އޭއެފްސީ 19 އަހަރުން ދަށުގެ ކޮލިފައިންގައި ރަނގަޅު ނަތީޖާތަކެއްވެސް ހޯދާފައެވެ.\nނިޒާމްބެ ވިޔަންސާ ދޫކޮށްލުމަށްފަހު ދެ އަހަރުގެ ބްރޭކެއް ނެގިއިރު، އެ ބްރޭކް ތެރޭގައި ފުޓުބޯޅަ މެނޭޖްމަންޓް އަދި ޔުއެފާ ބީ ލައިސަންސް ފުރިހަމަކުރިއެވެ. އެ ބްރޭކްގައި އަހުމަދިއްޔާ އިންޓަނޭޝަނަލް ސްކޫލްގެ ކޯޗުކަން ނިޒާމްބެ އަދާކުރިއެވެ.\nބްރޭކަށްފަހު 2013 ވަނަ އަހަރު ވިކްޓްރީ ސްޕޯޓްސް ކްލަބްގެ އެސިސްޓެންޓް ކޯޗެއް ގޮތުގައި ނިޒާމްބެ ފެނިގެންދިޔައެވެ. އޭރު ވިކްޓްރީގެ ހެޑް ކޯޗަކަށް ހުރީ ގޮފާއެވެ. ނިޒާމްބެ ވަނީ ވިކްޓްރީއާއެކު ސީޒަނެއް ހޭދަކޮށްފައެވެ.\nޓީސީއާއެކު ނިޒާމްބެ ހޯދާފައިވާ ކާމިޔާބީ\nނީޒަމްބެ ވިދާލީ ޓީސީ ސްޕޯޓްސް ކްލަބުން\nނިޒާމްބެގެ ކެރިޔަރުގައި އެންމެ ގިނަ ކާމިޔާބީ ހޯދާފައިވަނީ ޓީސީންނެވެ. ކުރު މުއްދަތުގައި ނިޒާމްބެ އެ ކްލަބް ނަގާ ކޮޅަށް ޖެހުން ގިނަ ބައެއްގެ ސަމާލުކަމަށް ވަނީ އައިސްފައެވެ. އަދި އެތައް ބަޔަކު އެކަމަށް ތައުރީފްވެސް ކުރެއެވެ.\nނިޒާމްބެ ވަނީ ޓީސީއާ ހަވާލުވި އަހަރު އެޓީމު ދެވަނަ ޑިވިޝަނުން ފުރަތަމަ ޑިވިޝަނަށް ޕްރޮމޯޓްކޮށްދީފައެވެ. އޭނާގެ އިރުޝާދުގެ ދަށުން ޓީސީ ވަނީ 2015 ވަނަ އަހަރާއި، 2016 ވަނަ އަހަރު އަދި 2017 ވަނަ އަހަރު ދިވެހި ޕްރިމިއާ ލީގުގެ ދެވަނަ ހޯދާފައެވެ. އަދި 2016 އަދި 2017 ނިޒާމްބެގެ އިރުޝާދުގެ ދަށުން ޓީސީ ވަނީ ރާއްޖޭގެ ހުރިހާ މުބާރާތެއްގެ ދެވަނަ ހޯދާފައެވެ.\nމީގެއިތުރުން ނިޒާމްބެގެ އިރުޝާދުގެ ދަށުން 2017 ވަނަ އަހަރު ޓީސީން ވަނީ އެއްވެސް މެޗަކުން ބަލިނުވެ، ޝައިހް ކަމާލް ކަޕް ކާމިޔާބުކޮށްފައެވެ. މިއާއެކު ނިޒާމްބެ ވެގެން ގޮސްފައިވަނީ ބޭރު ކްލަބް މުބާރާތަކުން ރާއްޖޭގެ ކްލަބަކަށް ރަން މެޑަލް ހޯދައިދިން ފުރަތަމަ ކޯޗަށް ވެފައެވެ. އަދި ޓީސީ ވެގެންގޮސްފައިވަނީ ބައިނަލްއަގުވާމީ ކްލަބް މުބާރާތަކުން ރާއްޖެއަށް ފުރަތަމަ ރަން މެޑަލް ހޯދައިދިން ޓީމަށެވެ.\nފާއިތުވެދިޔަ ތިން އަހަރުވެސް ރާއްޖޭގެ އެންމެ މޮޅު ތިން ކޯޗުންގެ ތެރޭގައި ހިމެނޭ ނިޒާމްބެ ވަނީ ފާއިތުވެދިޔަ ދެ އަހަރު ރާއްޖޭގެ އެންމެ މޮޅު ކޯޗުގެ މަގާމު ހޯދާފައެވެ.\nޏިޒާމްބެ އޭނާގެ އާއިލާއާއެކު\nސައިފްއާ ނިޒާމްބެ ރަސްމީކޮށް ހަވާލުވާނީ އަންގާރަ ދުވަހު\nސައިފްގެ ކޯޗުކަމާ ރަސްމީކޮށް މި މަހުގެ ފަސްވަނަ ދުވަހު ނިޒާމްބެ ހަވާލުވާއިރު، ނިޒާމްބެގެ އުންމީދަކީ އެޓީމާއެކު ރަނގަޅު ހިސާބަކަށް ދިޔުމެވެ.


Raees ah2vana dhaureh kashavaru vaanee barulamaanee nizaamun: Raees Nasheed - vNews.mv\nރައީސް ސޯލިހަށް2ވަނަ ދައުރު ލިބުމުގެ އެންމެ ކަށަވަރު މަގަކީ ބަރުލަމާނީ ނިޒާމު: ރައީސް ނަޝީދު\nރިފާޢަތު Male' | 16 September 2020, 17:11\nރައީސް އިބްރާހީމް މުހައްމަދު ސޯލިހަށް ދެވަނަ ދައުރު ލިބުމުގެ އެންމެ ކަށަވަރު މަގަކީ ބަރުލަމާނީ ނިޒާމު ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ އެމްޑީޕީ ހަބަރު ސިޓީގައި ލިޔުއްވާފައިވާ ލިޔުއްވުމެއްގައެވެ.\nއެ ލިޔުމުގައިވަނީ، ވެރިކަމުގެ ނިޒާމު ބަދަލުކުރަންޖެހޭ އެމަނިކުފާނަށް ދެކޭ ކަމަށާއި ރާއްޖޭގެ ރައްޔިތުންނަށް އެންމެ ރަނގަޅު ނިޒާމަކީ ބަރުލަމާނީ ނިޒާމު ކަމަށެވެ.\nއެމްޑީޕީއަށް ކުރިއަށް އޮތް 10 އަހަރު ރާއްޖޭގެ ރައްޔިތުންނަށް ޚިދުމަތް ކޮށްދެވެން އޮތް ނިޒާމަކީވެސް ބަރުލަމާނީ ނިޒާމު ކަމުގައި އެ ލިޔުމުގައި ވެއެވެ.\nކޮރަޕްޝަންގެ ވާހަކައަކީ ބަރުލަމާނީ ނިޒާމަކަށް ބަދަލުކުރުމާ ގުޅުންހުރި ވާހަކައެއް ނޫން ކަމަށާއި ބޮޑުވަޒީރަކަށް ވާން އެދޭނަމަ އެވާހަކަ އެމަނިކުފާނު ދަންނަވާނެ ކަމަށް ރައީސް ނަޝީދު ލިޔުއްވި ލިޔުއްވުމުގައި ވެއެވެ.\n"މިހާރުވެސް ކުރަންހުރި ކަންކަން މަދެއްނޫން. މީހާއާއި ދިމާވެފައިވާ މައްސަލަަތައްވެސް ގިނަ. މިއަދު މިބުނަނީ އެ ވާހަކައަކީ އެމްޑީޕީއަށް ކާމިޔާބު ވާނީ އަޅުގަނޑުމެންގެ އަމާޒު ނުގެއްލުމުން. ބޭނުމަކީ ކޮންމެ މީހެއްގެވެސް ޖީބަށް ވަންނަވަރު އިތުރުވުން."\nބައެއް ބޭފުޅުންގެ ނަޒަރުގައި އެމަނިކުފާނު ފާހަގަކުރާ ނުކުތާތަކަކީ ސަރުކާރު ނިކަމެތި ކުރުމަށް ފާހަގަކުރާ ކަންކަން ކަމަށާއި އެމަނިކުފާނު ރައީސްގެ މިނިސްޓަރަކާ ގުޅޭގޮތުން ނުރުހުން ފާޅުކުރަނީ އެމަނިކުފާނުގެ ވެރިކަމުގެ އިތުރު އުންމީދަކާއެކު ނޫން ކަމަށްވެސް އެލިޔުމުގައިވެއެވެ.\n"އަޅުގަނޑަކު ދެނަކު ރާއްޖޭގެ ރައީސްކަމެއް ކުރުމަކަށް ނުއެދެން. އަޅުގަނޑު އެދެނީ އެމްޑީޕީން ރާއްޖޭގެ ރައްޔިތުންނަށް ހެޔޮގޮތުގައި ވެރިކަން ކޮށްދިނުން."\nއެމްޑީޕީން އަބަދުވެސް ވަކާލާތުކުރާ މައިގަނޑު ދެކަމެއް ފާހަގަވާނެކަން ފާހަގަކޮށް ރައީސް ނަޝީދުގެ ލިޔުމުގައިވަނީ އަނިޔާ އަދި ކޮރަޕްޝަން ހުއްޓުވުމަކީ އެޕާޓީން އަބަދުވެސް ކުރަމުން އަންނަ ކަމެއް ކަަމަށް ލިއުއްވާފައި ވެއެވެ.\nއެގޮތުން 2008 ވަނަ އަހަރުއްސުރެ ރާއްޖޭގެ ޖަލުތަކުގަ ކުރާ ސީދާ އަނިޔާތައް އެމްޑީޕީގެ މެމްބަރުންގެ ބުރަ މަސައްކަތްކަތުން ވަރަށް މަދުވެއްޖެ ކަމަށެވެ.\nބަރުލަމާނީ ނިޒާމް ރާއްޖެ އެމްޑީޕީ ސިޔާސީ ރައީސް އިބްރާހިމް މުހައްމަދު ސޯލިހު ރައީސް ނަޝީދު\nރައީސް ކަމެއް ބޭނުމެއްނުވާނެތާ ބޮޑުވަޒީރުކަން ބޭނުންވާ މީހަކު


Bollywood aai Cricket ge loabi\nބޮލީވުޑާއި ކްރިކެޓްގެ ލޯބި\nބަތަލާ އަނުޝްކާ ޝަރްމާ އާއި އިންޑިއާގެ ކްރިކެޓް ޓީމުގެ ކެޕްޓަން ވިރާޓް ކޯލީގެ ކާއިވެނީގެ ވާހަކަ ހުއްޓުމެއް ނެތި ދެކެވެމުން އަންނަތާ ހަފްތާއެއްހާ ދުވަސްވީ އެވެ. އެކި ގޮތްގޮތަށް އަނުޝްކާ އާއި ވިރާޓްގެ ކައިވެނީގެ ވާހަކަ ދެކެވެމުން އަންނައިރު، އަނުޝްކާގެ ސްޕޯކްސްޕާސަން ވަނީ އެ ވާހަކަތައް ދޮގުކޮށްފަ އެވެ. ނަމަވެސް އިންޑިއާގެ ނޫސްތަކުން ވަނީ އެ ދެތަރިން މި ފަހަރު ކައިވެނިކުރާނެ ކަމުގެ އެތަކެއް އިޝާރާތެއް ލިބެމުންދާ ކަމަށް ބުނެފަ އެވެ. އަނުޝްކާގެ އާއި ވިރާޓްގެ ކައިވެންޏަށް އިންތިޒާރުކުރަމުން އަންނަނިކޮށް އިއްޔެ އެ ދެތަރިން ވަނީ އިޓަލީގައި ކައިވެނިކޮށްފަ އެވެ.\nއިޓަލީގެ ޓަސްކަނީގެ ޕްރައިވެޓް ވިލާއެއްގައި އާއިލާ އާއި އެންމެ ގާތްއެކުވެރިންގެ ހާޒިރުގައި ވަރަށް ސިއްރުން ކައިވެނިކޮށްފައިވާއިރު، ވިރާޓާއި އަނުޝްކާގެ ކައިވެނީގެ ވާހަކައަކީ އަޑެއްކަމަށް ނިންމައިގެން ތިބި އެތަކެއް ބަޔަކު ތިއްބެވެ.\nމަޝްހޫރު ތަރިންގެ ކައިވެންޏަށް ހުއްޓޭ ލޯތަށް ގިނަ ނަމަވެސް އަނުޝްކާގެ ކައިވެނީގެ އަޑު މީޑިއާގައި މާބޮޑަށް ގަދަވެގެން ގޮސްފައިވަނީ އޭނާ ކްރިކެޓްކުޅުންތެރިޔަކާ ކައިވެނިކުރާތީ އެވެ. އިންޑިއާގެ އެންމެ ގިނަބަޔަކު މަރުދަންޖެހޭ އެ ކުޅިވަރެއްގެ ތަރިޔަކު ކައިވެނިކުރަންޏާ އަބަދުވެސް މީޑިއާތަކުން އެހާ ވަރު އަރުވާލަ އެވެ.\nއުންމީދީ ޒުވާން ކުޅުންތެރިޔާ ވިރާޓް އާއި އަނުޝްކާ ލޯބީގެ ގޮތުން ގުޅުނު ހިސާބުން މިދެތަރިންގެ ލޯބީގެ ވާހަކައަށް ވެސް އެހާ ބޮޑު ސަމާލުކަމެއް ލިބިގެން ގޮސްފައިވަނީ ބޮލީވުޑްގެ މަޝްހޫރު ބަތަލާއިންނާ ކްރިކެޓްގައި ވިދާލާ ތަރިންގެ މެދުގައި ލޯބީގެ ގުޅުންތައް ޒަމާނުއްސުރެން ކުރިއަށްދާތީވެ އެވެ.\nއަނުޝްކާ އާއި ވިރާޓުގެ ކައިވެންނާއެކު ކްރިކެޓްކުޅުންތެރިންގެ ތެރެއިން މަޝްހޫރު ބަތަލާއިންނާ ލޯބީގެ ގޮތުން ގުޅުނު އަދި ކައިވެނިކުރި ތަރިންނަށް ބަލާލަމާ ހިނގާށެވެ.\n1. މުހައްމަދު އަޒްހަރުއްދީން އަދި ސަންގީތާ ބިޖްލާނީ\nމި ލިސްޓުގެ އެންމެ ފުރަތަމަ ހިމެނޭ މުހައްމަދު އަޒްހަރުއްދީން (އަޒްހަރު) އާއި ކުރީގެ ބަތަލާ ސަންގީތާ ބިޖްލާނީގެ ލޯބީގެ ވާހަކަ އަކީފިލްމަކަށް ދޫނުކުރާ ވަރުގެ ހިޓް ވާހަކަ އެކެވެ. ކްރިކެޓް ކެޕްޓަނެއްގެ ގޮތުގައި އަޒްހަރު ފިޔަޖަހަން ފެށިއިރު އޭނާ އަކީ ޒަވާޖީ ހަޔާތެއް ފަށައިގެން އުޅުނު ކުޅުންތެރި އެކެވެ. ކެރިކެޓްގެ މައިދާނުގައި އޭނާ ވިދަން ފަށައި ލިބުނު ބޮޑު މަޝްހޫރުކަމުގައި އޭނާގެ ހިތް ވަނީ އޭރުގެ މަޝްހޫރު ބަތަލާ ސަންގީތާ އަށް ދެވިފަ އެވެ. ކައިވެނީގެ ގުޅުމުން ބޭރު އަޒްހަރު ވަނީ ސަންގީތާއާ ލޯބީގެ ގޮތުން ގުޅި އަންހެނުން ނައުރީން 1996 ވަނަ އަހަރު ވަރިކޮށްފަ އެވެ. ހަމަ އެ އަހަރު އަޒްހަރާއި ސަންގީތާ ވަނީ ކައިވެނިކޮށްފަ އެވެ. ކައިވެންޏަށްފަހު ސަންގީތާ ފިލްމީ ދާއިރާއިން ދުރަށް ދުރަށް ގޮސްފައިވާއިރު ކައިވެންޏަށް ދެ ކުދިން ވެސް ލިބިފަ އެވެ. އަޒްހަރު މަޝްހޫރު ބެޑްމިންޓަން ކުޅުންތެރިޔަކާ ލޯބީގެ ގޮތުން ގުޅުންތަކެއް ބޭއްވިކަން ފަޅާއެރުމުން ސަންގީތާ ވަނީ 2010 ވަނަ އަހަރު އޭނާ ކުރެން ވަރިވެފަ އެވެ.\n2. ނީނާ ގުޕްތާ ވިވް ރިޗާޑްސް\n"ސާންސް" ކިޔާ ޓީވީ ސީރީޒް އަކުން ބެލުންތެރިންގެ މަގުބޫލުކަން ހޯދި ނީނާ ގުޕްތާ އަކީ ޓީވީ ސީރީޒްތަކުގެ އިތުރުން ގިނަ ފިލްމުތަކަކުން ވެސް ފެނިގެން ގޮސްފައިވާ ބަތަލާ އެކެވެ. މިހާރު އުމުރުން 63 އަހަރުގެ ނީނާ ވެސްޓް އިންޑީސްގެ ކެރިކެޓްކުޅުންތެރިޔާ ވިވިއަން ރިޗާޑްސްއާ ލޯބީގެ ގޮތުން ގުޅިފައިވަނީ 1980ގެ ކުރީކޮޅު އެވެ. ކައިވެންޏާ ހަމައަށް އެދެމީހުންގެ ލޯބީގެ ގުޅުން ނުދިޔަސް ލޯބީގެ ގޮތުން ގުޅިގެން އުޅެނިކޮށް ވަނީ ކުއްޖަކު ލިބިފަ އެވެ. މިހާރު އިންޑިއާގައި ފިޔަޖަހަމުން އަންނަ ޒުވާން ޑިޒައިނަރު މަސާބާ ގުޕްތާ އަކީ ނީނާ އާއި ރިޗާޑްސް އަށް ލިބިފައިވާ ކުއްޖެކެވެ.\n3. ރީނާ ރޯއި އަދި މޮސީން ޚާން\nރީނާ ރޯއި އާއި އެކްޓަރު ޝްތަރުުގަން ސިންގްގެ ލޯބީގެ ވާހަކަ އަކީ އެކްޓަރުން ކައިވެނިން ބޭރުގައި ބަތަލާއިންނާ އެކު އޮތް ލޯބީގެ ގުޅުންތަކުގެ ތެރެއިން އެންމެ ގަދަޔަށް ދެކެވެނު އެއް ލޯބީގެ ވާހަކަ އެވެ. ޝަތްރުގަން ސިންހަ ޕޫނަމްއާ ކައިވެނިކުރި ހިސާބުން ރީނާގެ ހިތްހަލާކުވި އެވެ. ޒަހަމްވެފައި އޮތް ރިނާގެ ހިތުގައި ބޭސް އަޅައިދިނީ އޭރު ޕާކިސްތާނުގެ މަޝްހޫރު ކްރިކެޓްކުޅުންތެރިޔާ މޮހްސިން ޚާން އެވެ. މޮހްސިންގެ ފަރާތުން ކައިވެނީގެ ހުށަހެޅުން ލިބުމުން ރީނާ ވަނީ ބޮލީވުޑް ދޫކޮށް 1983 ވަނަ އަހަރު އޭނާއާ ކައިވެނިކޮށްފަ އެވެ. އެ ކައިވެންޏަށް އަންހެން ކުއްޖަކު ލިބުނު ފަހުން މޮހްސިން އާއި ރީނާ ވަނީ ވަރިވެފަ އެވެ. އަދި ދަރިފުޅުގެ ކަސްޓޮޑީ ވެސް ލިބުނީ މޮހްސިން އަށެވެ. އެތަކެއް އަހަރު ފަހުން ރީނާގެ ފޮޓޯތަކެއް މިދިޔަ އަހަރު ވަނީ އާންމުވެފަ އެވެ. ކާކުކަން ނޭނގޭ ވަރަށް އޭނާގެ ސިފަ މިހާރު ވަނީ ބަދަލުވެފަ އެވެ.\n4. ޝަރްމީލާ ޓެގޯ އަދި މަންސޫރް އަލީ ޚާން ޕަތައުޑީ\nއުމުރުން އެންމެ 21 އަހަރުގައި އިންޑިއާގެ ކްރިކެޓް ޓީމުގެ ކެޕްޓަނު ކަމާ ހަވާލުވި މަންސޫރް ޚާންގެ ހިތް ޝަރްމީލާ އަށް ދެވުނީ އެކުވެރިއެއްގެ ފަރާތުން ބައްދަލުވި ހިސާބުންނެވެ. ކާމިޔާބު ކްރިކެޓްކުޅުންތެރި އަކަށް ވުމުގެ އިތުރުން އޭނާ އަކީ ޝާހީ އާއިލާ އަށް ނިސްބަތްވާ މީހަކަށް ވުމުން ކައިވެނީގެ ހުށަހެޅުންތައް އޭނާ އަށް ކިތަންމެ ވަރަށް ލިބެމުން ދިޔަ ނަމަވެސް ޝަރްމީލާ އަށް އޭނާގެ ހިތް އޮތީ ދެވިފަ އެވެ. ކާމިޔާބު ކަމާއެކު ވިދަމުން ދިޔަ ބަތަލާ ޝަރްމީލާގެ ހިިތް އަތުލުން މަންސޫރަށް ވީ ނުހަނު އުނދަގޫ ކަމަކަށެވެ. ސަބަބަކީ މަންްސޫރަކީ މުސްލިމަކަށްވެ ޝަރްމީލާ އަކީ ހިންދޫ އަކަށް ވުމުން ދެ ފަރާތުގެ އާއިލާ ވެސް އެ ގުޅުމާ މާބޮޑަށް ގަޔާނުވުމެވެ. އަދި ޝަރްމީލާގެ ރީތިކަމުން އޭނާ އަށް ލިބެމުން ދިޔަ ހުށަހެޅުންތައް ގިނަކަމުން އޭނާގެ ހިތް އަތުލުމަށް މަންސޫރް ވަނީ އެތަކެއް ރަތް ފިނިފެންމަލާއި ސިޓީތައް ހަތަރު އަހަރުވަންދެން ފޮނުވާފަ އެވެ. މަންސޫރްގެ ލޯބީގެ ހުށަހެޅުމަށް ޝަރްމީލާ އާނބަސް ދިނުމުން އޭނާ ކުރެން ކައިވެންޏަށް އަހާފައިވަނީ ސިޓީ އޮތް ލަވްގެ ގޮތުގައި ސިފަކުރާ ޕެރިހުގަ އެވެ. މި ދެތަރިން ކައިވެނިިކުރަން އުޅުމުން މީޑިއާގައި އެންމެ ގަދަޔަށް ދެކެވުނު ވާހަކަ އެދެމީހުންގެ ކައިވެނި މާގިނަ ދުވަހަކު ދެމި ނޯންނާނެ ކަމެވެ. ނަމަވެސް މަންސޫރާއި ޝަރްމީލާ ވަނީ ފާޑުކިޔަމުން ދިޔަ އެންމެންނަށް އެމީހުންގެ ދެމެދުގައި އޮތީ އެއަށް ވުރެން މާ ވަރުގަދަ ލޯތްބެއްކަން ސާބިތުކޮށްދީފަ އެވެ. 1968 އަށް ވަނަ އަހަރު މަންސޫރާ ކައިވެނިކުރުމުގެ ކުރިން ޝަރްމީލާ ވަނީ އިސްލާމްވެ އޭނާގެ ނަން އައިޝާ ސުލްތާންގެ ނަމަށް ބަދަލުކޮށްފަ އެވެ. ކައިވެންޏަށް ފަހު ދުވަސްކޮޅަކަށް ފިލްމު ކުޅުމުން ބްރޭކެއް ނެގި ނަމަވެސް ޝަރްމީލާ ވަނީ އޭގެފަހުން ގިނަ ފިލްމުތަކެއް ކުޅެފަ އެވެ.\nޝަރްމީލާ އާއި މަންސޫރަކީ ލޯބީގައި ލާމަސީލު ނަމޫނާ ޖޯޑެކެވެ. ޝަރްމީލާ އަކީ މަޝްހޫރު ބަތަލާ އަކަށް ވުމުން އެމީހުންގެ ކައިވެނީގައި ދުވަހަކު ވެސް މައްސަލަޖެހި އަރައިރުމެއް ނުވެ އެވެ. މިދެތަރިންނަށް ވަނީ ތިން ކުދިން ވެސް ލިބިފަ އެވެ. އެއީ އެކްޓަރު ސައިފް އަލީ ޚާން އާއި ބަތަލާ ސޮހާ އަލީ ޚާން އާއި ޑިޒައިނަރު ސަބާ އަލީ ޚާން އެވެ.\nކައިވެންޏަށް 42 އަހަރުވީ ފަހުން 2011 ވަނަ އަހަރު، އުމުރުން 70 އަހަރުގައި މަންސޫރް ވަނީ ލަންގް އިންފެކްޝަނަށް ފަރުވާ ހޯދަމުން ދަނިކޮށް ނޭވާލާ ނިޒާމު ފެއިލްވެގެން ވަނީ މަރުވެފަ އެވެ.\n5. ހަރްބަޖަން ސިންގް އަދި ގީތާ ބަސްރާ\nދެހާސް ހަތް ވަނަ އަހަރު "ދަ ޓްރެއިން" އިން ބޮލީވުޑަށް ނިކުތުމަށްފަހު ގީތާ ބަސްރާ ވިދާލާފައިވަނީ ޕަންޖާބު ފިލްމު އިންޑަސްޓްރީގަ އެވެ. ގިތާ އާއި ކްރިކެޓްކުޅުންތެރިޔާ ހަރްބަޖަން ސިންގް ދިމާވެފައިވަނީ ހަރްބަޖަން އާއެކު ގައުމީ ޓީމަށް ކްރިކެޓްކުޅޭ ކުޅުންތެރިޔާ ޔުވްރާޖް ސިންގްގެ ފަރާތުންނެވެ. ގާތްގަނޑަކަށް ތިން އަހަރުވަންދެން ލޯބީގެ ގޮތުން ގުޅިގެން އުޅުމަށްފަހު ގިތާ އާއި ހަރްބަޖަން ކައިވެނިކޮށްފައިވަނީ 2015 ވަނަ އަހަރު އެވެ.\nހަރްބަޖަންއާ ގީތާ ލޯބީގެ ގޮތުން ގުޅިގެން އުޅުނުއިރު ކްރިކެޓް ހަފްލާތަކާއި ކްރިކެޓް މެޗުތައް ބަލަން ގީތާ ދަނޑަށް ގޮސްފައިވާއިރު، ހަރްބަޖަން ވަނީ ބޮލީވުޑްގެ ހަފްލާތަކުގައި ވެސް ބައިވެރިވެފަ އެވެ. ނަމަވެސް ކައިވެންޏާ ހަމައަށް ދިއުމުގެ ކުރިން އެދެތަރިން ލޯބީގެ ގޮތުން ގުޅިގެން އުޅޭ ކަމަކަށް އެއްބަހެއްނުވެ އެވެ.\nދެހާސް ސޯޅަ ވަނަ އަހަރު ގީތާ އާއި ހަރްބަޖަން އަށް ވަނީ އަންހެން ކުއްޖަކު ލިބިފަ އެވެ.\n6. ޔުވްރާޖް ސިންގް އަދި ހޭޒަލް ކީޗް\n"ބޮޑީގާޑް" އިން ބޮލީވުޑަށް ނިކުތް ބަތަލާ ހޭޒަލް ކީޗް އެ ފިލްމަށް ފަހު އިތުރު ފިލްމަކުން ނުފެނި ކެމެރާގެ ކުރިމަތިން ނުފެނި އެތަކެއް އަހަރު ފަހުން ހޭޒަލްގެ ވާހަކަ ނޫސްތަކުގެ ފަލަ ސުރުހީތަކަށް އަރާފައިވަނީ ކެރިކެޓް ކުޅުންތެރިޔާ ޔޫވްރާޖް ސިންގްއާ ލޯބީގެ ގޮތުން ގުޅިގެން އުޅޭ ކަމަށް އެމީހުން އެއްބަސްވި ހިސާބުންނެވެ. އަހަރުތަކެއް ވަންދެން ލޯބޯގެ ގޮތުން ގުޅިގެން އުޅުނު ހޭޒަލް އާއި ޔުވްރާޖް އެނގޭޖްވެފައިވަނީ 2015 ވަނަ އަހަރު ނޮވެމްބަރު މަހު އެވެ. އޭގެ ޖެހިގެން އައި އަހަރުގެ ނޮވެމްބަރު މަހު އެ ދެތަރިން ވަނީ ކައިވެނިކޮށްފަ އެވެ. ހިންދޫ ދީނާ އެއްގޮތަށް ކައިވެނިކުރީ ޗަންދިގަރްގަ އެވެ. އަދި ކްރިސްތިއަން ވެޑިންއެއް ގޯއާގައި ބޭއްވުމަށްފަހު ކްރިކެޓް ތަރިންނާއި ބޮލީވުޑްގެ ފަރާތްތަކަށް ބޭއްވި ރިސެޕްޝަން ބާއްވާފައިވަނީ ދިއްލީގަ އެވެ.\nހޭޒަލްއާ ލޯބީގެ ގޮތުން ގުޅުމުގެ ކުރިން ޔުވްރާޖް ވަނީ ބަތަލާ ދިޕިކާ ޕަދުކޯން އަދި ކިމް ޝަރްމާއާ ވެސް ލޯބީގެ ގޮތުން ގުޅިފަ އެވެ.\n7. ޒަހީރް ޚާން އަދި ސާގަރިކާ ކަގްތޭ\nކްރިކެޓްކުޅުންތެރިޔާ ޒަހީރް ޚާން އާއި "ޗަކްދޭ އިންޑިއާ" އިން ބޮލީވުޑަށް ނިކުތް ސާގަރިކާ ކަގްޓޭ ލޯބީގެ ގޮތުން ގުޅިގެން އުޅޭ ކަމުގެ ވާހަކަތައް ދެކެވުނު ނަމަވެސް އެކުގައި ފުރަތަމަ ފަހަރަށް ބޭރު ތެރެއިން މި ދެތަރިން ފެނިފައިވަނީ ޔުވްރާޖް އާއި ހޭޒަލްގެ ކައިވެނީގެ ޕާޓީގެ ތެރެއިންނެވެ. މި އަހަރުގެ ޖެނުއަރީގައި ތެރޭގައި އެދެތަރިންގެ ގާތް ފަރާތަކުން ވަނީ އެމީހުން ލޯބީގެ ގޮތުން ގުޅިގެން އުޅޭތާ ހަތަރު ވަރަކަށް މަސް ވެފައިވާ ކަމަށެވެ. މި އަހަރުގެ މެއި މަހުގެ ތެރޭގައި އެންގޭޖްވި މި ދެތަރިން ކައިވެންކޮށްފައިވަނީ ނޮވެމްބަރު 23 ވަނަ ދުވަހު އެވެ. ކޯޓުގައި ކައިވެނިކުރުމަށްފަހު މިދެތަރިން ވަނީ ކުލަގަދަ ބޮޑު ހަފްލާއެއް ކައިވެނީގެ އުފަލުގައި ބާއްވާފަ އެވެ.\n8. ވިރާޓް ކޯލީ އާއި އަނުޝްކާ ޝަރްމާ\nއަނުޝްކާ އާއި ވިރާޓްގެ ކައިވެނި އިއުލާންކޮށް އަނުޝްކާ އާންމުކުރި ފޮޓޯ --\nކްރިކެޓްކުޅުންތެރިންނާއި ބަތަލާއިންގެ ލޯބީގެ ލިސްޓަށް އެންމެފަހުން އިތުރުވާ ޖޯޑަކީ މިހާރު އިންޑިއާ ޓީމުގެ ކެޕްޓަން ވިރާޓް ކޯލީ އާއި ބަތަލާ އަނުޝްކާ ޝަރްމާ އެވެ. އެކުގައި 2013 ވަނަ އަހަރު ކުޅުނު އިޝްތިހާރެއްގެ ތެރެއިން ދިމާވެ އިސާހިތަކު އެކުވެރިން މިދެތަރިންގެ ދެމެދުގައި އުފެދި އަނުޝްކާ އާއި ވިރާޓް ވަނީ އޭގެ ދުވަސްތަކެއް ފަހުން ލޯބީގެ ގޮތުން ގުޅިގެން އުޅެފަ އެވެ. އެތަކެއް ފަހަރު އަނުޝްކާ އާއި ވިރާޓާ ދެމީހުންގެ ދެމެދުގައި މައްސަލަ ޖެހި ރުޅިވި ނަމަވެސް އެއިން ކޮންމެ ފަހަރަކު ވެސް އެދެމީހުން ވަނީ މައްސަލަތައް ހައްލުކޮށް އަލުން ސުލްހަވެފަ އެވެ. ގިނަ ފަހަރަށް މިދެމީހުންގެ މެދުގައި މައްސަލަ ޖެހިފައިވަނީ ވިރާޓް ކައިވެނިކުރަން ބޭނުންވެ، އަނުޝްކާ ކައިވެނިކުރުން ލަސްކުރާތީވެ އެވެ.\nހަތަރު އަހަރު ވަންދެން ލޯބީގެ ގޮތުން ގުޅިގެން އުޅުނުއިރު، މިދެތަރިން ފެނުނީ އެމީހުންގެ ގުޅުން މީޑިއާ އަށް ވަރަށް ހާމަކޮށްގެން ގެންގުޅުނު ދެތަރިންގެ ގޮތުގަ އެވެ. ވިރާޓްގެ މެޗުތައް ބަލަން އަނުޝްކާ ބޭރުގެ ގައުމުތަކަށް ވެސް ގޮސްފައިވާއިރު ވިރާޓު ވެސް ވަނީ އަނުޝްކާ ޝޫޓިންގައި އެކި ގައުމުތަކުގައި ހަރަކާތްތެރި ވަނިކޮށް ވިރާޓު ވަނީ އަނުޝްކާ ކައިރިއަށް ގޮސްފަ އެވެ.\nމިދިިޔަ އަހަރުގެ ތެރޭގައި އަނުޝްކާ އާއި ވިރާޓް ވަރަށް ބޮޑަށް މައްސަލަޖެހި ރުޅިވި ނަމަވެސް އަލުން އެދެމީހުންގެ ގުޅުމަށް ފުރުސަތެއްދީ ވަނީ އަހަރުގެ ފަހުކޮޅު އަލުން ގުޅިފަ އެވެ.\nއިއްޔެ އިޓަލީގެ މިލާންގައި އާއިލާގެ މެމްބަރުންނާއި ގާތްއެކުވެރިންގެ ހާޒިރުގައި ބޭއްވި ކައިވެނީގެ ހަފްލާގައި އަނުޝްކާ އާއި ވިރާޓް ވަނީ ކައިވެނިކޮށްފަ އެވެ.\nމިދެތަރިން އިއްޔެ ކައިވެނިކޮށްފައިވަނީ އެމީހުން ކައިވެނިކުރަން އުޅޭ ކަމުގެ ވާހަކަތައް އެމީހުންގެ ސްޕޯކްސްޕާސަން މިދިޔަ ހަފްތާގެ ތެރޭގައި ދޮގުކޮށްފައި އޮއްވެ އެވެ.


AFC Cup ge match thah eh dhandehgai? | Mihaaru\nއޭއެފްސީ ކަޕްގެ ޕްލޭއޮފް ބުުރުގައި މާޒިޔާ އާއި ބެންގަލޫރު ކުޅުނު މެޗުގެ ތެރެއިން.-- ފޮޓޯ: މިހާރު\nއޭއެފްސީން އިއްޔެ ވަނީ ކްލަބްތަކާ އެކު ވީޑިއޯ ކޮންފަރެންސްކޮށް ބައްދަލުވުމެއް ބާއްވައިފަ އެވެ. އެ ބައްދަލުވުމުގައި މި ފަހަރުގެ އޭއެފްސީ ކަޕްގައި ކުޅޭ ރާއްޖޭގެ ދެ ޓީމު ކަމަށްވާ މާޒިޔާ އާއި ޓީސީ ސްޕޯޓްސް ކްލަބުން ބައިވެރިވި އެވެ. އެ ބައްދަލުވުމުގައި އެކި ޕްރޮޕޯސަލްތަކާ ގުޅޭގޮތުން ވާހަކަ ދެއްކި އެވެ. އަދި ކޮވިޑް-19ގެ މި ހާލަތުގައި ކޮންމެ ގްރޫޕެއްގެ މެޗުތައް އެއް ދަނޑެއްގައި ކުޅެން އޭއެފްސީން ވިސްނާފައިވާކަން ހިއްސާކުރި އެވެ.\nއޭއެފްސީން ވަނީ މުބާރާތް އަލުން ފަށަން ދެ ގޮތެއް ހުށަހަޅައިފަ އެވެ. ގްރޫޕް ސްޓޭޖުގެ މެޗުތައް ކުރިއަށް ގެންދަން ހުށަހެޅީ ސެޕްޓެމްބަރު 22 އިން ނޮވެމްބަރު ހަތަރަކަށް ހޯމް އެންޑް އަވޭ އުސޫލުން ކުޅުމަށް ނޫނީ އޮކްޓޫބަރު 23 އިން ފެށިގެން ނޮވެމްބަރު ހަތަރަކާ ދެމެދު އެއް ދަނޑެއްގައި މެޗުތައް ކުޅޭ ގޮތަށެވެ. މީގެ ތެރެއިން ބޮޑަށް ބެލެވެނީ އޮކްޓޫބަރު މަހު 23 ގައި ފަށާ ވިސްނުމަށެވެ. އެއީ އޮކްޓޫބަރު މަހު ކުރީކޮޅުގައި ވޯލްޑް ކަޕް/ އޭޝިއަން ކަޕް ޖޮއިންޓް ކޮލިފައިން މެޗުތައް ތާވަލުކޮށްފައި އޮތުމުން އެ މެޗުތަކަށް އެކަށީގެންވާ ވަގުތު ދިނުމަށެވެ.\n"ގިނަ ކްލަބްތަކުން ތާއީދުކުރީ ދެ ވަަނަ ވިސްނުމަށް. އެއީ އޮކްޓޫބަރު މަހު 23 ގައި ފަށާ ގޮތަށް،" ބައްދަލުވުމުގައި ބައިވެރިވި ކްލަބެއްގެ އޮފިޝަލަކު ބުންޏެވެ.\nއޭއެފްސީގެ މި ބައްދަލުވުމުގައި މެޗުތައް ކުޅޭނެ ދަނޑުތަކެއް ނިންމުމުގައި ވެސް މަޝްވަރާކުރެވުނެވެ. މި ފަހަރު ދެކުނު އޭޝިއާ އަށް ހާއްސަ ގްރޫޕުގައި މާޒިޔާ އާއި ޓީސީގެ އިތުރުން ދެން އޮތީ އިންޑިއާގެ ޗެންނާއީ ސިޓީ އާއި ބަންގްލަދޭޝްގެ ބަޝުންދުރާ ކިންގްސް އެވެ.\nއޭއެފްސީން ހުށަހެޅި އެއް ވިސްނުމަކީ މި ސަރަހައްދުގެ އެއް ގައުމެއްގެ ކޮންމެވެސް އެއް ދަނޑެއްގައި މި ގްރޫޕް ހުރިހާ މެޗެއް ބޭއްވުމެވެ. އެކަމަކު އެ ނިންމުމަކީ އެންމެ އިންސާފުވެރި ނިންމުމަކަށް ނުވާނެ ކަމަށް ބައެއް ޓީމުތަކުން ގަބޫލުކުރެ އެވެ. އެއީ ބައެއް ޓީމުތަކަށް އެޑްވާންޓޭޖް އޮންނާނެތީ އެވެ.\nއޭއެފްސީން ވަނީ އާންމުކޮށް މެޗުތައް ބާއްވާގޮތަށް ހޯމް އެންޑް އަވޭ އުސޫލުން ކުރިއަށް ދެވެން އޮތީ ގައުމުތަކުން ބޯޑަރު ހުޅުވާލާއިރު އެކުލަވާލާ ގައިޑްލައިންތަކަށް ބެލުމަށް ފަހު ކަމަށާއި އެކަމަކު އެކަން ނުކުރެވޭނެ އެއް ސަބަބަކީ ކުރު މުއްދަތެއްގައި ދަތުރު ފަތުރުތަކެއް ކޮށްގެން މެޗުތައް ކުޅެން ގިނަ ދަތިތަކެއް ހުންނާނެތީ ކަމަށެވެ.\nބައްދަލުވުމުގައި މަޝްވަރާކުރެވުނު ކަންތައްތަކަށް ގޮތެއް ނިންމާނެ ކަމަށް ބެލެވެނީ އޭއެފްސީގެ ކޮމިޓީތަކުގެ މަޝްވަރާ އަށް ފަހު އެވެ. މި މަހުގެ ނިޔަލަށް އެ ގޮތްތަކެއް ނިންމަން އޭއެފްސީން ވަނީ އަމާޒުހިފައިފަ އެވެ.\nއޭއެފްސީ ކަޕްގައި އަލަށް ރާއްޖޭގެ ދެ ޓީމެއް އެއް ގްރޫޕެއްގައި ވާދަކުރާ މި ފަހަރުގައި ގްރޫޕް ސްޓޭޖުގައި މިހާތަނަށް ވަނީ ދެ މެޗެއް ކުޅެފަ އެވެ. ރަށުން ބޭރުގައި މާޒިޔާ އިން ވަނީ 2-2 އިން ޗެންނާއީއާ އެއްވަރުވެފަ އެވެ. ޓީސީ ކުޅުނު މެޗުން ބަޝުންދުރާ ދަނޑުގައި އެ ޓީމު އަތުން ބަލިވީ 5-1 އިންނެވެ.\nކޮން ފުޓްބޯޅަ އެއް ކުޅޭކައް ، ގައުމު އިދަޖެހޭއިރުގަވެސް މައިތިރިނުވާތި


China ge ebbaarulumaa eku Kashmir ge massala UN ge security council ah! - 247.mv\n11:09 AM, Wednesday 12, August 2020\nޗައިނާގެ އެއްބާރުލުމާއެކު ކަޝްމީރުގެ މައްސަލަ ސަލާމަތީ މަޖިލީހަށް!\nއިންޑިއާގެ ގާނޫނުއަސާސީގެ 35 ވަނަ މާއްދާގެ (ހ) ހިމާޔަތްކުރުމަށް ގޮވާލައި ކަޝްމީރީން އިހްތިޖާޖުކުރަނީ-- ފޮޓޯ: ރޮއިޓަސް\nHulhukolhu 18:30 PM, Monday 12, August 2019\nއިންޑިއާއާއި ޕާކިސްތާނާ ދެމެދު އޮންނަ ކަޝްމީރަކީ، އިނގިރޭސީންގެ އަޅުވެތިކަމުން އިންޑިއާއާއި ޕާކިސްތާނު މިނިވަންކުރި އިރު، ވަކިގޮތެއް ނުނިންމައި އޮތް މުސްލިމް އާބާދީއެކެވެ. އަދި މިހާތަނަށް ކަޝްމީރު ދެބަޔަކަށް ބަހާލައި އިންޑިއާއާއި ޕާކިސްތާނުން ދަނީ އެ ދެބައި ކޮންޓްރޯލްކުރަމުންނެވެ.\nކަޝްމީރު ދެބައިކޮށްލިއިރު އޭގެތެރޭން އިންޑިއާގެ ބާރުގެ ދަށުގައި އޮތް ފަޅިއަށް ކިޔަނީ ޖައްމޫ އެންޑް ކަޝްމީރެވެ. އަދި ޕާކިސްތާނުގެ ބާރުގެ ދަށުގައިވާ ފަޅިއަށް ކިޔަނީ އާޒާދު ކަޝްމީރެވެ. މީގެ ތެރޭން ޖައްމޫ އެންޑް ކަޝްމީރަށް، އިންޑިއާގެ ގާނޫނު އަސާސީން ދީފައިވާ، ބާރުތައް ހިމެނޭ "370 ވަނަ މާއްދާ" އުވާލުމަށް އިންޑިއާއިން ނިންމި ނިންމުމާ ގުޅިގެން އެ ސަރަހައްދުގައި ވަނީ، ވަރަށް ބޮޑަށް މަޝްރަހް ގޯސްވެ ހަނގުރާމައެއް ފެށިދާނެކަމުގެ ބިރުވެސް ހީވެފައެވެ.\nޖައްމޫ ކަޝްމީރަށް އިންޑިއާގެ ގާނޫނު އަސީން ލިބިދީފައިވާ ޚާއްސަ އިމްތިޔާޒުތަކުގެ ތެރޭގައި، އިންޑިއާގެ އެހެން ސްޓޭޓްތަކުގެ ރައްޔިތުންނަށް ކަޝްމީރުން ބިން މިލްކު ނުކުރެވުމާއި، އެ ސްޓޭޓްގެ ރައްވެހިކަން ނުލިބުމާއި، އަދި އެ ސްޓޭޓުގެ ސަރުކާރުގެ ވަޒީފާތަކުގެ އިތުރުން، ސަރުކާރުން ލިއްބައިދޭ ތައުލީމީ ފުރުސަތުތަކަށް ކުރިމަތި ނުލެވުންވެސް ހިމެނެއެވެ. އަދި ހަމަ އެހެންމެ ޖައްމޫ ކަޝްމީރަށް ވަކި ޤާނޫނުއަސާސީއަކާއި ވަކި ދިދައަކާއި ގައުމީ ސަލާމެއް އޮތުމުގެ އިހްތިޔާރުވެސް އިންޑިއާގެ ގާނޫނުއަސާސީން މީގެ ކުރީން ވަނީ ލިއްބައިދީފައެވެ.\nނަމަވެސް އިންޑިއާގައި މިހާރު ވެރިކަންކުރާ ބޮޑުވަޒީރު ނަރެންދުރަ މޯދީގެ ބީޖޭޕީން ދެކޭ ގޮތުގައި، ކަޝްމީރުވެސް ވާން ޖެހޭނީ އިންޑިއާގެ އެހެން ސްޓޭޓްތައް ފަދައިން، އިންޑިއާގެ މައިސަރުކާރުގެ ފުރިހަމަ ބާރު ހިނގާ ތަނަކަށެވެ. އެގޮތުން، މިހާރު ވަނީ، ޖައްމޫ އެންޑް ކަޝްމީރުގެ ނަމުގައި ކުރީން އޮތް ސްޓޭޓް އުވާލައި، އެ ސްޓޭޓް ދެ ޔޫނިއަން ޓެރިޓަރީއަށް ބައިކުރުމަށް ނިންމައި، ގާނޫނުހަދާ މަޖިލީހަށް ގަރާރެއް ހުށަހަޅައިފައެވެ. އެއީ "ޖައްމޫ އެންޑް ކަޝްމީރު"ގެ އިތުން "ލަޑާކް" ޓެރިޓަރީއެވެ.\nއިންޑިއާގެ މި ނިންމުމާއެކު ކަޝްމީރުގެ މަޝްރަހް ހޫނުވެ، ބޮޑު ހަނގުރާމައަކަށް ބަދަލުވުމުގެ ބިރު މިހާރު ވަނީ ހީވެފައެވެ. ކަޝްމީރަކީ އިންޑިއާގައި އޮތް ހަމައެކަނި މުސްލިމް އަޣްލަބިއްޔަތު އޮންނަ ސްޓޭޓެވެ. ކަޝްމީރީންނާއި އެހެނިހެން މުސްލިމުންވެސް ދެކޭގޮތުގައި، އިންޑިއާގެ މި ނިންމުމަކީ ކަޝްމީރުގައި އޮތް މުސްލިމް އަޣުލަބިއްޔަތު ނަގައިލުމެވެ. ނަމަވެސް މިކަމަށް ފުރުސަތު ނުދޭނޭ ކަމަށް ކަޝްމީރުގެ ވެރީންނާއި ރައްޔިތުންދަނީ، ބުނަމުންނެވެ. އަދި ޕާކިސްތާނުންވެސް ވަނީ، ކަޝްމީރީންގެ ވިންދާ އެއްގޮތަށް މަސައްކަތްކުރާނޭކަމަށް ބުނެފައެވެ.\nއިންޑިއާގެ މި ޢަމަލުތަކާ ގުޅިގެން ޕާކިސްތާނުގެ ބޮޑުވަޒީރު އިމްރާން ޚާން ވިދާޅުވެފައި ވަނީ، އިންޑިއާގެ މި ނިންމުމަކީ އެ ދެގައުމުގެ ދެމެދުގައި ވެފައިވާ އެއްބަސްވުންތަކުގެ އިތުރުން، އދ.ގެ ސަލާމަތީ މަޖިލީހުން ފާސްކޮށްފައިވާ ގަރާރުތަކާވެސް ސީދާ ޚިލާފު ކަމެއް ކަމަށެވެ.\nމީގެ އިތުރުން ޕާކިސްތާނުގެ ޚާރިޖީ ވަޒީރު ޝާހު މަޙްމޫދު ޤުރައިޝީ ހޯމަދުވަހު މުޒައްފަރުއާބާދުގައި ދެއްވި ޕްރެސްކޮންފަރެންސެއްގައި ވިދާޅުވީ، ކަޝްމީރުގެ މިނިވަންކަމަށް ކުރަމުން ގެންދާ މަސައްކަތަށް ޕާކިސްތާނުގެ ފުރިހަމަ އެއްބާރުލުން ލިބޭނޭ ކަމަށެވެ. އަދި ކަޝްމީރާ މެދު އިންޑިއާއިން ހިންގަމުންދާ ޖަރީމާތަކަކީ އެ ގައުމުގެ ސިޔާސީ އަދި ދާޚިލީ ނިންމުންތަކަކަށްވުރެ ބޮޑަށް ބައިނަލްއަގްވާމީ މަސްރަހާ ގުޅިފައިވާ ކަމެއްގެ ގޮތުގައި އޭނާ ސިފަކުރެއްވިއެވެ. އަދި ޗައިނާގެ ފުރިހަމަ އެއްބާރުލުމާއެކު ޕާކިސްތާނުން ކަޝްމީރުގެ މައްސަލަ އދ.ގެ ސަލާމަތީ މަޖިލީހަށް ހުށަހެޅުމަށް ނިންމާފައިވާ ކަމަށްވެސް ޤުރައިޝީ ވިދާޅުވިއެވެ.\nއިންޑިއާއާއި ޕާކިސްތާނުގެ އިތުރުން، މި ދެގައުމުގވެ އަވައްޓެރި ޗައިނާއަކީވެސް ކަޝްމީރުގެ ބޯޑަރު ހިއްސާކުރާ ގައުމެކެވެ. އަދި ކަޝްމީރުގެ މައްސަލައިގައި ޗައިނާއިން ވަނީ، އިންޑިއާއާއި ޕާކިސްތާނުންވެސް ދޫދިނުމަށް ގޮވާލައިފައެވެ. އަދި އަމިއްލަ މަސްލަހަތަށްވުރެ ބޮޑަށް ސަރަހައްދީ މަސްލަހަތު އިސްކުރުމަށް ޗައިނާއިން ވަނީ ގޮވާލައިފައެވެ.\nކަޝްމީރު އިންޑިއާ ފީޗަރ ދުނިޔެ ސިޔާސީ ޕާކިސްތާން ޖައްމޫ ކަޝްމީރު ޗައިނާ


Alfaalil Jaju – Esfiya – Dhivehi Vaahaka Site\nAuthor: Alfaalil Jaju\nވަނަވަނަ – ޕާޓް 03\nFeatured / އުފެއްދުންތެރި ލިޔުން\nby Alfaalil Jaju\nވަނަވަނަ ޗާޓުގެ އިތުރު ބަޔަކަށް ހުރިހާ ކިޔުންތެރިންނަށްވެސް މަރުހަބާ ކިޔަމެވެ. މިއީ އަޅުގަނޑު “އަޞްފާލިލް ޖަޖު” އެސްފިޔަ ސައިޓަށް ބޭފުޅުން އަޕްލޯޑު ކުރައްވާފައިވާ ވާހަކަތަކުގެ ތެރެއިން ކިޔުންތެރިންގެ މެދުގައި އެންމެ ބޮޑަށް މަގުބޫލު...\nވަގުތަކީ ފަތިސް ނަމާދަށް ބަންގި ގޮވަމުން ދިޔަ ވަގުތެވެ. އަލްހަމްގެ މަންމަ އަލްހަމްގެ ކޮޓަރީގެ ދޮރުގައި ޓަކި ޖަހަމުން ފަތިސް ނަމާދަށް ތެދުވުމަށް ގޮވަމުން ދިޔައެވެ. މަންމަ ހީކޮށްގެން ހުރީ އަލްހަމް އޮތީ...\nވަނަވަނަ – ޕާޓް 02\nއުފެއްދުންތެރި ލިޔުން / މުބާރާތް\nމިއީ އަޅުގަނޑު “އަޞްފާލިލް ޖަޖު” އެސްފިޔަ ސައިޓަށް ބޭފުޅުން އަޕްލޯޑު ކުރައްވާފައިވާ ވާހަކަތަކުގެ ތެރެއިން ކިޔުންތެރިންގެ މަދުގައި އެންމެ ބޮޑަށް މަގުބޫލު ވެފައިވާ ވާހަކަތަށް ކިޔުންތެރިންނަށް އަންގައިދިނުމަށް ތައްޔާރު ކުރަމުން ގެންދާ ސީރީޒެކެވެ....\nއުފެއްދުންތެރި ލިޔުން / މަޒުމޫނު\nމިއީ އަޅުގަނޑު “އަލްފާޞިލް ޖަޖު” އެސްފިޔަ ސައިޓަށް ބޭފުޅުން އަޕްލޯޑު ކުރައްވާފައިވާ ވާހަކަތަކުގެ ތެރެއިން ކިޔުންތެރިންގެ މެދުގައި އެންމެ ބޮޑަށް މަގުބޫލު ވެފައިވާ ވާހަކަތަށް ކިޔުންތެރިންނަށް އަންގައިދިނުމަށް ތައްޔާރު ކޮށްފައިވާ ރިޕޯޓެކެވެ. މިފަހަރުގެ...


Mahesh Bhatt aai eku masakkaiy kuran faseyha eh nuvaane: Alia – adduLIVE\nމަހޭޝް ބަޓްއާއެކު މަސައްކަތް ކުރަން ފަސޭހައެއް ނުވާނެ: އާލިއާ\nApr 29, 2019, 08:51 ޝަބްނަމް ރަޝީދު\nމަޝްހޫރު ޑައިރެކްޓަރު އަދި އޭނާގެ ބައްޕަ މަހޭޝް ބަޓްއާއެކު މަސައްކަތް ކުރުމަކީ ފަސޭހަކަމަކަށް ނުވާނެ ކަމަށް އާލިއާ ބަޓް ބުނެފިއެވެ.\nމަހޭޝްއާއެކު އާލިއާ މަސައްކަތް ކުރާ ފިލްމް ކަމަށްވާ "ސަޑަކް 2" ގެ މަސައްކަތް މިހާރު ވަނީ ފަށާފައެވެ. ބައްޕައެއްގެ ހައިސިއްޔަތުން ހުންނަ އިރު ބައްޕަގެ އިހުސާސްތައް ވަރަށް ރަނގަޅަށް އެނގުނު ކަމުގައި ވިޔަސް ޕްރޮފެޝަނަލް ގޮތަކަށް ބައްޕައާއެކު މަސައްކަތް ކުރުން އެހާ ފަސޭހަ ނުވާނެ ކަމަށް އާލިއާ ވަނީ ބުނެފައެވެ.\n"އެއްވެސް ވަރަކަށް ފަސޭހައެއް ނުވާނެ ޑައިރެކްޓަރެއްގެ ގޮތުން އަހަންނަށް ބައްޕަ އެނގިފައިނުވާތީ. އެނގިފައިވަނީ ބައްޕަގެ ގޮތުން. މިއީ ފަސޭހަ މަސައްކަތަކަށް ނުވާނެ" އާލިއާ ބުންޏެވެ. އާލިއާ ވަނީ މި ފިލްމަކީ ވަރަށް ގަޔާވާ ފިލްމެއް ކަމަށް ބުނެފައެވެ.\nމަހޭޝް އެންމެ ފަހުން ޑައިރެކްޓް ކޮށްފައިވަނީ 1999 ވަނަ އަހަރު ފިލްމް" ކަރްތޫސް"އެވެ. އޭގެ ފަހުން މިއީ އޭނާ ފިލްމެއް ޑައިރެކްޓް ކުރާ ފުރަތަމަ ފަހަރެވެ. މިފިލްމް ޑައިރެކްޓް ކުރުމަށް އޭނާ ގާތުން އެދިފައިވަނީ "ސަޑަކް" ގެ ފުރަތަމަ ފިލްމްގެ ލީޑް ތަރިކަމަށްވާ ސަންޖޭއެވެ. މި ފިލްމުގައި ސަންޖޭގެ ރޯލު އަދާކުރާނީ އަދިތުޔާ ރޯއީ ކަޕޫރުއެވެ.\n"ސަޑަކް 2" ސްކްރީނަށް ގެންނަން ތާވަލް ކޮށްފައިވަނީ 2020 ވަނަ އަހަރުގެ މާޗްމަހުގެ 25 ވަނަ ދުވަހުއެވެ.


ލޯބިވާ ބޭބޭ އެވެ! ނަމާދަށް ރައްކާތެރިވާށެވެ! – Ilm\nލޯބިވާ ބޭބޭ އެވެ! ނަމާދަށް ރައްކާތެރިވާށެވެ!\nޚާލިޤްވަންތަ ﷲ ތަބާރަކަ ވަތަޢާލާ ބޭބެއަށާއި އެންމެހާ މުސްލިމުންނަށް އަމުރު ކުރައްވާފައިވަނީ ނަމާދަށް ރައްކާތެރިވުމަށެވެ. އެއިލާހު ވަޙީކުރައްވަނީ ” حَافِظُواْ عَلَى الصَّلَوَاتِ والصَّلاَةِ الْوُسْطَى وَقُومُواْ لِلّهِ قَانِتِينَ (238) – البقرة – މާނައަކީ ” ތިޔަބައިމީހުން ނަމާދުތަކަށާއި މެދުނަމާދުގެ މައްޗަށް ރައްކާތެރިވާށެވެ! އަދި ތިޔަބައިމީހުން ﷲއަށް ކިޔަމަންތެރިވެ މަޑުމައިތިރިކަމާއެކު (ނަމާދުގައި) ޤާއިމްވެ ތިބޭށެވެ.” ވީއިރު ބޭބެ ނަމާދަށް ރައްކާތެރި ނުވާތީ ކަންބޮޑުވަމެވެ.\nޢާލަމްތަކަށް ރަޙްމަތެއް ކަމުގައި ފޮނުއްވި މާތް ނަބިއްޔާ ޞައްލަﷲ ޢަލައިހި ވަސައްލަމް ، ބޭބެއާއި އެކަލޭގެފާނުގެ އުއްމަތުގެ އެންމެހާ މީސްތަކުން ނަރަކައިން ސަލާމަތްވުމަށް އެދިވަޑައިގަންނަވާ މިންވަރުފުޅުގެ ބޮޑުކަމުން އެކަލޭގެފާނުގެ އެންމެ ފަހު ނޭވާފުޅުގައި އެންގެވީ ނަމާދަށް ރައްކާތެރިވުމަށެވެ. މިގޮތުން އެކަލޭގެފާނުގެ އެންމެފަހު ނޭވާފުޅުގައި ވިދާޅުވިއެވެ. ” الصلاة الصلاة . . . ” – أحمد – “ނަމާދެވެ! ނަމާދެވެ!.” އެބަހީ ނަމާދަށް ރައްކާތެރިވާށެވެ. އެހެންނަމަވެސް ބޭބެގެ އަމިއްލަ ނަފްސް އެނަރަކައިން ސަލާމަތްކުރުމާމެދު ވިސްނާނުލީތީ ދެރަވަމެވެ.\nޤިޔާމަތް ދުވަހުން ބޭބެއާ އެންމެ ފުރަތަމަ ސުވާލު ކުރެވޭނީ ނަމާދާ ބެހޭގޮތުންކަން އެނގޭހެއްޔެވެ؟ އެނަމާދާމެދު ޖަވާބުދާރީ ނުވެވިއްޖެނަމަ ބޭބެ ކޮށްފައިވާ އެހެން ޢަމަލުތަކުން ކުރާނެ ފައިދާއެއް ނެތެވެ. މާތްނަބިއްޔާ ޞައްލަﷲ ޢަލައިހި ވަސައްލަމްގެ ޙަދީޘްބަސްފުޅެއްގައި އައިސްފައިވެއެވެ. ” أول ما يحاسب عليه العبد يوم القيامة الصلاة، فإن صلحت صلح سائر عمله وإن فسدت فسد سائر عمله ” ( الطبراني ) މާނައީ” ޤިޔާމަތްދުވަހު އަޅާގެ ހިސާބުބެއްލެވޭނެ އެންމެ ފުރަތަމަ ކަމަކީ ނަމާދެވެ. ނަމާދު ރަނގަޅުވެއްޖެނަމަ އެހެން ހުރިހާކަމެއް ރަނގަޅުވީއެވެ. ނަމާދު ގޯސްވެއްޖެނަމަ އެހެން ހުރިހާ ޢަމަލެއްވެސް ގޯސްވީއެވެ.”\nގަދަ ކީރިތިވަންތަ ﷲ ތަބާރަކަ ވަތަޢާލާ އެބަޔަކަށް ތަޢުރީފް ކުރައްވާ އަޅުންގެ ތެރެއިން ވާ މީހެއްކަމުގައި ބޭބެ ވުން އެދެމެވެ. މިކަމަށްޓަކައި ބުނަމެވެ. ނަމާދަށް ރައްކާތެރިވާށެވެ. މާތް ﷲ ވަޙީކުރައްވަނީ ” الَّذِينَ يُقِيمُونَ الصَّلاَةَ وَمِمَّا رَزَقْنَاهُمْ يُنفِقُونَ (*) أُوْلَئِكَ هُمُ الْمُؤْمِنُونَ حَقًّا لَّهُمْ دَرَجَاتٌ عِندَ رَبِّهِمْ وَمَغْفِرَةٌ وَرِزْقٌ كَرِيمٌ” (الأنفال) މާނައަކީ “އެބައިމީހުންނަކީ ނަމާދު ޤާއިމްކޮށް އަދި ތިމަންއިލާހު އެބައިމީހުންނަށް ދެއްވި ތަކެތިން ހޭދަކޮށް އުޅޭމީހުންނެވެ. ޙަޤީޤީ މުއުމިނުންނަކީ ހަމަ އެއީއެވެ. އެބައިމީހުންގެ ވެރި ރައްބުގެ ޙަޟްރަތުން އެބައިމީހުންނަށް މަތިވެރިވެގެންވާ ދަރަޖަތަކާއި، ފާފަފުއްސެވުމާއި އަދި މާތްވެގެންވާ ރިޒްޤު (ސުވަރުގޭގައި) އެބައިމީހުންނަށް ވެއެވެ.” އަދިވެސް އެއިލާހު ވަޙީކުރައްވަނީ ” وَالَّذِينَ هُمْ عَلَى صَلَوَاتِهِمْ يُحَافِظُونَ (*) أُوْلَئِكَ هُمُ الْوَارِثُونَ (*) الَّذِينَ يَرِثُونَ الْفِرْدَوْسَ هُمْ فِيهَا خَالِدُونَ ” (المؤمنون) މާނައަކީ “އަދި އެބައިމީހުންނަކީ އެބައިމީހުންގެ ނަމާދުތަކަށް (އެބަހީ ފަރުޟު ނަމާދުތަކަށް އޭގެ ފުރިހަމަ ވަޤުތުތަކުގައި) ރައްކައުތެރިވާ މީހުންނެވެ. ޙަޤީގީ ވާރުތަ ވެރިންނަކީ ފަހެ އެއީއެވެ. އެމީހުންނަކީ ފިރްދައުސްގެ (އެބަހީ އެންމެ މަތީ ސުވަރުގެތަކުގެ) ވާރުތަވެރިންނެވެ. އަދި އެބައިމީހުން އެތަނުގައި އަބަދުގެ އަބަދަށް ދެމިތިބޭ ހުއްޓެވެ.”\nބޭބެއަކީ ނަމާދު ނުކުރާ މީހެއްކަމުގައިވާނަމަ ބޭބެއާ ކާފިރު ކަމާމެދު އެއްވެސް ހުރަހެއް ނެތެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. ” بين الرجل وبين الكفر، ترك الصلاة ” – مسلم – “މީހާއާ ކާފިރުކަމާ ދެމެދު ވަނީ ނަމާދު އެޅުމެވެ”. އެހެންކަމުން ނަމާދު ނުކުރާނަމަ ބޭބެއަށް އޮތީ ހަމައެކަނި މުސްލިމް ނަމެކެވެ. އަދި ބޭބެވާނީ އާޚިރަތުގައި ގެއްލުމާއި ހަލާކާ ކުރިމަތިލާން ޖެހޭނެ މީހެއްކަމުގައެވެ. ބޭބެއަށް އެގޮތް މެދުވެރިވާކަށް ނޭދެމެވެ.\nބޭބެއަށް އެނގޭ ހެއްޔެވެ؟ ނަރަކައިގެ ހޫނުކަން ގަދަ ” ޣައްޔު ” އޭ ކިޔުނު ވާދީއަށް އެއްލާލެވޭނެ މީހުންނަކީ ނަމާދަށް ފަރުވާތެރި ނުވާމީހުންނެވެ. އެބައިގަނޑުގެ ތެރޭގައި ބޭބެ ވެދާނެތީ ބިރުގަންނަމެވެ. އެވާދީގެ ހޫނުގަދަކަމުން އެހޫނުން ސަލާމަތްވުމަށް އެދި ޚުދް ނަރަކައިގައިވާ އެހެން ވާދީތައް މާތް ﷲ ގެ ޙަޟްރަތުގައި ދަންނަވައެވެ. ވީއިރު ބޭބެ އެފަދަ ހޫނުން ސަލާމަތްވުމަށް މަސައްކަތް ނުކުރަނީ ވަކި ކީއްވެ ހެއްޔެވެ؟ ﷲ ތަޢާލާ ވަޙީކުރައްވަނީ ” فَخَلَفَ مِن بَعْدِهِمْ خَلْفٌ أَضَاعُوا الصَّلَاةَ وَاتَّبَعُوا الشَّهَوَاتِ فَسَوْفَ يَلْقَوْنَ غَيًّا ” (59) – مريم -މާނައަކީ” ފަހެ އެބޭކަލުންނަށްފަހު އެހެން ބަޔަކު އައެވެ. އެބައިމީހުން ނަމާދު ދޫކޮށްލިއެވެ. އަދި ހަވާނަފްސުގެ އެދުންތަކަށް ތަބާވިއެވެ. ފަހެ ނިކަންހުރެ އެބައިމީހުން ހަލާކާއި ކުރިމަތިލާ ހުއްޓެވެ”.\nއާޚިރަތް ދުވަހުން ސުވަރުގެވަންތަވެރީން މުޖްރިމުންނާ ސުވާލު ކުރާނެއެވެ. ” مَا سَلَكَكُمْ فِي سَقَرَ (42) قَالُوا لَمْ نَكُ مِنَ الْمُصَلِّينَ (43)” – المدّثر- ” ކަލޭމެން ނަރަކައަށް ވަންނަންޖެހުނީ ކީއްވެގެން ހެއްޔެވެ؟ އެބައިމީހުން ބުނެތެވެ. ތިމަންމެން ނަމާދު ކުރާ މީހުންގެ ތެރެއަކުން ނުވަމުއެވެ.” މިއަދު ބޭބެއަށް ނަމާދު ކުރުމަށް ހަނދާން ކޮށްދެވި، އެކަމަށް ފުރަގަސްދީފައި، އާޚިރަތް ދުވަހުން އެމީހުން އެބުނާ ފަދައިން ބުނުމަށް ބޭބެ އެދެނީ ހެއްޔެވެ؟\nބޭބެއަށް ކުރަން ޖެހިފައިވަނީ ދުވާލަކަށް ފަންސާސް ނަމާދެއް ނޫނެވެ. އެންމެ ފަސް ނަމާދެވެ. އަދި އެފަސް ނަމާދުން ފަންސާސް ނަމާދުގެ ޘަވާބު ﷲ ތަޢާލާ ބޭބެއަށް ދެއްވާނެއެވެ. ވީއިރު ކުޑަވަގުތު ކޮޅަކުން ހޯދޭ މިމަތިވެރި ޘަވާބާމެދު ފިކުރުކޮށްބަލާށެވެ. ބޭނުމެއް ނެތް ބޭކާރު ކަންތައްތަކުގައި ބޭބެ ހޭދަކުރާ ވަގުތު ތަކުގެ ތެރެއިން ކުޑަ ވަގުތު ކޮޅެއް ނަމާދަށް ހުސްނުކުރެވޭނެ ހެއްޔެވެ؟ ބޭބެއަށް އިވުމާ ފެނުމާ ވާހަކަދެއްކުމާ ހިނގާބިނގާވެ އުޅުމުގެ ކުޅަދާނަކަން ދެއްވި އޯގާވަންތަ މާތް ﷲ އަށް ސަޖިދައެއް ކޮށްލުމަށްޓަކައި 24 ގަޑިއިރުން އެންމެ ގަޑިއިރެއް ހޭދަކޮށްލަން ބޭބެގެ ހިތް ނުރެހެނީ ހެއްޔެވެ؟ ލޮލަށް ނުފެންނަ ނުހިނގޭ މީހުން، ﷲ ގެ މަތިން ހަނދާންކޮށް ނަމާދަށް ރައްކާތެރިވާއިރު މިހުރިހާ ނިޢްމަތްތަކެއް މާތް ﷲ ބޭބެއަށް ދެއްވާފައިވާއިރު އެކަމާ ލަދުވެތިނުވަންހެއްޔެވެ؟ ބޭބެގެ ލޯމަތީގައި އެތައް ބަޔަކު މިފަނާވަނިވި ދުނިޔެއާ ވަކިވެގެންދާއިރު ބޭބެ މާތް ﷲ އަށް ތައުބާވެ ބިރުވެތިވާންވީ ވަގުތު އަދިވެސް ނުޖެހެނީ ހެއްޔެވެ؟\nއެހެން އެއްވެސް ފަރާތަކަށް ބޭނުންވެ ވޮޑިގެންނުވާ، އެންމެހާ ކަމަކަށް ކުޅަދުންވަންތަ، ގަދަކީރިތިވަންތަ، ﷲ އާ ކުއްތަން ވެވުމަށްވުރެ މާތްކަމެއް އޮންނާނެ ހެއްޔެވެ؟ ވެރިއެއްގެ އަރިސްކަމާއި ގާތްކަމަށް އެދެވޭ އިރު، ބޭބެއާއި މިކައުނު އުފެއްދެވި، ޢަޒީޒްވަންތަ ﷲ އާ ކުއްތަން ވުމަށް ނޭދެން ހެއްޔެވެ؟ ދުނިޔެއާއި ދުނިޔޭގައި ވާހާ ބަޔަކަށްވުރެ އެއިލާހުގެ މާތްކަމާއި މަތިވެރިކަން ބޮޑެވެ. ބޭބެއަށް އެއިލާހާ އެންމެ ކުއްތަންވެވޭނީ ނަމާދުންނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ.” أقرب ما يكون العبد من ربه وهو ساجد،فأكثروا فيه من الدعاء ” . ( مسلم ) މާނައީ” އަޅާ އޭނާ ހައްދަވާ ގެންގުޅުއްވާ އިލާހާ އެންމެ ކުއްތަންވާ ވަގުތަކީ ސަޖިދައިގައި އޮންނަ ވަގުތެވެ. ފަހެ ތިޔަބައިމީހުން ސަޖިދައިގައި ދުޢާކުރުން ގިނަކުރާށެވެ.”\nﷲ ތަޢާލާ ވާގިވެރިވި އަޅަކަށް މެނުވީ ނުބައި މުންކަރާތްތަކާ ދުރެއް ނުވެވޭނެއެވެ. މިކަމަށްޓަކައި ބޭބެއަށް ﷲ ތަޢާލާ ދެއްވާފައިވާ އެއް އައްޑަނައަކީވެސް ނަމާދެވެ. ﷲ ތަޢާލާ ވަޙީކުރައްވަނީ ” إِنَّ الصَّلَاةَ تَنْهَى عَنِ الْفَحْشَاء وَالْمُنكَرِ (45) – العنكبوت – މާނައީ” ހަމަކަށަވަރުން ނަމާދު، ހުތުރުކަން ބޮޑު ފާފަތަކާއި މުންކަރާތްތައް ނަހީ ކުރެއެވެ. ” ނުބައިކަންތައްތަކުން ދުރުހެލިވެ ހުރުމަށްޓަކައި ނަމާދުން ވާގިހޯދާށެވެ.\nއިންސާނަކަށް ވީތީ، އެނގިހުރެގެންނާއި ނޭނގިހުރެ ބޭބެއަށްވެސް ފާފަ ކުރެވޭނެއެވެ. ޤިޔާމަތް ދުވަހުގެ ބިރުވެރިކަމުން ސަލާމަތްކަން ހޯދުމަށްޓަކައި އެހުރިހާ ފާފަތައް ފުހެވުމަށް ނޭދެން ހެއްޔެވެ؟ އެހެންކަމަށްވާނަމަ، މުއުމިނުންނަށް މާތް ނަބިއްޔާ ދެއްވި މިއުފާވެރި ޚަބަރު އަޑުއަހާށެވެ. ” أرأيتم لو أن نهرًا بباب أحدكم يغتسل منه كل يوم خمس مرات، هل يبقى من درنه شىء ؟ قالوا: لا يبقى من درنه شيء . قال : ” فذلك مثل الصلوات الخمس يمحو الله بهن الخطايا ” . (البخاري) ” ތިޔަބައިމީހުން ތެރެއިން މީހަކު ކޮންމެ ދުވަހަކު ފަސްފަހަރު ގޭދޮރުމަތީގައި އޮތް ކޯރަކުން ފެންވަރާނަމަ އޭނާގެ ހަށިގަނޑުގައި އެއްވެސް މިލައެއް ހުންނާނެ ހެއްޔެވެ؟ ” އެބޭކަލުން ދެންނެވިއެވެ. ” ނުހުންނާނެއެވެ. ” އެހިނދު އެކަލޭގެފާނު ޙަދީޘް ކުރެއްވިއެވެ. ” ފަސްނަމާދުވެސް އެފަދައެވެ. އެނަމާދުތަކުގެ ސަބަބުން ﷲ ތަޢާލާ، (އަޅާގެ) ފާފަތައް ފުއްސަވައެވެ.”\nޤިޔާމަތް ދުވަހުން ﷲ ތަޢާލާ އެންމެހާ މީސްތަކުންނަށް ސަޖިދަކުރުމަށް އަންގަވާ ވަގުތު ބޭބެއަށް ސަޖިދަ ނުކުރެވިދާނެތީ ކަންބޮޑުވަމެވެ. އެހެނީ ނަމާދަށް ފަރުވާކުޑަ ކުރާނަމަ، އެދުވަހުން ސަޖިދަކުރަން ބޭނުންވި ކަމުގައިވިޔަސް އެކަމެއް ނުކުރެވޭނެއެވެ. މާތް ﷲ ވަޙީކުރައްވާފައިވެއެވެ. ” يَوْمَ يُكْشَفُ عَن سَاقٍ وَيُدْعَوْنَ إِلَى السُّجُودِ فَلَا يَسْتَطِيعُونَ (42) خَاشِعَةً أَبْصَارُهُمْ تَرْهَقُهُمْ ذِلَّةٌ وَقَدْ كَانُوا يُدْعَوْنَ إِلَى السُّجُودِ وَهُمْ سَالِمُونَ (43) “- القلم – މާނައީ” ކަންތައްތައް ބޮޑުވެދާ ދުވަހުގައި (ޤިޔާމަތް ދުވަހުގައި) ސަޖިދަކުރުމަށް އެބައިމީހުންނަށް ގޮވާލެވޭނެއެވެ. ދެންފަހެ އެމީހުންނަކަށް ނުކުރެވޭނެއެވެ. އެމީހުން ތިބޭހުށީ އެމީހުންގެ ލޯތައް ނިކަމެތިކަމާ އެކު ތިރިވެ، ދެރަކަމާއި އިހާނެތިކަން އެމީހުންގެ މައްޗަށް ވެރިވެފައެވެ. އެމީހުން ސަލާމަތުން ތިބިއިރުގައި ސަޖިދަކުރަން ބުނެވުނެވެ. (ނަމަވެސް ނުކުރިއެވެ).”\n” حى على الصلاة – ނަމާދަށް އަވަސްވެގަންނާށެވެ.” ﷲ ތަޢާލާގެ މިނިދާގެ އަޑު އިވޭހިނދު، ބޭބެ އެއަށް ފުރަގަސްދޭތީ އެކަމާ ބިރުގަންނަމެވެ. ބޭބެއަށް ފުރަގަސްތިދެވެނީ ކޮންފަދަ މަތިވެރި ފަރާތެއްގެ ނިދާއަކަށް ކަން އެނގޭތީއެވެ. އެގޮތަށް ފުރަގަސްދިނުމުން ގަސްތުގައި ބޭބެ ނަމާދު ދޫކޮށްލަނީއެވެ. މާތް ނަބިއްޔާ ޞައްލަﷲ ޢަލައިހި ވަސައްލަމް ވަނީ އެފަދަ މީހުންނަށް އޮތް ބަދުނަސީބު އަންގަވާ ދެއްވާފައެވެ. އެކަލޭގެފާނު ޙަދީޘް ކުރައްވަނީ ” لا تترك الصلاة متعمدا ، فإنه من ترك الصلاة متعمدا فقد برئت منه ذمة الله ” – الطبراني- ” ތިބާ ގަސްތުގައި ނަމާދު ނާޅާށެވެ. އެހެނީ ހަމަކަށަވަރުން ގަސްތުގައި ނަމާދު އަޅައިފި މީހާ، ﷲ ތަޢާލާގެ ޛިއްމާއިން އޭނާ ބަރީއަވެއްޖެއެވެ.”\nމިއަދު އެއިލާހުގެ އަމުރުފުޅަށް ފުރަގަސްދީފައި، މާދަމާ އެއިލާހުގެ މަދަދަށް އެދެންޖެހުމުން ބޭބެ ހަދާނީ ކިހިނެއް ހެއްޔެވެ؟ އަމިއްލަ ނަފްސު ބޮޑު ބައްޔެއްގައި ހަފުސްވެދާނެއެވެ. ދަރިފުޅު އައި. ސީ. ޔޫ ގައި ބާއްވަފާނެއެވެ. އަތްމަތި ދަތިވެ ދިރިއުޅުން ދަތިވެދާނެއެވެ. ދެން އެއިލާހުގެ މަދަދާ އޯގާވެރިކަމަށް އެދި ދުޢާ ކުރަން ލަދެއް ނުގަންނާނަން ހެއްޔެވެ؟ ﷲ ތަޢާލާ، އެގޮތަށް ކަންތައްކުރާ މީހުން ސިފަ ކުރައްވާފައިވަނީ މިފަދައިންނެވެ. ” وَإِذَا غَشِيَهُم مَّوْجٌ كَالظُّلَلِ دَعَوُا اللّهَ مُخْلِصِينَ لَهُ الدِّينَ فَلَمَّا نَجَّاهُمْ إِلَى الْبَرِّ فَمِنْهُم مُّقْتَصِدٌ ….” – لقمان – މާނައަކީ ” ( ފަރުބަދައެއްގެ ) ހިޔާފަދަ އުސްރާޅަކުން އެބައިމީހުން ފޮރުވިއްޖެނަމަ އެއިލާހުގެ ކިބަފުޅަށް ދީން ޚަލާޞްކުރާ ޙާލުގައި މާތް ﷲ ގެ ކިބަފުޅަށް އެމީހުން ދުޢާ ކުރާނެތެވެ. އަދި އެމީހުން ސަލާމަތް ކުރައްވައި އެއްގަމަށް ގެންދެވުމުން ފަހެ އެމީހުންގެ ތެރެއިން ( އީމާންކަން މަތީގައި ތިބޭ ) މީހުން މަދެވެ. “\nބޭބެއަށް އެނގޭ ހެއްޔެވެ؟ ނަމާދާމެދު ފަރުވާކުޑަކުރާމީހާއާއެކު ޝައިޠާނަކު ލެއްވިގެން ވެއެވެ. ޒުޚްރުފު ސޫރަތުގެ 36 ވަނަ އާޔަތުގައި ﷲ ތަޢާލާ ވަޙީ ކުރައްވާފައިވެއެވެ. ” وَمَنْ يَعْشُ عَنْ ذِكْرِ الرَّحْمَنِ نُقَيِّضْ لَهُ شَيْطَانًا فَهُوَ لَهُ قَرِينٌ” މާނައީ ” ރަޙްމާންވަންތަ އިލާހު މަތިން ހަނދާންކުރުމަށް ދެކޮޅުހަދާމީހާއީ އެމީހާއަށް ޝައިޠާނެއް މެދުވެރި ކުރައްވާނޭ މީހެކެވެ. ފަހެ އެމީހާ ވާހުށީ އެޝައިޠާނާއާ ވަކި ނުވެ އެކުގައި އަބަދު ވާނޭ މީހަކަށެވެ. އަދި އެފަދަ މީހާ މަޙްޝަރުކުރެވޭނީ ލޯއަނދިރި ޙާލަތުގައެވެ. އެދުވަހުން އޭނާ ބުނާނެއެވެ. “رَبِّ لِمَ حَشَرْتَنِي أَعْمَى وَقَدْ كُنتُ بَصِيرًا (125) (طه) ” ހައްދަވާ ގެންގުޅުއްވާ އިލާހް! އިބަ އިލާހް ތިމަން ލޯކަނު މީހެއްގެ ގޮތުގައި މަޙްޝަރުކުރެއްވީ ކީއްވެގެންތޯއެވެ؟ ހަމަކަށަވަރުން ތިމަންނައަކީ، ދުނިޔެމަތީގައި ލޮލުން ފެންނަ މީހަކީމެވެ.” ޖަވާބުގައި މާތް ﷲ ވަޙީކުރައްވާނެއެވެ. “كَذَلِكَ أَتَتْكَ آيَاتُنَا فَنَسِيتَهَا وَكَذَلِكَ الْيَوْمَ تُنسَى (126)” (طه) ” އެފަދައިން ތިމަން އިލާހުގެ އާޔަތްތައް ކަލެޔަށް ދުނިޔެމަތީގައި ފޮނުއްވެވުމުން ފަހެ ކަލޭ ހަނދާންނައްތާލީމުއެވެ. ހަމައެފަދައިން މިއަދު ކަލޭ (ގެ މަތިން) ހަނދާންނެތުނީއެވެ. “\nއެހެންކަމުން އާދޭސްކޮށްފައި ބުނަމެވެ. ނަމާދު ނާޅާށެވެ. ނަމާދަށް ރައްކާތެރިވާށެވެ. ބޭބެ އެނގިހުރެ ޤިޔާމަތްދުވަހުން ނަރަކައިގެ ޢަޛާބަށް ހުށަހެޅި ނުގަންނާށެވެ. ކަށްވަޅުގައި ލިބިދާނެ ވޭންދެނިވި ޢަޛާބަށް ބިރުވެތިވާށެވެ. މާދަމާވެސް މިދުނިޔެ ދޫކޮށް ދާންޖެހިއްޖެނަމަ ބޭބެއަށްޓަކައި އެހެން މީހުންކުރާ ދުޢާ އަކުން ފައިދާއެއް ކުރާނީވެސް އޭރުންނެވެ. އެހެނީ ނަމާދު އެޅުމަކީ ކުފުރެކެވެ. އަދި އެއަށްވުރެ ވަކިން ބޮޑު ފާފައެއްވެސް ނޯންނާނެއެވެ. އެހެންކަމުން އެފާފައިން ތައުބާވެ ނަމާދަށް ރައްކާތެރިވުމަށް ޢަޒުމް ކަނޑައަޅާށެވެ.


LIVE: IGMH In Gina Bayaku Fassive Kanboduvun Ithuruvejje - Vaguthu\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ޖެހިގެން ރަޝިއާއިން މަރުވި މީހުންގެ އަދަދު 10،000 އަށްވުރެ މައްޗަށް އަރައިފި.\nBREAKING| Covid-19: Russia In Maruvi Meehunge Adhadhu 10,000 Ah Araifihttps://t.co/nYEqXE85wT\nއަރުމޭނިއާއިން ކޮވިޑް-19 ޖެހިގެން އިތުރު އަށް މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 477 އަށް އަރާފައި. އެ ގައުމުން އިތުރު 580 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 27900 އަށް އަރާފައި.\nސްވިޒަލޭންޑުން އިތުރު 97 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 32198 އަށް އަރާފައި. އެ ގައުމުން މިހާތަނަށް 28582 މަރު\nއަފްގާނިސްތާނުން ކޮވިޑް-19 ޖެހިގެން އިތުރު ހަތް މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 826 އަށް އަރާފައި. އެ ގައުމުން އިތުރު 348 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 32672 އަށް އަރާފައި.\nޕޮލެންޑުން ކޮވިޑް-19 ޖެހިގެން އިތުރު ފަސް މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1512 އަށް އަރާފައި. އެ ގައުމުން އިތުރު 314 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 35719 އަށް އަރާފައި.\nބޮލިވާއިން ކޮވިޑް-19 ޖެހިގެން އިތުރު 49 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1320 އަށް އަރާފައި. އެ ގައުމުން އިތުރު 1290 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 36818 އަށް އަރާފައި.\nފިލިޕީންސް އިން ކޮވިޑް-19 ޖެހިގެން އިތުރު 10 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1290 އަށް އަރާފައި. އެ ގައުމުން އިތުރު 1494 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 41830 އަށް އަރާފައި.\nސިންގަޕޫރުން އިތުރު 185 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 44664 އަށް އަރާފައި. އެ ގައުމުން މިހާތަނަށް 26 މަރު.\nއޮމާން އިން ކޮވިޑް-19 ޖެހިގެން އިތުރު 10 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 203 އަށް އަރާފައި. އެ ގައުމުން އިތުރު 1177 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 45106 އަށް އަރާފައި.\nޔޫކްރޭނުން ކޮވިޑް-19 ޖެހިގެން އިތުރު 15 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1227 އަށް އަރާފައި. އެ ގައުމުން އިތުރު 914 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 47677 އަށް އަރާފައި.\nޔޫއޭއީން ކޮވިޑް-19 ޖެހިގެން އިތުރު ތިން މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 321 އަށް އަރާފައި. އެ ގައުމުން އިތުރު 716 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 50857 އަށް އަރާފައި.\nއިންޑޮނޭޝިއާއިން ކޮވިޑް-19 ޖެހިގެން އިތުރު 53 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 3089 އަށް އަރާފައި. އެ ގައުމުން އިތުރު 1447 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 62142 އަށް އަރާފައި.\nޗައިނާއިން އިތުރު ތިން މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 83545 އަށް އަރާފައި. އެ ގައުމުން މިހާތަނަށް 4634 މަރު.\nގަތަރުން ކޮވިޑް-19 ޖެހިގެން އިތުރު ދެ މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 123 އަށް އަރާފައި. އެ ގައުމުން އިތުރު 530 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 99183 އަށް އަރާފައި.\nބަންގްލަދޭޝް އިން ކޮވިޑް-19 ޖެހިގެން އިތުރު 29 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 1997 އަށް އަރާފައި. އެ ގައުމުން އިތުރު 3288 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 159679 އަށް އަރާފައި.\nޕާކިސްތާނުން ކޮވިޑް-19 ޖެހިގެން އިތުރު 68 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 4619 އަށް އަރާފައި. އެ ގައުމުން އިތުރު 3387 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 225283 އަށް އަރާފައި.\nއިންޑިއާއިން އިތުރު 542 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 650431 އަށް އަރާފައި.އެ ގައުމުން މިހާތަނަށް މި ވައިރަސް ޖެހިގެން މަރުވެފައި ވަނީ 674515 މީހުން\nރަޝިއާއިން ކޮވިޑް-19 ޖެހިގެން އިތުރު 168 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 10027 އަށް އަރާފައި. އެ ގައުމުން އިތުރު 6632 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 674515 އަށް އަރާފައި.\nބްރެޒިލް އިން ކޮވިޑް-19 ޖެހިގެން އިތުރު 41 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 63925 އަށް އަރާފައި. އެ ގައުމުން އިތުރު 2117 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 15458 އަށް އަރާފައި.\nއެެމެރިކާއިން ކޮވިޑް-19 ޖެހިގެން އިތުރު 11 މީހަކު މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދު ވަނީ 132112 އަށް އަރާފައި. އެ ގައުމުން އިތުރު 679 މީހަކު ކޮވިޑް-19 އަށް ފައްސިވެފައިވާއިރު، އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު ވަނީ 2891267 އަށް އަރާފައި.\nމުޅި ދުނިޔޭގެ ހުރިހާ ސަރަހައްދަކަށް މިހާރު ފެތުރިފައިވާ ކޮވިޑް-19 ޖެހުނު މީހުންގެ އަދަދު 11.2 މިލިއަނަށް އަރައިފި.\nBREAKING: Covid-19 Jehunu Meehunge Adhadhu 11.2 Million Ah Araifihttps://t.co/eWAEkr97HK\nކޮވިޑް-19 އިން ސަލާމަތް ވާން ޗައިނާގެ "ސިނޮވެކް" އިން އުފައްދާފައިވާ ވެކްސިންގެ ތިންވަނަ މަރުހަލާގެ ތަހްލީލްތައް ކުރުމަށް ބްރެޒިލްގެ ވޮލެންޓިއަރުންނަށް ވެކްސިން ދިނުމުގެ ހުއްދަ ބްރެޒިލްގެ ސިއްހަތާއި ބެހޭ އިދާރާ އިން އިއްޔެ ދީފި.\nCovid-19: China Ge Vaccine Eh Brazil Meehunnah Dheyn Huhdha Dheefi https://t.co/5Qs26ye41V\nކޮވިޑް-19 ޖެހިގެން މެކްސިކޯ އިން އިތުރު 654 މީހަކު މިއަދު މަރުވެއްޖެ. މެކްސިކޯއަކީ މިހާރު އެންމެ ބޮޑަށް ބަލި ފެތުރޭ އެއް ގައުމު.\nBREAKING: Covid-19 Jehigen Mexico In Ithuru 654 Maru https://t.co/ggpxNTSFM6\nއައިޖީއެމްއެޗް ހޮސްޕިޓަލުން ކޮވިޑް-19 އަށް ފައްސިވި މުވައްޒަފުންގެ އަދަދު ހަތަރަކަށް އަރައިފި.\nIGMH In Covid-19 Ah Fassivi Muvvazafunge Adhadhu4Ah Araifi https://t.co/DDKnufuSxI\nކޮވިޑް-19 ޖެހުނު ރާމާމަކުނުތަކެއް ބަލިން ރަނގަޅުވިތާ 28 ދުވަސް ފަހުން އަނެއްކާވެސް ކޮވިޑް-19 އަށް ފައްސިވެއްޖެ ކަމަށް ޗައިނާގެ ސައިންސްވެރިން ބުނެފި.\nRaamaamakunakah 28 Dhuvas Therey Dhevana Faharah Covid-19 Jehijje https://t.co/DIHL0nSwDN\nޑޮނަލްޑް ޓްރަމްޕް ޖޭއާރްގެ ލޯބިވެރިޔާ ކިމްބާލީ ގްއިލްފޯލީ ކޮވިޑް-19 އަށް ފައްސިވެއްޖެ. ޑޮނަލްޑް ޓްރަމްޕް ޖޭއާރް އަކީ އެމެރިކާގެ ރައީސް ޑޮނަލްޑް ޓްރަމްޕްގެ އެންމެ ދޮށީ ދަރިފުޅު. ކިމްބަލީ އަކީ އެމެރިކާގެ ރައީސް ކަމުގެ ދެވަނަ ދައުރެއް ކާމިޔާބު ކުރަން ޓްރަމްޕް ކުރާ ކެމްޕޭނަށް ފަންޑް ހޯދަން އެންމެ އިސްކޮށް މަސައްކަތް ކުރާ އެކަކު.\nDonald Trump Jr. Ge Loabiveriya Covid-19 Ah Fassivejje https://t.co/DhYYfGHN2V\nBREAKING | Covid-19: Brazil In Ithuru 1264 Meehaku Maruvehjehttps://t.co/HIHebvdicv\nBREAKING | Covid-19: India In Ithuru 22000 Meehunnah Bali Jehi, Ithuru 444 Maruhttps://t.co/zd3oJpa85t\nދުނިޔެއިން މިދިޔަ 24 ގަޑިއިރު ތެރޭގައި އިތުރު 207,768 މީހަކު ކޮވިޑް-19 އަށް ފައްސިވެ އިތުރު 5,137 މީހަކު މަރުވެފައިވޭ.\nމިއާއެކު މިހާތަނަށް ދުނިޔޭގެ އެކި ކަންކޮޅުތަކުން ބަލި ޖެހުނު މީހުންގެ ޖުމްލަ އަދަދު ވަނީ 11,181,316 އަށް އަރާފައި. އަދި ޖުމްލަ މަރުވި މީހުންގެ އަދަދު މިހާރު ވަނީ 528,376 އަށް އަރާފައި.\nމިހާތަނަށް ދުނިޔެއިން މި ބަލި ޖެހުނު މީހުންގެ ތެރެއިން ރަނގަޅުވީ، 6,267,476 މީހެއް. އޭގެތެރޭގައި އިއްޔެ ރަނގަޅުވީ 132,204 މީހަކު ހިމެނޭ.\nމިވަގުތު ކޮވިޑަށް ފަރުވާ ކުރަމުން ދަނީ 4,385,464 މީހަކަށް. އޭގެތެރެއިން 58,824 މީހެއްގެ ހާލު ސީރިއަސް.\nއެމެރިކާއިން އިތުރު 54729 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 616 މީހަކު މަރުވެއްޖެ. އެޤައުމުން މިހާތަނަށް ޖުމްލަ 2890413 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 132101 މީހަކު ވަނީ މަރުވެފައި.\nބްރެޒިލް އިން އިތުރު 41988 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1264 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1543341 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 63254 މީހަކު ވަނީ މަރުވެފައި.\nއިންޑިއާ އިން އިތުރު 22721 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 444 މީހަކު މަރުވެއްޖެ. އެޤައުމުން މިހާތަނަށް ޖުމްލަ 649889 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 18669 މީހަކު ވަނީ މަރުވެފައި.\nދެކުނު އެފްރިކާ އިން އިތުރު 9063 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 108 މީހަކު މަރުވެއްޖެ. އެޤައުމުން މިހާތަނަށް ޖުމްލަ 177124 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2952 މީހަކު ވަނީ މަރުވެފައި.\nމެކްސިކޯ އިން އިތުރު 6741 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 679 މީހަކު މަރުވެއްޖެ. އެޤައުމުން މިހާތަނަށް ޖުމްލަ 238511 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 29189 މީހަކު ވަނީ މަރުވެފައި.\nރަޝިޔާ އިން އިތުރު 6718 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 176 މީހަކު މަރުވެއްޖެ. އެޤައުމުން މިހާތަނަށް ޖުމްލަ 667883 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 9859 މީހަކު ވަނީ މަރުވެފައި.\nސައުދީ އަރަބިއްޔާ އިން އިތުރު 4193 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 50 މީހަކު މަރުވެއްޖެ. އެޤައުމުން މިހާތަނަށް ޖުމްލަ 201801 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1802 މީހަކު ވަނީ މަރުވެފައި.\nޕާކިސްތާނުން އިތުރު 4087 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 78 މީހަކު މަރުވެއްޖެ. އެޤައުމުން މިހާތަނަށް ޖުމްލަ 221896 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4551 މީހަކު ވަނީ މަރުވެފައި.\nޕެރޫ އިން އިތުރު 3595 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 181 މީހަކު މަރުވެއްޖެ. އެޤައުމުން މިހާތަނަށް ޖުމްލަ 295599 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10226 މީހަކު ވަނީ މަރުވެފައި.\nޗިލީން އިތުރު 3548 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 131 މީހަކު މަރުވެއްޖެ. އެޤައުމުން މިހާތަނަށް ޖުމްލަ 288089 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6051 މީހަކު ވަނީ މަރުވެފައި.\nކޮލަމްބިއާ އިން އިތުރު 3395 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 136 މީހަކު މަރުވެއްޖެ. އެޤައުމުން މިހާތަނަށް ޖުމްލަ 109505 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3777 މީހަކު ވަނީ މަރުވެފައި.\nބަންގްލަދޭޝް އިން އިތުރު 3114 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 42 މީހަކު މަރުވެއްޖެ. އެޤައުމުން މިހާތަނަށް ޖުމްލަ 156391 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1968 މީހަކު ވަނީ މަރުވެފައި.\nއާޖެންޓީނާ އިން އިތުރު 2845 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 52 މީހަކު މަރުވެއްޖެ. އެޤައުމުން މިހާތަނަށް ޖުމްލަ 72786 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1437 މީހަކު ވަނީ މަރުވެފައި.\nއީރާނުން އިތުރު 2566 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 154 މީހަކު މަރުވެއްޖެ. އެޤައުމުން މިހާތަނަށް ޖުމްލަ 235429 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 11260 މީހަކު ވަނީ މަރުވެފައި.\nއިރާގުން އިތުރު 2312 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 102 މީހަކު މަރުވެއްޖެ. އެޤައުމުން މިހާތަނަށް ޖުމްލަ 56020 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2262 މީހަކު ވަނީ މަރުވެފައި.\nގުއަޓަމަލާ އިން އިތުރު 2282 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 63 މީހަކު މަރުވެއްޖެ. އެޤައުމުން މިހާތަނަށް ޖުމްލަ 21293 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 880 މީހަކު ވަނީ މަރުވެފައި.\nފިލިޕީންސުން އިތުރު 1531 މީހަކު ކޮވިޑް-19 އަށް ފައްސިވެ، މި ބަލީގައި އިތުރު6މީހަކު މަރުވެއްޖެ. އެޤައުމުން މިހާތަނަށް ޖުމްލަ 40336 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1280 މީހަކު ވަނީ މަރުވެފައި.\nމިސްރުން އިތުރު 1412 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 81 މީހަކު މަރުވެއްޖެ. އެޤައުމުން މިހާތަނަށް ޖުމްލަ 72711 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3201 މީހަކު ވަނީ މަރުވެފައި.\nއޮމާނުން އިތުރު 1374 މީހަކު ކޮވިޑް-19 އަށް ފައްސިވެ، މި ބަލީގައި އިތުރު5މީހަކު މަރުވެއްޖެ. އެޤައުމުން މިހާތަނަށް ޖުމްލަ 43929 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 193 މީހަކު ވަނީ މަރުވެފައި.\nއިންޑޮނީޝިއާ އިން އިތުރު 1301 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 49 މީހަކު މަރުވެއްޖެ. އެޤައުމުން މިހާތަނަށް ޖުމްލަ 60695 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3036 މީހަކު ވަނީ މަރުވެފައި.\nބޮލީވިއާ އިން އިތުރު 1301 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 70 މީހަކު މަރުވެއްޖެ. އެޤައުމުން މިހާތަނަށް ޖުމްލަ 35528 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1271 މީހަކު ވަނީ މަރުވެފައި.\nގާނާ އިން އިތުރު 1254 މީހަކު ކޮވިޑް-19 އަށް ފައްސިވެއްޖެ. އެޤައުމުން މިހާތަނަށް ޖުމްލަ 19388 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 117 މީހަކު ވަނީ މަރުވެފައި.\nއެކުއެޑޯ އިން އިތުރު 1189 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 61 މީހަކު މަރުވެއްޖެ. އެޤައުމުން މިހާތަނަށް ޖުމްލަ 60657 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4700 މީހަކު ވަނީ މަރުވެފައި.\nތުރުކީން އިތުރު 1172 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 19 މީހަކު މަރުވެއްޖެ. އެޤައުމުން މިހާތަނަށް ޖުމްލަ 203456 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5186 މީހަކު ވަނީ މަރުވެފައި.\nއިސްރާއީލުން އިތުރު 1008 މީހަކު ކޮވިޑް-19 އަށް ފައްސިވެ، މި ބަލީގައި އިތުރު2މީހަކު މަރުވެއްޖެ. އެޤައުމުން މިހާތަނަށް ޖުމްލަ 28055 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 326 މީހަކު ވަނީ މަރުވެފައި.\nޑޮމިނިކަން ރިޕަބްލިކުން އިތުރު 951 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 10 މީހަކު މަރުވެއްޖެ. އެޤައުމުން މިހާތަނަށް ޖުމްލަ 35148 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 775 މީހަކު ވަނީ މަރުވެފައި.\nޔޫކްރޭނުން އިތުރު 876 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 27 މީހަކު މަރުވެއްޖެ. އެޤައުމުން މިހާތަނަށް ޖުމްލަ 46763 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1212 މީހަކު ވަނީ މަރުވެފައި.\nހޮންޑަރަސް އިން އިތުރު 858 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 49 މީހަކު މަރުވެއްޖެ. އެޤައުމުން މިހާތަނަށް ޖުމްލަ 21120 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 591 މީހަކު ވަނީ މަރުވެފައި.\nކުވެއިތުން އިތުރު 813 މީހަކު ކޮވިޑް-19 އަށް ފައްސިވެ، މި ބަލީގައި އިތުރު މީހަކު މަރުވެއްޖެ. އެޤައުމުން މިހާތަނަށް ޖުމްލަ 48672 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 360 މީހަކު ވަނީ މަރުވެފައި.\nގަތަރުން އިތުރު 756 މީހަކު ކޮވިޑް-19 އަށް ފައްސިވެ، މި ބަލީގައި އިތުރު3މީހަކު މަރުވެއްޖެ. އެޤައުމުން މިހާތަނަށް ޖުމްލަ 98653 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 121 މީހަކު ވަނީ މަރުވެފައި.\nނޭޕާލުން އިތުރު 740 މީހަކު ކޮވިޑް-19 އަށް ފައްސިވެ، މި ބަލީގައި އިތުރު މީހަކު މަރުވެއްޖެ. އެޤައުމުން މިހާތަނަށް ޖުމްލަ 15259 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 32 މީހަކު ވަނީ މަރުވެފައި.\nޔޫއޭއީ އިން އިތުރު 672 މީހަކު ކޮވިޑް-19 އަށް ފައްސިވެ، މި ބަލީގައި އިތުރު މީހަކު މަރުވެއްޖެ. އެޤައުމުން މިހާތަނަށް ޖުމްލަ 50141 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 318 މީހަކު ވަނީ މަރުވެފައި.\nއަރުމޭނިއާ އިން އިތުރު 662 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 10 މީހަކު މަރުވެއްޖެ. އެޤައުމުން މިހާތަނަށް ޖުމްލަ 27320 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 469 މީހަކު ވަނީ މަރުވެފައި.\nފްރާންސުން އިތުރު 582 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 18 މީހަކު މަރުވެއްޖެ. އެޤައުމުން މިހާތަނަށް ޖުމްލަ 166960 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 29893 މީހަކު ވަނީ މަރުވެފައި.\nބަހްރެއިނުން އިތުރު 571 މީހަކު ކޮވިޑް-19 އަށް ފައްސިވެ، މި ބަލީގައި އިތުރު މީހަކު މަރުވެއްޖެ. އެޤައުމުން މިހާތަނަށް ޖުމްލަ 28410 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 95 މީހަކު ވަނީ މަރުވެފައި.\nއިނގިރޭސިވިލާތުން އިތުރު 519 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 136 މީހަކު މަރުވެއްޖެ. އެޤައުމުން މިހާތަނަށް ޖުމްލަ 284276 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 44131 މީހަކު ވަނީ މަރުވެފައި.\nކިރިގިސްތާނުން އިތުރު 506 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 10 މީހަކު މަރުވެއްޖެ. އެޤައުމުން މިހާތަނަށް ޖުމްލަ 6767 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 76 މީހަކު ވަނީ މަރުވެފައި.\nނައިޖީރިއާ އިން އިތުރު 454 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 12 މީހަކު މަރުވެއްޖެ. އެޤައުމުން މިހާތަނަށް ޖުމްލަ 27564 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 628 މީހަކު ވަނީ މަރުވެފައި.\nCovid-19: Bermuda Gai Faruvaa Dhemun Dhiya Emmen Rangalhu Vehjehttps://t.co/xZcvkoUzNs\nCovid Ge Faruvaa Kamah Bune India Ge Faadhiree Aku Beyheh Promote Kuraathee Fiyavalhu Alhaane Kamuge Inzaaru Dheefihttps://t.co/Gb7cbLNnQc\nPakistan Ge Foreign Minister Covid-19 Ah Fassi Vehjehttps://t.co/r6WK7d8sIE\nCovid-19: Saudi In Bali Jehunu Meehun Ge Adhadhu2Lakka Ah Araifihttps://t.co/ajUdc480ir\nEU In Rahkaatheri Kamah Kan'daelhi Gaumu Thakuge List Aai Medhu Turkey In Nuruhijjehttps://t.co/Bmpc0oHmOg\nކޮވިޑް-19 ގެ ބަލިމަޑުކަމާއި ދުނިޔެއަށް ކުރިމަތިވިތާ އެތައް ދުވަހެއް ވެގެން ގޮސްފައި ވާއިރު، ބަލީގެ ނުރައްކާ އަނެއްކާވެސް ދުނިޔެއަށް މިވަނީ ބޮޑުވާން ފަށާފައެވެ. އެގޮތުން އިއްޔެއަކީ ދުނިޔެއިން އެންމެ ގިނަ ބަޔަކަށް ބަލި ޖެހުނު ދުވަހަށް ވަނީ ވެގެން ގޮސްފައެވެ.\nޤައުމުތަކުގެ ހާލަތު އިތުރަށް ގޯސްވަމުން ދާއިރު، އިއްޔެ އެކަނިވެސް އިތުރު 208,860 މީހަކަށް ކޮވިޑް-19 ޖެހިފައި ވެއެވެ. ދުނިޔެއިން މިހާރު މި ބަލި ޖެހުނު މީހުންގެ އަދަދު ވަނީ 11 މިލިއަނަށް އަރާފައެވެ.\nއިއްޔެ ދުނިޔެއިން ފަސްފާހަށްވުރެ ގިނަ މީހުން މަރުވިއެވެ. އެއާއެކު މަރުވި މީހުންގެ ޖުމްލަ އަދަދު ވަނީ 523000 އަށްވުރެ އިތުރުވެފައެވެ.\nތަފާސްހިސާބުތަކަށް ބަލާއިރު ދުނިޔެއިން މިހާތަނަށް ބަލިން ރަނގަޅުވެފައި ވަނީ، 6.2 މިލިއަން މީހުންނެވެ. އެހެންކަމުން މިހާރު ފަރުވާދެނީ 4.3 މިލިއަން މީހަކަށެވެ. އޭގެތެރެއިން 57000 އަށްވުރެ ގިނަ މީހުންނަށް ފަރުވާދެނީ ސީރިއަސް ހާލުގައި ނުވަތަ އައިސީޔޫގައެވެ.\nކޮވިޑް-19 ގެ ބަލިމަޑުކަމުގައި ރާއްޖޭގެ ހާލަތަށް ބަލާއިރު، ރާއްޖެއިންވެސް ފައްސިވާ މީހުންގެ އަދަދު އަންނަނީ އިތުރުވަމުންނެވެ. އެގޮތުން އިއްޔެ ފައްސިވި ދިހަ މީހަކު ހިމެނޭހެން ރާއްޖެއިން ބަލި ޖެހުނު މީހުންގެ އަދަދު މިހާރު ވަނީ 2410 އަށް އަރާފައެވެ.\nހަމަ އެހެންމެ އައިޖީއެމްއެޗްގައި ފަރުވާދެމުންދިޔަ މީހެއްގެ އިތުރުން، އެ ހޮސްޕިޓަލުގެ ނަރުހުންތަކެއް ކޮވިޑަށް ފައްސިވުމުން، ބަލީގެ ބިރުވެރިކަން ރާއްޖޭގައި ވަނީ އިތުރުވެފައެވެ. އިއްޔެ ފައްސިވި މީހުންގެ ތެރޭގައި އައިޖީއެމްއެޗްގައި ފަރުވާދެމުންދިޔަ ދެ މީހަކާއި ހޮސްޕިޓަލުގެ ދެ ނަރުހަކު ހިމެނެއެވެ.\nކޮވިޑް-19 ގެ ނުރައްކަލާއެކުވެސް ރާއްޖެ މިހާރު ތައްޔާރުވަނީ އާ އާންމު ހާލަތަކަށް ދިއުމަށެވެ. އެހެންކަމުން މި ބައްޔާއި މެދު ރައްކާތެރިވެ، ރައްކާތެރިކަމުގެ ފިޔަވަޅު ނާޅައިފިނަމަ ބަލި އިތުރަށް ފެތުރިދާނެ ކަމުގެ ނުރައްކާ އެބައޮތެވެ.\nBREAKING NEWS: Covid-19: Raajje In Miadhu Rangalhuvee7Meehun https://t.co/g2sExQNBkI\nރާއްޖެއިން އިތުރު7މީހަކު ބަލިން ރަނގަޅުވެފައިވާއިރު، މިހާތަނަށް ފައްސިވި މީހުންގެ ތެރެއިން ޖުމްލަ 1976 މީހުންވަނީ ބަލިން ރަނގަޅުވެފައެވެ. މިއީ ބަލި ޖެހުނު މީހުންގެ 81.9 އިންސައްތައެވެ. ރާއްޖޭގައި މިހާރު ކޮވިޑް-19 އަށް ފަރުވާދެމުންދަނީ 419 މީހުންނަށެވެ.\nLIVE: Gina Gaumuthakuge Haalath Goahun Goahah https://t.co/BieL8B5409\nޖުލައި 4, 2020 00:20\nފުރަންޓް ލައިން ގަ މަސައްކަތް ކުރާ ނަރުހުންނާ ޑޮކްޓަރުން ފައްސިވެދާނެ ، އެކަމަކު މީގެ މަޖާ ކަމަކީ ފިނިކޮޓަރީގަ 11 ވަނަ ފަންގިފިލާގަ މަސައްކަތް ކުރާ އައި ޖީ އެމް ހޮސްޕިޓަލް ގެ ދެމަފިރިން ނައް 500ރ ގެ އެލެވަންސް ދޭން ޖެހޭ\nޖުލައި 4, 2020 07:41\nފުރަންޓަށްޓް ލައިން އިނާޔަތު ފައިސާ ދޭންވީމާ އޮޅިއްޖެ އޮޅިހެން އެހެންބަޔަކަށް އިނާޔަތްދެވިއްޖޭ ރަންކޮޅާ މީ ހަމަ ގަސްތުގަ މަކަރާއި އޮޅުވާލަން ގަންނަގަނޑެއް އެމީހަކަށްދިންވަރެއްވެސް އެގެނީ ހަމަ އެމީހަކަށް ބައިއެޅުން ގަނަޑުބަނޑުވެއްޖެ އެހެންތާވާނީ މަސައްކަޓްކުރިމީހުންށަވުރެ ގިނަކަމަށްވަނީ ބޮޑެތިމީހުނަށް ދިންވަރު ...... މަވާސަލާމް މިސަރުކާރު ކަމަކުނުދޭ މަވެސް ބޭނުމީ މިވެރިން މިތަނުން ބަދަލްކުރަން ފާޅުގާ މަސައްކަތްނުކުރިޔަސް ވާހާ މީހެއްގެ ގާތުގަ މިވާހަކަތަށް ކިޔައިދީގެންވެސް ބަލާނަށް މީހުން ބަދަލްކުރެވޭތޯ ސަހާދެއްމިބުނީ މީކީ އެއްގޮތަކަށްވެސް ކަމުދާބައެއްނޫން\nކޮންތާކު މަސެއްކަތް ކުރާ ނަރުހުންތަކެއް ބާ؟ ލެބޯޓަރީގަ ލޭނަގާ ނަރުހުން ނަމަ ވަރަށް ބިރުވެރި... ފައްސިވި ނަރުހުންނާ ދިމާވި ޕެއިޝަންޓުން ޓެސްޓް ކުރަން ޖެހޭ... ހިތާމަވެރި\nޖުލައި 4, 2020 19:30\nމިއީ މިވެރިކަމަށް 100 ދުވަސް ގުނިހިސާބުން ހިސާބު ޖައިގެންބާ އިންޑިޔާއިން މިބަލިޖެހުނުމީހުނަށްވުރެ މިބަލީގައި މަރުވިމީހުންގިނަ


Mifaharu furaana salaamai vee laigen huri jeans ge sababun\nރިޕޯޓު - ކަނޑުމަތީގެ ހާދިސާ\nމިފަހަރު ފުރާނަ ސަލާމަތްވީ ލައިގެންހުރި ޖިންސްގެ ސަބަބުން\nފެންމަތީގައި އެމީހުން ފްލޯޓް ކުރާ ވީޑިއޯ ވަނީ އިންޓަނެޓްގައި ވައިރަލް ވެފައި\nކ. މާލެ 14 މާރޗް 2019 | ބުރާސްފަތި 22:36 7,144\nކަނޑުވެފައިވާ އާރނަ މާރކް - ރާއްޖެއެމްވީ\nޔޮޓެއްގައި ދަތުރުކުރި ޖަރުމަނުގެ އާރނަ މާރކް ކަނޑުވެ އޭނާގެ ފުރާނަ ސަލާމްތްވުމުގެ އެންމެ ބޮޑު އެހީކަށް އޭނާ ލައިގެން ހުރި ޖިންސު ވެއްޖެއެވެ.\nއުމުރުން 30 އަހަރުގެ އާރނަ މާރކް އޭނާގެ ބޭބެ އާއިއެކު ޔޮޓް ދުއްވަން ގޮސް އުޅެނިކޮށް ނިއުޒިލެންޑްގެ އުތުރު ރަށްބޭރަށް ކަނޑަށް ޔޮޓް ބަނޑުން ޖަހާލުމުން އޭނާ ސަލާމަތް ކުރުމަށް އޭނާގެ ބޭބެ އެއްލި ލައިފް ޖެކެޓް ވަނީ އަތުނުޖެހި މާދުރަށް ގޮސްފައެވެ.\n" ނަސީބަކުން އަހަރެންނަށް އިނގޭ ޖިންސުން ހެދޭނެ ޓްރިކެއް. ޖިންސު ނެތްނަމަ އަހަރެން މިއަދު މި ދުނިޔޭގަ ނުހުންނާނެ" ނިއުޒިލެންޑްގެ ހެރަލްޑް ނޫހަށް މާރކް ބުނެފައިވެއެވެ.\nމާރކް ބުނެފައިވަނީ އޭނާގެ ފުރާނަ ސަލާމަތްވުމުގައި ޖިންސްގެ ދައުރު ވަރަށް ބޮޑު ކަމަށެވެ.\nމާރކް ވަނީ އޭނާގެ ޖިންސްގެ ދެފައިކުރީގައި ގޮށްޖަހައި ލޮނުގަނޑުގެ ތެރެއަށް ޖީންސް ދަމައި އޭނާގެ ޖީންސްގެ ދެ ފައިކުރިއަށް ވައިއެޅޭނެ ގޮތް ހަދާފައެވެ. އޭނާ ޖީންސް ބޭނުންކުރީ ލައިފްވެސްޓެއްގެ ގޮތުގައެވެ.\nއެމީހުން ސަލާމަތްކުރުމުގެ މަސައްކަތްކުރާ ޓީމު ހެލިކޮޕްޓަރުގައި އެމީހުނާ ހަމައަށް ދިއުމަށް ތިން ގަޑިއިރާ ބައި ހޭދަވެފައިވާއިރު އެ ހުރިހާ ވަގުތު ފެންމަތީ އޮތުމަށް މާރކްއާއި އޭނާގެ ބޭބެ ބޭނުން ކުރީ އެ ޖީންސެވެ.\nފެންމަތީގައި އެމީހުން ފްލޯޓް ކުރާ ވީޑިއޯ ވަނީ އިންޓަނެޓްގަ ވައިރަލް ވެފައެވެ.\nނިއުޒީލެންޑްގެ ރެސްކިއު ކޯޑިނޭޝަން ސެންޓަރުގެ ސީނިއަރ ސަރޗް އެންޑް ރެސްކިއު ކޯޑިނޭޓަރ ކްރިސް ހެންޝޯ ނެރުއްވާފައިވާ ބަޔާނެއްގައި ވިދާޅުވެފައި ވަނީ ޔޮޓުގައި ވީއެޗްއެފް މެރިން ސެޓާއި އިމަރޖެންސީ ބެކޮންސް ހުރި ކަމަށެވެ.


Rilwan aa gulhey update: anekaves suvaaluthah!\nރިލްވާނާ ގުޅޭ އަޕްޑޭޓް: އަނެއްކާވެސް ސުވާލުތައް!\nއަހުމަދު ރިލްވާން: ގެއްލުނުތާ ތިން އަހަރު ވެއްޖެ.\nމިނިވަން ނޫހުގައި މަސައްކަތްކުރި ހުނަރުވެރި ނޫސްވެރިޔާ އަހުމަދު ރިލްވާން ވީނުވީއެއް ނޭނގި ގެއްލުނުތާ މިއަދަށް 604 ދުވަސްވީ އެވެ. މި ހުރިހާ ދުވަހު ރިލްވާން ވީނުވީއެއް ނޭނގި ގެއްލުނީ ކަމަށް ބުނަމުންދިޔަ ނަމަވެސް އިއްޔެ މި މައްސަލާގައި ބޭއްވި ފުރަތަމަ ނޫސްވެރިންގެ ބައްދަލުވުމުގައި ފުލުހުން ދިން މައުލޫމާތުން ރިލްވާން ގެއްލުވާލީކަން މިއޮތީ ހާމަވެފަ އެވެ.\nރިލްވާން ގެއްލުވާލީ ކަމަށް މީގެކުރިން ވެސް އެތައް ބަޔަކު ތުހުމަތުކުރަމުން ދިޔަ ނަމަވެސް އެ ކަމެއް ފުލުހުން އިއްޔެއާ ހަމައަށް ކަށަވަރުކޮށްދީފައެއް ނުވެ އެވެ. އިއްޔެ ފުލުހުން ރިލްވާންއާ ގުޅޭ ގޮތުން ހިއްސާކުރި މައުލޫމާތު ނުވަތަ ރިލްވާންއަށް ވީގޮތް ކަމަށް ބުނެ ދެއްކި ވާހަކަތަކުން އެތައް ބަޔެއްގެ ފިއްކަނޑުވާލި އެވެ. އެކުވެރި ނޫސްވެރިންތައް ޖަޒުބާތުގައި ޖެއްސި އެވެ. އާއިލާ މެންބަރުން ރޮއްވާލި އެވެ.\nރިލްވާން ގެއްލުނުތާ އެތައް ދުވަހެއްވީ ފަހުން މި މައްސަލާގައި ފުލުހުން ދިން ފުރަތަމަ ނޫސްވެރިންގެ ބައްދަލުވުމުގައި ހާމަކުރި މައުލޫމާތުތަކުން އެތައް ސުވާލުތަކެއް މިވަނީ އުފެދިފަ އެވެ. ފުލުހުންގެ ތަހުގީގާމެދު މިވަނީ ސުވާލު އުފައްދާފަ އެވެ. މައްސަލާގައި ފުލުހުން ހިއްސާކުރި މައުލޫމާތުތާ ގުޅިގެން މީހުން ފާޅުކުރި ޝުއޫރުތަކަށް ބަލާލާއިރު މުޅިން ވެސް ވަނީ މި މައްސަލާގައި ފުލުހުން "ފަރުވާކުޑަ" ކޮށްފައިވާ ކަމަށް ތުހުމަތު ކޮށްފަ އެވެ.\nސްޕްރިންޑެންޓެންޓް އޮފް ޕޮލިސް އަބްދުﷲ ޝަތީހް އިއްޔެ ނޫސްވރިންނަށް މައުލޫމަތު ދެއްވަނީ --\nސުއޭދަށް ރާއްޖެއިން ބޭރަށް ދެވިގެން ނުވާނެ\nރިލްވާންއަށް ފާރަލީ ސ. ހުޅުދޫ އަތިރިޔާގެ މުހައްދު ސުއޭދު ހައްޔަރު ކުރުމަށްފަހު ކޯޓުން ދޫކޮށްލައި، އޭނާ ރާއްޖެއިން ފުރައިގެން ދިޔުމުން ވަނީ ކަންބޮޑުވުން ފާޅުކޮށްފަ އެވެ. ގައުމީ ފެންވަރުގައި މިހާ ބޮޑު މައްސަލައެއްގައި އެންމެ ބޮޑަށް ތުހުމަތުކުރޭ މީހާ ފިލައިގެން ދިޔުން ގިނަ ބަޔަކަށް ގަބޫލެއް ނުކުރެވުނެވެ. ފުލުހުންނަށް އޭނާގެ ޕާސްޕޯޓް ނުހިފެހެއްޓޭނެތޯ ވަނީ ސުވާލު އުފައްދާފަ އެވެ.\nފުލުހުން ދެއްކި ސީސީޓީވީފުޓޭޖްތަކުން ފެންނަ ގޮތުގައި ސުއޭދު ދިޔައީ ރިލްވާންއަށް ވަރަށް ގަދައަށް ފާރަލަމުންނެވެ. އެނގި ޔަގީންވާ ކަމަކީ ރިލްވާންއަށް ވީގޮތް ސުއޭދަށް އެނގޭނެ ކަމެވެ. ސުއޭދު މިހާރުވީ ސީރިޔާގައި ކަމަށް ވާހަކަތައް ދެކެވޭއިރު އެކަން ވެސް ފުލުހުންނަށް ޔަގީން ކުރެވިފައެއް ނުވެ އެވެ. އަދި އޭނާ ހޯދައި ހައްޔަރުކުރުމަށް މަސައްކަތެއް ކުރާ ކަމަށް ވެސް ބުނެފައެއް ނެތެވެ. ސުއޭދު ހޯދަން ނެޓް ނޯޓިސް ނެރެފައިނެތުމަކީ ވެސް ގިނަ ބަޔަކު ކަންބޮޑުވާ މައްސަލައެކެވެ.\nއާލިފު ހައްޔަރުކުރަން ޖެހޭ\nދެން މި މައްސަލާގައި އެންމެ ކުރިއަށް އަންނަ ނަމަކީ ހ. ހިލްޓަން އަހްމަދު އާލިފް ރައޫފް އެވެ. އޭނާއަކީ ރިލްވާންގެ މަންމަގެ ޑީއެންއޭއާ ދިމާވި އިސްތަށި ފެނުނު ކާރުގެ ވެރި ފަރާތެވެ. އެތައް ބަޔަކު ސިއްސުވާލި ސްޕްރިންޑެންޓެންޓް އޮފް ޕޮލިސް އަބްދުﷲ ޝަތީހްގެ އެންމެ ޖުމްލައަކުންނެވެ.\n"އާލިފް ރައޫފް މި މައްސަލާގައި ހައްޔަރެއް ނުކުރޭ،"\nރިލްވާންގެ ޑީއެންއޭ އެ ކާރުން ފެނުނީމަ އެ ކާރާ ރިލްވާންގެ ގެެއްލުމާ ގުޅުމެއްވާކަން ޔަގީންވެފައިވާއިރު ވެސް ކާރުގެ ވެރި ފަރާތް ހައްޔަރުކުރެވިފައިނުވުމަކީ ރައްޔިތުން އިންތިހާއަށް ހައިރާންވި ކަމެކެވެ. އާލިފު ވެސް ފިލައިގެން ނުދާނެ ކަމުގެ އޮތީ ކޮން ޔަގީންކަމެއްބާވަ އޭ ވެސް ވަނީ ސުވާލު އުފައްދާފަ އެވެ.\nރިލްވާން ގެއްލުނު ރޭ ހުޅުމާލޭގައި ހިނގި އަދާޔާ ހިލާފު ކަމެއް ރައްޔިތު ބަޔަކު ފުލުހުންނަށް ވަނީ ހުށަހަޅާފަ އެވެ. ކާރަކަށް މީހަކު ގަދަކުމުން އަރުވާ، ހަޅާލާ އަޑު އިވުނު މައްސަލައެކެވެ. އެތަނަށް ފުލުހުންނަށް ދެވުނުއިރު އެބުނާ ކާރެއް ނެތެވެ. އިއްޔެ ފުލުހުން ވަނީ ވަރަށް ޔަގީންކަމާއެކު އެ ކާރަށް އެރުވީ ރިލްވާން ކަަމަށް ބުނެފަ އެވެ. މިހާ ދުވަސްވީއިރު އެކަން ވެސް ފުލުހުން އަދި ޔަގީންކުރެވުމުން ހިތް ނުތަނަސްވުމަކީ ޖާއިޒު ކަމެކެވެ. އިއްޔެ ފުލުހުން ބުނީ އެ ކާރަށް އެރުވީ އަދި ހަޅޭލާ އަޑުއިވުނީ ރިލްވާން ކަމަށް ވަރަށް ބޮޑަށް ބެލެވޭ ކަމަށެވެ. އެކަމަށް ބާރު ދެނީ ރިލްވާންގެ މަންމަގެ ޑީއެންއޭ އެ ކާރު ތަރެއިން ފެނުނު އިސްތަށިން ލިބުމެވެ.\nވީޑިއޯ އާންމުކުރަން އެހާ ގިނަ ދުވަސް ބޭނުންވޭތަ؟\nފުލުހުން އާންމުކުރި ވީޑިއޯގެ ސްކްރީން ޝޮޓެއް: ރިލްވާންއަށް ސުއޭދު ވަނީ ފާރަލާފަ\nއިއްޔެ ފުލުހުން ވަނީ މީގެކުރިން ފުލުހުން ހާމަކޮށްފައިނުވާ ރިލްވާންގެ މަންޒަރުތަކެއް ދައްކާފަ އެވެ. އެއީ އެ ރޭ ރިލްވާން ހަރަކާތްތެރިވި ގޮތުގެ ވީޑިއޯއެކެވެ. ޔަގީންނެވެ. އެ ވީޑިއޯ އެއްކުރުން ވަނީ އުނދަގޫ ކަމަކަށެވެ. މާލޭގެ އެކި ސަރަހައްދުތަކުގައިވާ ސީސީޓީވީގެ ފުޓޭޖްތައް ނަގާ ރިލްވާން ޓްރޭސްކުރުން އެހާ ފަސޭހައެއް ނުވާނެ އެވެ. އެހެންނަމަވެސް 603 ދުވަސް ތަންކޮޅެއް ގިނަ ނޫން ހެއްޔެވެ؟ އެ ސުވާލަކީ އެންމެ ގިނަ މީހުން ފުލުހުންނަށް އަމާޒުކުރި ސުވާލެވެ.\nމީގެ ދެ އަހަރު ކުރިން ހިނގާފައިވާ ކަމެއްގެ ވީޑިއޯތައް އާންމުކުރުން މިހާ ލަސްވެގެން ދިޔުމަކީ މީހުންގެ ޝަކުވާތަށް ފުލުހުންނަށް އަމާޒުވި ކަމެކެވެ. އެ ވީޑިއޯތައް އަމާޒުވީ ފުލުހުންނަށް ނުފޫޒުގަދަ ފަރާތެއްގެ ބާރު މީގެކުރިން އޮތުމުން ކަމަށް ތުހުމަތުކުރެވެ އެވެ. ނަމަވެސް އިއްޔެ ޝަތީހް ވިދާޅުވީ، މި މައްސަލާގައި އެއްވެސް ފަރާތެއް ނުފޫޒެއް ފުލުހުންނަށް އޮތް ކަމަށް ނުދެކޭ ކަމަށެވެ.\nމައްސަލާގައި ތަހުގީގަށް ލިބުނު ކުރިއެރުންތައް ކަމަށް ބުނެ ފުލުހުން ހާމަކުރި މައުލޫމާތަކާ ގުޅިގެން އެތައް ބަޔަކު ފުލުހުންނަށް ފާޑުކިޔަމުންދާއިރު، މި މައްސަލަ މާބޮޑަށް ވެސް ލަސްވެފައިވާ ކަމަށް މީހުން ދެކެ އެވެ. މައްސަލަ ބަލަން ފެށުނީ އަދި ކިރިޔާ ކަމަށް ވެސް ހީވާ ދަރަޖައަށް ކަންތައްތައް މިވަނީ ގޮސްފަ އެވެ. ސުވާލަކީ މީގެކުރިން މި މައްސަލައަށް ބަޔަކު ނުފޫޒު ފޯރުވީ ހެއްޔެވެ؟


SunOnline: Iqbaalu dhuvahuge munaasabaagai: Ahhlaamaa Iqbaaluge thin lhemakaa medhu\nއިޤްބާލުދުވަހުގެ މުނާސަބާގައި: ޢައްލާމާ އިޤްބާލުގެ ތިންޅެމަކާ މެދު\n7 މަސް 1 ހަފްތާ ކުރިން - 09 ނޮވެމްބަރ 2017 2\n"ރުކެއްގަހެއް ނެތް ހާމަ މައިދާނެކެވެ. ހުދުކޮތަރެއް ޖައްވުގައި ބުރުޖަހަމުންދެއެވެ. ބައެއްފަހަރު ވަރަށް ތިރިޔަށްވެސް އާދެއެވެ. ހީވަނީ ދެންމެ ދެންމެ ބިމަށް ތިރިކޮށްފާނެހެންނެވެ. އަނެއްބައިފަހަރު ހަވާގެ ތެރެއަށް މައްޗަށްއަރައިގެންދެއެވެ. ހީވަނީ ތަރިޔަކަށްވެގެން އުޑުގައި ހަރުލައިފާނެހެންނެވެ. އެތައްބަޔަކު ދެ އަތްމައްޗަށް ދަމައިލައިގެން އެކޮތަރު ހިފޭތޯ މަސައްކަތްކުރަމުން ގެންދިޔައެވެ. ހީވަނީ އެންމެންވެސް އެކޮތަރާހެދި މޮޔަވެފައި ތިބި ހެންނެވެ. ނަމަވެސް އެކޮތަރު އެއްވެސް މީހެއްގެ އަތަކު ނުޖެހެއެވެ. އެގޮތުގައި ވަގުތުތަކެއް ވޭތުވެގެން ހިނގައްޖެއެވެ. ކުއްލިޔަކަށް ފެނުނީ އެއްކަލަ ކޮތަރު ހޯރައަޅައިފައި ތިރިއަށް އައިތަނެވެ. ހީވީ އުޑުން ފެށިގެން ބިމާ ހަމައަށް ދަމައިލެވުނު ވިއްސާރަ ދުންޏެއްހެންނެވެ. އައި ގޮތަށް އައިސް އަހަރެންގެ އުނގަށް ތިރިކޮށްލައިފިއެވެ."\nއާދެ، މިއީ ޝައިޚް ނޫރުމުޙައްމަދަށް ފެނިވަޑައިގެންނެވި ހުވަފެންފުޅެކެވެ. އޭރު އޭނާގެ އަނބިކަނބަލުންނަށް އިންނެވީ އާލާސްވެއެވެ. ދުވަސްފުރެން ކައިރިވެފައެވެ. ހުވަފެންފުޅުން ހޭފުޅުލެއްވުނު އިރު އޭނާގެ ހިތްޕުޅުވަނީ އަރަހުށި މާތްﷲ އޭނާއަށް ފިރިހެން ބޭފުޅަކު ދެއްވާނެކަމުގެ ޔަޤީންކަމުން ފުރިފައެވެ. އެދަރިކަލުން އިސްލާމްދީނުގެ ޚިދުމަތުގައި މަސައްކަތްކުރައްވައި ހެޔޮނަމެއް ހޯއްދަވާނެކަމުގެ ކަށަވަރުކަން ލިބިވަޑައިގެންފައެވެ. ކަންހިނގައިފައި ވަނީ ޝައިޚް ނޫރުމުޙައްމަދު އުންމީދުކުރެއްވި ގޮތަށެވެ.\nރެޔަކީ3ޛިލްޤައިދާ 1294 (9 ނޮވެމްބަރ 1877) ވީ ހުކުރުވިލޭރެއެވެ. އޭރޭގެ ފަތިސްވަގުތެވެ. ފަތިސްނަމާދުގެ ބަންގި ގޮވަމުން ދިޔަ ވަގުތަކީ ނޫރުމުޙައްމަދަށް ޣައިބުން ލިބިވަޑައިގެންނެވި ބަޝާރަތު މުޖައްސިމުވެގެން ދުނިޔެއަށް ފާޅުވި ވަގުތެވެ. ނޫރުމުޙައްމަދުގެ ތުއްޕުޅު ދަރިކަލުންގެ ކީރިތި ކުރެއްވުމުގެ އަޑު އެކުވެގެން ދިޔައީ ޖައްވުގައި ގުގުމަމުން ދިޔަ ބަންގީގެ އަޑާއެވެ. ޝައިޚް ނޫރުމުޙައްމަދުގެ އަނބިކަނބަލުން ރައްކާވިކަމުގެ އުފާވެރި ޚަބަރު ބޭކެނބީން އޭނާއަށް ދެންނެވުމާއެކު އޭނާއަށް ކަށަވަރުކުރެއްވުނީ އެދަރިކަލުންނަކީ ޖައްވުގައި އުދުހެމުން ދަނިކޮށް ފެނިވަޑައިގެންނެވި ރީތި ހުދު ކޮތަރުކަމެވެ. އެހެންކަމުން މާތްﷲ އަށް ޙަމްދުވިދާޅުވިއެވެ. މުޙައްމަދު އިޤްބާލުގެ ނަމުން އޭނާގެ ދަރިކަލުންނަށް ނަންދެއްވިއެވެ.\nޝައިޚް ނޫރު މުޙައްމަދަކީ ކަޝްމީރުގެ ބުރަހަމުން ނަސްލެއްގެ ބޭކަލެކެވެ. އޭނާގެ ކާބަފައިކަލުންގެ ތެރެއިން އެއްބޭކަލަކު އިސްލާމްވެވަޑައިގެންނެވީ ޣާޒީ އައުރަންގު ޒޭބު ޢާލަމްގީރު ގެ ރަސްކަމުގައެވެ. ޝައިޚް ނޫރު މުޙައްމަދުގެ ކާބަފައިންވަނީ ކަޝްމީރު ދޫކޮށްލައްވައި ސިޔާލްކޯޓުގައި ވަޒަންވެރިވެވަޑައިގެންފައެވެ. ޢައްލާމާ ޑޮކްޓަރ މުޙައްމަދު އިޤްބާލު ދުނިޔޭގެ އަލިކަން ދެކެވަޑައިގެންނެވީ ސިޔާލްކޯޓުގައެވެ.\nޢައްލާމާ ޑޮކްޓަރ މުޙައްމަދު އިޤްބާލުގެ ޙަޔާތްޕުޅާއި އޭނާގެ ފިކުރިއްޔަތުގެ ބައެއް ދާއިރާތަކަށް ނަމަވެސް ތަންކޮޅެއް ތަނަވަސްކޮށް ބަލައިލުމަކީ އަޅުގަނޑުގެ އަޒުމެކެވެ. އެކަމަށް ތައުފީޤު ދެއްވުން އެދޭ ކަމެކެވެ. އެހެންކަމުން ދަންބެރަށްވުރެ ތަގުޑި ދިގުނުކޮށް މައިގަނޑުނަމާ ކައިރިޔަށް ޖެހިލާނަމެވެ.\nޢައްލާމާ އިޤްބާލަކީ ސަބްކޮންޓިނެންޓްގެ ޝަޚްޞިއްޔަތުތަކުގެ ތެރެއިން އެބޭކަލެއްގެ ނަޒަރިއްޔާތާއި ފިކުރުގެ އަސަރު އެންމެ ފުޅާދާއިރާއެއްގައި އިންސާނިއްޔަތަށް ފޯރުއްވެވި ޝަޚްޞިއްޔަތެވެ. ހުރިހާ ފިކުރީ މަދަރުސާތަކަކަށް ތަބާވާ ޢިލްމުވެރިންނަށާއި މުފައްކިރުންނަށާއި މުޙައްޤިޤުންނަށް ޑޮކްޓަރ އިޤްބާލުވަނީ އަސަރު ފޯރުއްވަވައިފައެވެ. ދީނެއް، މިއްލަތެއް، މަޒްހަބެއްގެ ތަފާތެއް ނެތިއެވެ. ޑޮކްޓަރ އިޤްބާލުގެ ޅެންތަކާއި ލިޔުއްވުންތައްވަނީ ދުނިޔޭގެ ވަރަށް ގިނަ ބަސްބަހަށް ތަރްޖަމާކުރެވިފައެވެ.\nޑޮކްޓަރ އިޤްބާލުގެ ބައެއް ނަޒަރިއްޔާތަކާ އެއްބަސްވެވަޑައި ނުގަންނަވާ ޢިލްމުވެރީންނަށްވެސް އެބޭފުޅުންގެ ޚިޔާލުފުޅުގެ ތަފާތާއެކުވެސް ޑޮކްޓަރ އިޤްބާލުގެ ޅެންތަކާއި މަޒުމޫނުތައް ދިރާސާނުކުރައްވައެއް ފަރަކުނުޖެހެއެވެ. އިޤްބާލުގެ ޅެންތަކާއި ލިޔުއްވުންތަކުގެ އަހަންމިއްޔަތު ޒަމާނާއެކު ކުޑަވަމުންނެއްވެސް ނުދެއެވެ. އެފިކުރީ އުފެއްދެވުންތަކަށް ސަތޭކަ އަހަރަށްވުރެ ދިގުމުއްދަތެއް ފާއިތުވެގެންގޮސްފައިވިޔަސް މިހާރުވެސް އެތަކެތި ހުރީ ދެނަކަންމަތީގައެވެ. އާކޮށެވެ. ތާޒާކޮށެވެ. އާރޯކޮށެވެ. އެ އުފެއްދެވުންތަކުގެ ބޭނުންތެރިކަން މިހާރުވެސް މުޙައްޤިޤުން ފުރިހަމައަށް އިޙްސާސްކުރައްވައެވެ. ޒަމާނީ ފިކުރާއެއްގޮތަށް ތަފާތު މައިގަނޑުނަންތައް ދެއްވައިގެން އެ އުފެއްދެވުންތަކާމެދު ގެންދަވަނީ ބަހުޘުކުރައްވަމުންނެވެ.\nމިގޮތުން ޢިލްމުވެރީން އެންމެފަހުން އެބޭކަލުންގެ ބަޙުޘުތަކުގެ މައިގަނޑު ނަމެއްކަމުގައި ހައްދަވައިފައިވަނީ ޑޮކްޓަރ އިޤްބާލުގެ މިދަންނަވާ ތިންޅެމެވެ.\nމިއަދު އަޅުގަނޑު ގަލަން ނަގައިގެން މިއުޅެނީ މިދެންނެވި ފަސްމަންޒަރުގައި މިތިން ޅެމުގެ ތައާރުފެއް\nހުށަހަޅައިލެވޭތޯއެވެ. އެތިން ޅެން މާނަކޮށް ޝަރަޙަކުރުމުގެ މަސައްކަތެއް އަޅުގަނޑު މިފަހަރަކު ނުކުރާނަމެވެ.\nކުރީންވެސް ދެންނެވިފަދައިން "ޝަމްޢު އައުރެ ޝާއިރު" ހައްދަވައިފައިވަނީ ސަތޭކަ ވަރަކަށް އަހަރު ކުރީންނެވެ. އެޅެން ހެއްދެވިފަހުން މަޒީވެގޮސްފައިވާ ދިގުމުއްދަތުގެ ތާރީޚަށް ނަޒަރު ހިންގާއިރު ޔޫރަޕުންވަނީ އުޘްމާނީ ޚިލާފަތު ރޫޅައިލައިފައެވެ. ޢަރަބި ޣައްދާރުންގެ އެހީ އާއި ވާގިވެރިކަމާއެކުގައެވެ. އުޘްމާނީ ޚިލާފަތުގައި ހިމެނުނު ސަރަޙައްދުގައި ވަނީ ފަންސާހަށްވުރެ ކުދިކުދި ދައުލަތްތައް އުފައްދައިފައެވެ. ކުދިކުދިކޮށް، ފޮތިފޮތިކޮށް ބަހައިފައިވާތީ އެއިން އެއްވެސް ދައުލަތެއްގައި ކުޑަވެސް ހުވާހެއްނެތެވެ.\nއިނގިރޭސީންގެ ބާރުގައި ފަލަސްޠީނުގައި ވަނީ ހުޅަނގުގެ ރަޑަބަންގުޅި އިސްރާއީލު އުފައްދައިފައެވެ. މިއަދުވެސް އިސްލާމީ ދައުލަތްތައް ހުރީ ހުޅަނގާއި އެމެރިކާއިން ވަތްދީފައި ގަނެފައި ތިބި އެޖެންޓުންގެ ބާރުގެ ދަށުގައެވެ. އިސްލާމީ އުންމަތުގެ މޭގައިވަނީ ގޮށްމުށުބާރުގެ ނުހިކޭ ފާރެވެ. ޔޫރަޕުން އުފައްދައިފައިހުރި ކުދިކުދި ދައުލަތްތަކުގެ ތެރެއިން ދައުލަތެއްގައި އިސްލާމީ ހޭލުންތެރިކަމުގެ އަސަރެއްކިރިޔަކިރިޔާ ފާއްދައިލިއަސް ހީވަނީ ޤީޔާމަތްވާން އުޅޭހެންނެވެ. އެމެރިކާއާއި ހުޅަނގުގެ ސާހިބުންގެ ހަޅޭއްފަޅޭކުގެ އަޑުން ދުނިޔެ ގުގުމާން ފަށައެވެ. އިސްލާމީ ދައުލަތްތަކުގައި ހުޅަނގުގެ ތާއީދާއެކު ވެރިކަން ކުރަމުންގެންދާ ރަސްރަސްކަލުންނާއި އަސްކަރީ ގޮށްމުށުބާރުގެ ވެރީންގެ ޣީރަތެއްނެތުމުގެ ސަބަބުން މުޅި އުންމަތްވަނީ މުސީބަތްތަކުގައި ހައްޔަރުވެފައެވެ.\nޑޮކްޓަރ އިޤްބާލު "ޝަމްޢެއައުރެޝާއިރު" ގައި އަލިއަޅުއްވައިފައިވަނީ އިސްލާމީ އުންމަތުގެ ހާލަތުގެ މައްޗަށެވެ. އުންމަތުގެ އިރު މެދުންލަނބައިލި ސަބަބުތަކަށެވެ. އިޤްބާލު ކަރުނައަޅުއްވައިފައިވަނީ މުސްލިމުންގެ ނިކަމެތިކަމާ މެދުގައެވެ. ވޭތުވެދިޔަ ސަތޭކަވަރަކަށް އަހަރުގެ ތާރީޚަށް ބަލާއިރުވެސް މިއުންމަތުގެ ޙާލަތަށް މާބޮޑު އިސްލާޙީ ބަދަލުތަކެއްނާދެއެވެ. އެމެރިކާއިން ވަނީ އިރާޤުގައި ދިއްލުނު ޢިލްމާއި ސައިންސުގެ ހުޅުކޮޅު ނިއްވައިލައިފައެވެ. ޚާއްޞަކޮށް މަޝްހޫރު ނުވައެއް އެގާރައިގެ ޙާދިޘާއަށްފަހު އިސްލާމީ އުންމަތް މިދަނީ އިތުރަށް ސުންނާފަތިވަމުންނެވެ. ލީބިޔާއާއި ސޫރިޔާއާއި، އަފްޣާނިސްތާނު ވަނީ ފުނޑުފުނޑުކޮށްލައިފައެވެ. ޢަރަބީން އަމިއްލަޔަށް އެގެންދަނީ ޔަމަނު އަންދައި އަޅިޔަށް ހަދަމުންނެވެ. އެހެންކަމުން ސަތޭކައަހަރުވީ މުސްކުޅިޅެން އިސްލާމީ މުފައްކިރުންގެ ހަނދުމަފުޅުގައި ވަނީ ތާޒާވެފައެވެ. އިޤްބާލު އޭނާގެ ޝަމްޢެ އައުރެ ޝާއިރު ލިޔުއްވިއިރު ދެލީގެ ބަދަލުގައި ބޭނުންކުރައްވައިފައިވަނީ ހިތްޕުޅާއި މޭފުޅުގެ ލެއެވެ. އެހެންކަމުން އެޅެމުގެ ކޮންމެ ބައިތަކީވެސް އިލްހާމެއްފަދައެވެ.


Fuluhaku Baheh Dhashuve Marun Salaamaiyvi Manzaru Fenna Video Ah Gina Baehge Samaalukan - Vaguthu\nޗުއްޓީ ހޭދަކުރަމުން ދިޔަ މީހަކު ގެނބިގެން މަރުވެއްޖެ -3ގަޑިއިރު ކުރިން\nފުލުހަކު ބަހެއް ދަށުވެ މަރުން ސަލާމަތްވި މަންޒަރު ފެންނަ ވީޑިއޯއަށް ގިނަ ބައެއްގެ ސަމާލުކަން\n3 މަސް ކުރިން ( ސެޕްޓެމްބަރު 6, 2019 )\nއަވައްޓެރި ސްރީލަންކާގައި، ޑިއުޓީގައި ހުރި ފުލުހަކު ބަހެއްގެ ދަށުވެ މަރުން ސަލާމަވްތާ މަންޒަރު ފެންނަ ވީޑިއޯއަކަށް ގިނަ ބައެއްގެ ސަމާލުކަން ހުއްޓިއްޖެއެވެ.\nމީސްމީޑިއާގެ އެކި މަންސަތަކުގައި މިހާރު ދައުރުވަމުންދާ މި ވީޑިއޯއިން ފެންނަނީ، ލަންކާގެ އަވަށެއްގެ ހަތަރު އަނގޮޅިއެއްގައި ޓްރެފިކް ބަލަހައްޓަމުންދިޔަ ފުލުހަކު ބަހެއްގެ ދަށުވާ މަންޒަރެވެ.\nކާރުބާރު ބޮޑު އެ ސަރަޙައްދުގައި ޑިއުޓީ އަދާކުރަމުން ދަނިކޮށް، ކައިރިން ދިޔަ ބަހެއްގެ ކުރީކޮޅުން އެ ފުލުސްމީހާގެ ގައިގައި ޖެހި އޭނާ ބިންޗައްޗަށް ވެއްޓި ބަހުގެ ކަނައަތްފަރާތު ފުރޮޅު ދަށަށް އޭނާ ވަންނަން ދިޔަ މަންޒަރު ވެސް މި ވީޑިއޯއިން ފެނެއެވެ.\nނަމަވެސް މި ހާދިސާ ހިނގުމާއެކު ބަސް ދުއްވަން އިން މީހާ ބްރޭކް ޖައްސައި، ބަސް މަޑުކުރާ މަންޒަރު ވީޑިއޯއިން ފެނިގެންދެއެވެ. އެއާއެކު ވެއްޓި ބަހުގެ ދަށުގައިވި ފުލުސް މީހާވެސް ތެދުވާ މަންޒަރު ވީޑިއޯގެ ނިމޭ ހިސާބުން ފެނިގެން ދެއެވެ.\n#srilanka police officer met an accident on the road. pic.twitter.com/Rfo0u2NbnE\n— Vajira Sumedha (@vajirasumeda) September 6, 2019\nމި ހާދިސާގައި އެ ފުލުސްމީހާއަށް ލިބުނު ގެއްލުމެއް އެނގިފައެއް ނުވެއެވެ. އަދި ހާދިސާގެ މަޢުލޫމާތެއް ފުލުހުން އަދި ހާމަކޮށްފައެއްވެސް ނުވެއެވެ.\nލަންކާއަކީ ކޮންމެ ދުވަހެއްގައި ކަހަލަ ގޮތަކަށް ނުރައްކާތެރި އެތައް އެކްސިޑެންޓެއް ހިނގަމުންދާ ޤައުމެކެވެ. އެޤައުމުގެ އެކި ކަންކޮޅުތަކުގައި ހިނގާ މިފަދަ ބޮޑެތި އެކްސިޑެންޓުތަކުގައި ކޮންމެ އަހަރަކު އެތައް ހާސް ބަޔަކު މަރުވެއެވެ.\nލަންކާގެ ބޮޑުވަޒީރުކަމާއި، ކުރީގެ ރައީސް ރާޖަޕަކްސަ ހަވާލުވެވަޑައިގެންފި\nރަނިލް މަޤާމުން އިސްތިއުފާ ދެއްވަނީ\nލަންކާގައި ސުލްހަ މަސަލަސްކަން ގާއިމްވެފައި އޮތުމަކީ ދިވެހިންނަށް ފައިދާ ކުރާނެ ކަމެއް - ޝާހިދު\nދިވެހި އަންހެނަކު ސްނެޕްޗެޓުގައި ބަރަހަނާ ވަނީ


Muhinmu message akaa eku Leoville ge "zaham"\nމުހިންމު މެސެޖަކާއެކު ލިއޮވިލްގެ "ޒަހަމް"\nލިއޮވިލްގެ ވީޑިއޯ ލަވަ "ޒަހަމް"ގެ ޕޯސްޓަރެއް. --\nރުކުމާ އާއިލާއިން އުފަންވެގެން އައިސް ހުރި ޒުވާން ލަވަކިޔުންތެރިޔާ މުހައްމަދު ސާދިން (ޑިންބެ) އިސްވެ އުފައްދާފައި އޮތް ލިއޮވިލް ބޭންޑްގެ ލަވަތަކަކީ މިއަދު އެންމެ ކަމުދާ އެންމެ ހިނގާ އެއް ލަވަތަކެވެ. މިހާތަނަށް 10 ލަވަ އެ ބޭންޑުން ހެދިއިރުވެސް ލަވަތައް މަގުބޫލެވެ. ހާއްސަކޮށް ޒުވާނުންގެ މެދުގައި ލިއޮވިލް އަކީ މަގުބޫލު ނަމެކެވެ.\nއެ ބޭންޑުގެ ފުރަތަމަ ވީޑިއޯ ލަވަ މިހާރު ރިލީޒްކޮށްފައިވާއިރު އެލަވަ ވަނީ ގިނަ ބަޔަކަށް ކަމުގޮސްފަ އެވެ. "ޒަހަމް" ނަމުގައި ހަދާފައިވާ އެލަވަ އަކީ ފުރައްސާރަ ކުރުމާއި ދެކޮޅަށް ހަދާފައިވާ އަސަރުގަދަ ވީޑިއޯ ލަވައެކެވެ. ކުޑައިރުން ފެށިގެން ފުރައްސާރަކުރުމާއި ކުރިމަތިވެފައިވާ ކުއްޖަކުގެ ނަޒަރުން ހަދާފައިވާ ލަވަ އެކެވެ. ލަވައިން ފެނިގެންދަނީ ފުރައްސާރަކޮސް ހަނގާކުރުމުގެ ސަބަބުން މާޔޫސްވެ ދުނިޔެމަތިން ފޫހިވެ އެކަނިވެރިކަން އިހުސާސް ކުރެވެމުންދާ އަންހެން ކުއްޖެކެވެ. މުހިންމު މެސެޖެއް ފޯރުކޮށްދޭ ލަވަ އެކެވެ. އެލަވައިން ފެނިގެންދާ އަންހެން ކުއްޖަކީ ނިކްލަތު އަލީ އެވެ.\nއެލަވަ ލިޔެފައިވަނީވެސް އަދި އެލަވަ ކިޔާފައިވަނީ ސާދިން އެވެ. ލަވައިގެ ކޮޔާ ކިޔާފައިވަނީ ދައު އަދި ނާއްޕެ އެވެ. އަމިއްލަ ރާގުގެ އެލަވައިގެ ރާގުވެސް ހަދާފައިވަނީ ސާދިން އެވެ. "ޒަހަމް"ގެ ވީޑިއޯ ހަދާފައިވަނީ ކުއަންޓަމް ސްކޮޔާ އިންނެވެ.\nލިއޮވިލް އިން މީގެކުރިން ގެނެސްދީފައިވާ ރީތި ލަވަތަކުގެ ތެރޭގައި، ބިނދެލަން އާއި ޒަވިކަން އަދި ނޭވާ ފާހަގަކޮށްލެވެ އެވެ. މީގެ އިތުރުން ލާލު އާއި ހަންހޫނު ފަދަ ލަވަތަކަކީ ވެސް އޭގެ ހިތްގައިމު މިއުޒިކަށާއި ޅެންވެރިކަމަށް ފާހަގަކޮށްލެވޭ ލަވަތަކެވެ.\nސާދިން އާއި ލިއޮވިލް އިން ޒުވާން ލަވަކިޔުންތެރިޔާ ބަތޫލްއާ އެކު ރިކޯޑްކޮށްފައިވާ ލަވަ "ސޫރަތިޔޭ" އަކީ ވެސް އެހުންތެރިންގެ މެދުގައި ނިކަން ބޮޑު މަގްބޫލުކަމެއް ހޯދާފައިވާ ލަވައެކެވެ.\nލިއޮވިލް އިން މީގެކުރިން ވަނީ ކަވާ ލަވަވެސް ނެރެފަ އެވެ. އެ ބޭންޑު ވުޖޫދަށް އައިސްފައިވަނީ މީގެ ދެ އަހަރު ކުރިންނެެވެ. ލިއޮވިލްގެ ރީތި އާ ލަވަތަކެއް ނިކަން އަވަހަށް އިވިގެންދާނެ އެވެ.\nކޯޑިނޭޓަރު ރީހާން ލަވައިގެ ތެރެއަށް\nރަޒްމަޓާޒް: ތަފާތީ ނަން އެކަންޏެއް ނޫން!\nމިހާ ހާއްސަ ހަދިޔާއެއް އަދި ނުދޭ! ނަންވެސް ޕީސީ އަށް


ކޮވިޑް ހާލަތު: ޕޮޒިޓިވް ކޭސްތަކުގެ އަދަދު މިއަދު 25، އެކަމަކު މިއަދު ޕޮޒިޓިވްވާ ރޭޓް %12ގައި – Mikal News\nކޮވިޑް ހާލަތު: ޕޮޒިޓިވް ކޭސްތަކުގެ އަދަދު މިއަދު 25، އެކަމަކު މިއަދު ޕޮޒިޓިވްވާ ރޭޓް %12ގައި\nފުވައްމުލައް ސިޓީ އަވަށްތަކުގައި ކޮވިޑް އެކްޓިވް ކޭސްތައް ހުރި ގޮ\nފުވައްމުލައް ސިޓީއިން އިއްޔެ ކޮވިޑް-19 އަށް ޕޮޒިޓިވް ވީ 25 މީހުންނެވެ. އެއިގެ ކުރީ ދުވަހު 26 މީހުން ޕޮޒިޓިވްވިިއރު ޕޮޒިޓިވް ވާ ރޭޓް %17 އިން އިޔެ މިވަނީ %12 އަށް ދަށަށް ގޮސްފައެވެ. އިއްޔެގެ ހަވީރު 5:00 އިން މިއަދު ހަވީރު 5:00 އަށް 206 ސާމްޕަލްގެ ނަތީޖާ ލިބުނުއިރު 25 މީހުން ޕޮޒިޓިވްވެފައި ވަނީ ބަލީގެ ޕޮޒިޓިވް މީހުންނާއި ކޮންޓެކްޓުވި މީހުންގެ ތެރެއިން 22 މީހާކާއި، ރެންޑަމް ސާމްޕަލިންގެ2މީހަކާއި ފުލޫ ކްލިނިކަށް ދައްކައިގެން ސާމްޕަލް ނެގި 1 މީހެކެވެ.\nމި ނަތީޖާއަށް ބަލާއިރު ރޭންޑަމް ސާމްޕަލްގެ ގިނަ ސާމްޕަލްތަކެއްގެ ނަތީޖާ ލިބި އެއިން އެންމެ2މީހަކު ޕޮޒިޓިވްވެފައި ވުމަކީ ވެސް ރަށުގެ މާހައުލުތެރޭގައި ބަލި އެހާބޮޑަށް ފެތުރިފައި ނެތް ކަމަށް ބެލުމަށް ލިބޭ ބާރެކެވެ. އިއްޔެ ނަތީޖާ ލިބުނު 101 ރޭންޑަމް ސާމްޕަގެ ތެރެއިން ޕޮޒިޓިވް ވެފައިވަނީ2ސާމްޕަލެކެވެ. ނަމަަވެސް ރޭންޑަމް ސާމްޕަލިންގެ ތެރެއިން ޕޮޒިޓިވްވާ ކޮންމެ މީހަކާއި ގުޅިގެން އިތުރު އެތައް ބަޔަކަށް ބަލި ފެތުރިފައި ވުމުގެ ފުރުސަތު ބޮޑަށް އޮތުމުގެ ކަންބޮޑުވުން ބޮޑުވެއެވެ.\nއިއްޔެގެ 22/25 ސާމަޕަލްއަކީ ކޮންޓެކްޓްންގެ ތެރެއިން ޕޮޒިޓިވް ވެފައިވާ ސާމްޕަލަށް ވުމުން އަންގައިދެނީ އެމީހުންގެ ފަރާތުން އެހެން ފަރާތްތަކަށް ބަލި ފެތުރުން ވާނީ ކޮންޓްރޯލް ކުރެވިފައި ކަމަށެވެ. ނަމަވެސް އެއީ ކަރަންޓީނު ކުރެވޭ ފަރާތްތަކުން އުސޫލުތަކާއި އެއްގޮތަށް ބަންދުވެގެން ތިބޭނަމަ އެކަންޏެވެ. ރޭގެ ޕްރެސް ބްރީފިންގައި ފާހަގަ ކުރެވުނު ފަދައިން އަދި މިކަލް ނޫހާއި ވާހަަކަ ދެއްކި ފުވައްމުލައް ސިޓީގެ އެކި ހިސާބުތަކުގައި ތިބޭ މީހުންގެ ފަރާތުން ލިބުނު މައުލޫމާތުތަކަށް ބަލާއިރުވެސް ބައެއް ފަރާތްތަކުން ކާފިއުގެ އުސޫލަށް ތަބާނުވެ ރަށުތެރޭގައި އުޅޭކަން ފާހަގަ ވެފައިވެއެވެ.\nގިނަބަޔަކު އުސޫލުތަކާއި އެއްގޮތަށް އަމަލުކުރަމުން ދިޔަނަމަވެސް ކަރަންޓީނު އުސޫލާއި ޚިލާފަށް ބޭރުތެރޭގައި މީހުން އުޅޭ ކަމުގެ ހެއްކަކީ ފުވައްމުލަކު ހޮސްޕިޓަލުން ރޭގެ ޕްރެސް ބްރީފިންގައި ފާހަގަކުރެއްވި، މަގުމަތީގެ އެކްސިޑެންޓެއްގައި އެހޮސްޕިޓަލަށް ފަރުވާއަށް ގެންދެވުނު ދެ މީހުންނަކީ ކަރަންޓީނު ކުރެވިފައިވާ މީހުންނަށް ވުމުންނެވެ.\nފާއިތުވީ ތިންދުވަހުގެ އެވުރެޖަށް ބަލާއިރުވެސް ކޮވިޑަށް ޕޮޒިޓިވުވާ މީހުންގެ ނިސްބަތް އުޅެނީ %15، %17 އަދި އިއްޔެ %12 ގައެވެ. މިއީ ކޮވިޑަށް ޕޮޒިޓިވުވާ މީހުންގެ ނިސްބަތް ދަށަށް ދަނީކަމަށް ބެލެވިދާނެއެވެ.\nއިއްޔެ ޕޮޒިޓިވުވެފައި ވަނީ 13 ދިވެއްސަކާއި 12 ބިދޭސީއެކެވެ. އިއްޔެގެ ނަތީޖާއިން ވެސް ހާމަކޮށްދެނީ ބަލިފެތުރިގެން ދާނީ ބޮޑަށް ބިދޭސީ އާބާދީގެ ތެރެގައި ކަމެވެ. ބައްޔަށް ޕޮޒިޓިވުވަނީ ވެސް ބިދޭސީން މަސައްކަތްތެރިން ކަމަށް ވެއެވެ. މިކަމުގެ ކަންބޮޑުވުން އިތުރުވަމުންދާކަން ފުވައްމުލައް ސިޓީ ކައުންސިލާއި ފުވައްމުލަކު ހޮސްޕިޓަލުން ވެސް އަންނަނީ ފާހަގަކުރައްވައެވެ. މިހާރު ފައްމުލައް ސިޓީގައި ތިބި ކޮވިޑް ބަލިމީހުންގެ ނިސްބަތަށް ބަލާއިރު ދިވެހި 121 އާއި ބިދޭސީ 83 މީހުން ހިމެނެއެވެ. މީއި ބިދޭސީންގެ ނިސްބަތް %40.6 އެވެ.\nމިކަމާއި ގުޅިގެން ސިޓީ ކައުންސިލުން ވަނީ އިތުރު ފިޔަވަޅުތަކެއް ވެސް އަޅާފައެވެ.\nމިއަދު ބަލިން ރަނގަޅުވެގެން ދޫކޮށްލި 20 މީހުނާއެކު ފުވައްމުލައް ސިޓީގައި ކޮވިޑް-19 އެކްޓިވް މީހުންގެ އަދަދު ހުރި 204 ގައެވެ. އަދި ބަލިން ރަނގަޅުވި ޖުމުލައަކީ 386 އެވެ. އަދި މިހާތަނަށް ބަލި ޖެހުނު އަދަދު މިވަނީ 589 އަށް އަރާފައެވެ. މިބަލީގެ އެއްވެސް މީހަކަށް ފުވައްމުލަކު ހޮސްޕިޓަލުގައި އެނދުމަތިކޮށްގެން ފަރުވާދެމުން ނުދާކަމަށް ހޮސްޕިޓަލުން ހާމަކުރެއެވެ.\nމިރޭގެ ނޫސް ކޮންފަރެންސްގައި ބައިވެރިވީ ފުވައްމުލައް ސިޓީ ކައުންސިލް މެމްބަރު އަބްދުﷲ ނާސިރު އާއި ޑިރެކްޓާ އަލީ މަސީހުގެ އިތުރުން ފުވައްމުލަކު ހޮސްޕިޓަލުން ޚަދީޖާ އބްދުލް މަޖީދުއެވެ.\nމިއަދު ބައްޔަށް ޕޮޒިޓިވްވި 25 މީހުންގެ ތެރޭގައި ހިމެނެނީ:\nއަވަށްތަކުގައި މިހާރު ބަލީގެ އެކްޓިވް މީހުން ތިބި އަދަދުތައް ވެސް މިރޭ ހާމަކޮށްފައި ވެއެވެ. އެންމެ ގިނަ މީހުން ތިބީ މާދަޑު އަވަށުގައެވެ. މާދަޑުގައި 35 މީހުން ތިބިއިރު ހޯދަޑު 35 އަދި ދިގުވާނޑުގައި 35 މީހުން އެބަތިއްބެވެ.\nއަލަށް ނެގި ސާމްޕަލް 186 (ކޮންޓެކްޓް ޓްރެސިން 58، ހޯމް ކަރަންޓީން 2، ފޫލް ކުލިނިކް، 8، އެކްޓިވް ސާވޭލަންސް 3، ރޭންޑަމް ސާމްޕަލް 115) ހަވީރު 5:00 ގެ ފަހުން ނެގި ސާމްޕަލް ތަކާއެކު 50 ރޭންޑަމް ސާމްޕަލް މިއަދު ނެގިފައިވެއެވެ.\nނަތީޖާ ނުލިބޭ 169\nނަތީޖާ ލިބުނު 206، (ކޮންޓެކްޓް ޓްރެސިން 144، ހޯމް ކަރަންޓީން 19، ފޫލް ކުލިނިކް، 11، އެކްޓިވް ސާވޭލަންސް 1، ރޭންޑަމް ސާމްޕަލް 101)\nމިހާތަނަށް 13،088 ސާމްޕަލް ނެގިފައިވާ ކަމަށް ހޮސްޕިޓަލުން ވިދާޅުވިއެވެ. މިހާތަނަށް މޮނިޓަރިން އަށް 500 ގެއެއް ލެވިފައި ވެއެވެ. މީގެ ތެރޭގައި ހައިރިސްކް 220 މީހަކާއި ރޯގާގެ އާލާމާތް ހުރި 465 މީހުން ހިމެނެއެވެ. މިހާތަނަށް ކޮންޓެކްޓް ޓްރޭސިންގެ ތެރެއިން ކަރަންޓީނު ކުރުމަށް ފަހު އިއްޔެ 107 ދޫކޮށްލެވިފައި ވެއެވެ.\nއިއްޔެ، އެއްވެސް މީހަކު ވެކްސިން ޖަހާފައެއް ނުވެއެވެ. ވުމާއެކު ޖުމަލަ ތައް ހުރީ ފާއިތުވި ބުރާސްފަތި ދުވަހުގައި ވެސް ހުރި އަދަދުތަކެވެ. އެއީ:\nފުރަތަމަ ޑޯޒް 5821\nދެވަނަ ޑޯޒް 3137\nމާސްކް ނާޅާއިގެން — މީހުން\nމަނާގަޑީގައި ދުއްވައިގެން — މީހުން\nކާފިއުގަޑީގައި ބޭރުގައި އުޅެގެން — މީހުން\nހުއްދަ ނެތި ބޭރުގައި އުޅެގެން — މީހަކު\nއަދިވެސް ބަލީގެ ކޮންޓެކްޓުންާއި ޕޮޒިޓިވް ބިދޭސީ މަސައްކަތު މީހުން ލައްވައި މައްސަކަތް ކުރަމުން އަންނަކަމުގެ ޝަކުވާ ސިޓީ ކައުންސިލަށް ލިބޭ ކަމަށާއި، އަދި ބިދޭސީން ރަށުތެރޭގައި އުޅޭކަމުގެ ރިޕޯޓްތައް ލިބެމުން އަންނަކަން ސިޓީ ކައުންސިލުން ތަކުރާރު ކުރިއެވެ. އެފަދަ ކަންކަން ކުރާ ފަރާތްތަށް ފުލުހުނަށް ނުވަތަ ސިޓީ ކައުންސިލަށް އެންގުމަށް އެދިފައި ވެއެވެ.


Ahannah fenunu ehchakee hama ekani alifaan: Vettunu boatun salaamaivi meeheh | Mihaaru\nކަރާޗީ އަށް ޕީއައިއޭގެ ބޯޓު ވެއްޓުނު ތަނުން މީހުން ހޯދުމުގެ މަސައްކަތް ސަލާމަތީ ފަރާތްތަކުން ކުރަނީ. --ފޮޓޯ:އޭއެފްޕީ\nއަހަންނަށް ފެނުނު އެއްޗަކީ ހަމައެކަނި އަލިފާން: ވެއްޓުނު ބޯޓުން ސަލާމަތްވި މީހެއް\n23 މެއި 2020 - 17:417comments\nކަރާޗީ (މެއި 23) - ކަރާޗީ އަށް ޖައްސަނިކޮށް އިއްޔެ ވެއްޓުނު ޕާކިސްތާނުގެ ގައުމީ އެއާލައިނުގެ ބޯޓުން ސަލާމަތްވި ދެ މީހުންގެ ތެރޭން އެކަކު ބުނި ގޮތުގައި އޭނާ އަށް ފެނުނު ހަމައެކަނި އެއްޗަކީ އަލިފާނެވެ.\nޕާކިސްތާން އިންޓަނޭޝަނަލް އެއާލައިންސް (ޕީއައިއޭ) ގެ އެއާބަސް އޭ320 ގެ ބޯޓު ވެއްޓިފައި ވަނީ ކަރާޗީގެ އެއާޕޯޓާ ކައިރީގައިވާ ގެތަކެއްގެ މައްޗަށެވެ. އެ ހާދިސާގައި ވަނީ 97 މީހުން މަރުވެފަ އެވެ. ބިންމަތިން މަރުވީ ކިތައް މީހުން ކަމެއް ނޭނގެ އެވެ. ނަވާރަ މީހެއްގެ ހަށިގަނޑު މިހާރު ވަނީ ދެނެގަނެވިފަ އެވެ. ބޯޓު ޖައްސަން ދިޔަ އިރު ޕައިލެޓް ވަނީ ޓެކްނިކަލް މައްސަލައެއް ރިޕޯޓްކޮށްފަ އެވެ. އޭގެ ފަހުން ޕައިލެޓް ވަނީ އިމަޖެންސީގައި މޭޑޭ ކޯލް އިއުލާންކޮށްފަ އެވެ.\nބޯޓުން ސަލާމަތްވި މީހުންގެ ތެރޭން އެކަކީ 24 އަހަރުގެ މުހައްމަދު ޒުބޭރު ކިޔާ މީހެކެވެ. އަނެއް މީހަކީ ބޭންކް އޮފް ޕަންޖާބުގެ ރައީސް ޒަފަރު މައްސޫދެވެ. އެ ދެ މީހުން ވެސް ތިބީ ބޯޓުގެ ކުރީކޮޅުގަ އެވެ.\nޒުބޭރު ސަލާމަތްވީ ކިހިނެއް؟\nފްލައިޓް ޕީކޭ8303 އިން 91 ފަސިންޖަރުންނާއި އަށް ކްރޫ އިން ދަތުރުކުރި އެވެ. އޭގެ ތެރޭގައި އާދިއްތަ ދުވަހު ފާހަގަ ކުރާ އީދަށް އަމިއްލަ ސިޓީ އަށް ދިޔަ އެއް އާއިލާއެއްގެ އެތައް ބަޔަކު ވެސް ހިމެނެ އެވެ. ލާހޯރުން ފުރައިގެން ކަރާޗީ އަށް ދަތުރު ކުރި ބޯޓު ޖިނާހު އިންޓަނޭޝަނަލް އެއާޕޯޓުގައި ޖައްސަން މަސައްކަތް ކުރީ ޕާކިސްތާން ގަޑިން އިއްޔެ މެންދުރު ފަހު 2:30 ގަ އެވެ. ބޯޓު ވެއްޓުނީ ވެސް ޖައްސަން އުޅެނިކޮށެވެ. ބޯޓު ޖައްސަން ދިޔަ އިރު ބޯޓުގެ އިންޖީނުގައި އަލިފާން ރޯވެ ދުން އަރަމުން ދިޔަ މަންޒަރުގެ ވީޑިއޯތައް ވަނީ ދައުރުވެފަ އެވެ.\nކަރާޗީ އަށް ބޯޓު ވެއްޓުނު ތަނުން މީހުން ހޯދުމުގެ މަސައްކަތް ސަލާމަތީ ފަރާތްތަކުން ކުރަނީ. --ފޮޓޯ:އޭއެފްޕީ\nޒުބޭރު ބުނީ ބޯޓު ޖައްސަން އެއް ފަހަރު މަސައްކަތް ކުރި ކަމަށެވެ. އަދި ބޯޓު ވެއްޓުނީ އޭގެ 10-15 މިނިޓް ފަހުން ކަމަށް އޭނާ ބުންޏެވެ.\n"ބޯޓު ދަތުރުކޮށްފައި ދިޔައީ ވަރަށް އަމާންކޮށް. އެއްވެސް މީހަކު ހިއެއް ނުކުރޭ ބޯޓު ވެއްޓެނީ ކަމަށް ވެސް،" ހޮސްޕިޓަލުގައި އޮވެ ވީޑިއޯ މެދުވެރިކޮށް ޒުބޭރު ބުންޏެވެ.\nޒުބޭރަށް މާބޮޑެތި އަނިޔާތަކެއް ލިބި، ބޭރު ފުށުން ފެންނާކަށް ނެތެވެ. ބޯޓު ވެއްޓުމާ އެކު ހޭނެތުނު ކަމަށް އޭނާ ބުންޏެވެ. ހޭވެރިކަންވީ އިރު އެކި ދިމާލުން ރުއިމާއި ހަޅޭކުގެ އަޑު އިވުނު ކަމަށް ބުންޏެވެ.\n"އެއްވެސް މީހަކު ނުފެނޭ. އަހަންނަށް ފެނުނުހާ ވެސް އެއްޗަކީ އަލިފާން،" ޒުބޭރު ބުންޏެވެ. "ސީޓްބެލްޓް ނައްޓާލުމަށް ފަހު އަލިވާހެން ހީވާ ދިމާލަކަށް ދިޔައިން. އޭގެ ފަހުން އަހަރެން 10 ފޫޓް (3 މީޓަރު) މަތިން ތިރިއަށް ފުންމާލީ."\nބޯޓު ވެއްޓުނީ ކީއްވެ؟\nބޯޓު ވެއްޓެން ދިމާވި ސީދާ ސަބަބެއް އަދި ނޭނގެ އެވެ. އެކަކު ބޯޓު ވެއްޓުނީ ރަންވޭގެ ޕެރިމީޓަރާ ވަރަށް ކައިރިވެފައި ވަނިކޮށެވެ. މަންޒަރުތަކުން ފެންނަ ގޮތުގައި ވެއްޓިފައި ވަނީ ކަރާޗީގެ މޮޑެލް ކޮލޮނީގައި އާއްމުން ދިރިއުޅޭ ގެތަކެއްގެ މައްޗަށެވެ. ބިން މަތިން ވެސް އެތައް ބަޔަކު ޒަޚަމްވެ ކާރުތަކުގައި ވަނީ ރޯވެފަ އެވެ.\nމަންޒަރު ދުށް މީހެއް ކަމަށްވާ މުހައްމަދު އުޒައިރު ޚާން ބުނީ އޭނާ ބޭރަށް ނުކުތީ ވަރަށް ބާރު އަޑެއް އިވެގެން ކަމަށެވެ.\nކަރާޗީ އަށް ޕީއައިއޭގެ ބޯޓު ވެއްޓު ވެއްޓުނު ސަރަހައްދު. --ފޮޓޯ:އޭއެފްޕީ\n"އޭރު ހަތަރު ގެއެއް ވަނީ އެއްކޮށް ހަލާކުވެފައި. މުޅި ތަނުގައި އޮތީ އަލިފާން ރޯވެފައި. އެ އެންމެންނަކީ ވެސް އަހަރެންގެ އަވަށްޓެރިން. އެ ހާދިސާ ކިޔައިދޭން ވެސް ނޭނގޭ،" ޚާން ބުންޏެވެ.\nޕައިލެޓާއި އެއާ ޓްރެފިކް ކޮންޓްރޯލްއާ ދެމެދު ދެއްކި ވާހަކަތައް ކަމަށް ޕާކިސްތާނުގެ މީޑިއާތަކުގައި ރިޕޯޓްކޮށްފައިވާ ގޮތުގައި "އިންޖީނު ހުއްޓިއްޖެ" ކަމަށް ޕައިލެޓް ބުންޏެވެ. ބޯޓު ދަނީ "ބެލީ ލޭންޑިންއަކަށް" ތޯ އެއާ ޓްރެފިކް ކޮންޓްރޯލާ ސުވާލު ކުރި އެވެ. ޕައިލެޓުގެ ޖަވާބަކަށްވީ "މޭޑޭ، މޭޑޭ، މޭޑޭ" އެވެ.\nސިވިލް އޭވިއޭޝަން އޮފިޝަލަކު ބުނީ ބެލެވޭ ގޮތުގައި ޕައިލެޓަށް ބޯޓު ތިރިނުކުރެވުނީ ކަމަށެވެ. ބޯޓު ވެއްޓުނު ހާދިސާގެ ތަހުގީގަށް ބްލެކް ބޮސް ރެކޯޑަރުން ބޮޑު އެހީތެރިކަމެއް ލިބޭނެ އެވެ. ތަހުގީގު ކުރުމަށް މިހާރު ވަނީ ކޮމިޓީއެއް އުފައްދައިފަ އެވެ.\nޕީއައިއޭ އިން ބުނީ ފްލީޓަށް އެ ބޯޓު އިތުރުކޮށްފައި ވަނީ 2014 ވަނަ އަހަރު ކަމަށެވެ. އަދި އެންމެ ފަހުން އެއާވާދިނަސް ހަދާފައި ވަނީ މިދިޔަ ނޮވެމްބަރު މަހު ކަމަށް ބުންޏެވެ. ޕީއައިއޭގެ ޗީފް އެގެޒެޓިވް އަރުޝދު މަހްމޫދު މާލިކު ބުނީ އެއާބަސް އޭ320 ގެ ބޯޓުގެ ޓެކްނިކަލް އަދި އޮޕަރޭޝަނަލް ހުރިހާ ކަމެއް ފުރިހަމަ ވާނެ ކަމަށެވެ. އޭވިއޭޝަން މިނިސްޓަރު ގުލާމް ސަރްވަރު ޚާން ވިދާޅުވީ ވެއްޓުނު ބޯޓުގެ ކެޕްޓަން ސައްޖާދު ގުލް އަކީ އެއާލައިނުގެ ވަރަށް ސީނިއާ ޕައިލެޓެއް ކަމަށެވެ. އެއާބަސް އިން ބުނެފައި ވަނީ ވެއްޓުނު ބޯޓު ދަތުރުކޮށްފައި ވަނީ 47،100 ގަޑިއިރު ކަމަށެވެ.\nއިސްލާމްއާބާދުގެ އެއާޕޯޓުގައި ފެބްރުއަރީ 8، 2016 ގައި ޕީއައިއޭގެ ބޯޓެއް. --އޭއެފްޕީ ފައިލް ފޮޓޯ\nޕާކިސްތާނުގެ އެއާ ސޭފްޓީ ރެކޯޑް ކިހިނެއް؟\nޕާކިސްތާނުގެ އެއާ ސޭފްޓީ ރެކޯޑާ ދެމެދު ފަހަކަށް އައިސް ވަނީ ގިނަ ސުވާލުތަކެއް އުފެދިފަ އެވެ. ޕީއައިއޭ އަކީ 1970 ގެ އަހަރުތަކާ ހަމައަށް ވަރަށް ކުރީގައި އުޅުނު އެއާލައިނެކެވެ. ނަމަވެސް ފްލައިޓް ކެންސަލްވުމާއި ޑިލޭވުވުމާއި މާލީ މައްސަލަތަކުގެ ސަބަބުން އެ އާއިލަނުގެ އަގު ވަނީ ވެއްޓިފަ އެވެ. ޔޫރަޕުގެ ބައެއް ގައުމުތަކުގެ ވައިގެ ސަރަހައްދަށް ޕީއައިއޭގެ ބޯޓުތައް ވަނުން ވެސް ވަނީ މަނާކޮށްފަ އެވެ.\nވެރިރަށް އިސްލާމްއާބާދަށް 2016 ވަނަ އަހަރު ދަތުރުކުރި ޕާކިސްތާނުގެ ގައުމީ އެއާލައިނުގެ ބޯޓެއްގެ އިންޖީނަށް މައްސަލަ ޖެހި ބޯޓުގައި ރޯވުމުގެ ސަބަބުން ވަނީ 47 މީހުން މަރުވެފަ އެވެ. އަމިއްލަ އެއާލައިނެއް ކަމަށްވާ އެއާބްލޫގެ ބޯޓެއް އިސްލާމްއާބާދާ ކައިރިއަށް 2010 ވަނަ އަހަރު ވެއްޓި 152 މީހުން މަރުވި އެވެ. އެ ހާދިސާގެ ރަސްމީ ރިޕޯޓުގައިވާ ގޮތުން ބޯޓު ވެއްޓުމުގެ ކުރިން ކޮކްޕިޓް ތެރޭގައި ޕައިލެޓުންގެ މެދުގައި ވަނީ ދެބަސްވުން އުފެދިފަ އެވެ. އަދި ބޯޖާ އެއާގެ ބޯޓެއް ރާވަލްޕިންޑީ އަށް ޖައްސަނިކޮށް 2012 ވަނަ އަހަރު ވެއްޓި 121 ފަސިންޖަރުންނާއި ހަ ކްރޫން މަރުވި އެވެ.\nއިތުރު ލިޔުންތައް ޕާކިސްތާން މަތިންދާ ބޯޓު ވެއްޓުން\nޕާކިސްތާނުގެ ބޯޓެއް އިމާރާތްތަކެއްގެ މައްޗަށް ވެއްޓިއްޖެ